
I. 


Bilo je to davno, na ostrvu Rani, pred gradom Arku- 
nom, a u dan kasnog ljeta, kad se za žetvom i vršidbom 
slavio god boga Svantevida. 

Gasile se jutarnje zvijezde, i zora je svitala nad morem. 

Mnoštvo ljudi budilo se oda sna u selu Podgradu. Mor 
rali su svi skupa: ući u grad u času, kad sunce ističe na pu- 
Čini, pa su se žurili, da ne zakasne. Ostavljahu drvene ku- 
ćice i staje; izlažahu iz šatora podignutih okolo sela; dizahu 
se s kola, gdje bijahu proboravili noć; verahu se iz šušnja, 
u kojemu su one noći dočekali zoru toga velikog dana. 

I ti su putnici bili stigli sa sviju krajeva ostrva i obliž- 
njega kopna pješke, jašeći na konjima i vozeći se na kolima, 
koji sami, koji u povorci, koji u hrpama i gomilama, a svatko 
je nešto nosio, vozio ili vukao. — Rance je bilo najlakše 
prepoznati po glavi obrijanoj i ošišanoj, po tijelu nisku i 
čvrstu, po puti garavoj od sunca i mora i po brazgotinama 
mnogih rana dobivenih u obrani od neprijatelja i u gusa- 
renju po obalama Danske i Švedske. — Tanani i hitri Ljutići 
nosili su u svojim malenim sivim očima svu plahovitost i sav 
nemir mora uz obalu izmedju uvora Reknice i Odre. — Pre- 
kopjenci i Ratari bijahu kosmate ljudine teška hoda i tromih 
kretnja. Išli su malko pognuti, kao da se i sada prignuše 
upirući o ručice plugova, kojim su orali masnu zemlju uz 
bregove Pjene i Tolenca. Oči su im bile mutnomodre kao i 
voda njihovih rijeka, samo je u zjenama Ratara bljeskala 
ponosna svijest, da su oni iza Ranaca najbliži Izvoru svake 
sreće, jer je nasred njihova grada stajao u lijepu hramu kip 
Svarožića, najmilijeg izmedju svih bogova na kopnu arkun- 
skome božanstvu. — Kretnje Bodrića, visokih i mršavih 
ljudi s brijega Travne u pomorskoj zemlji, gdje sunce za- 

pada, bijahu nalik na kretnje progonjenih životinja; mržnja 
im virila iz očiju, gorčina im krivila usta. Oni kao da nisu 
mogli ukrotiti i uspavati bijes, što se u njima propinjao pro- 
tiv kneza Pribislava, koji bijaše do tri puta dignuo krvav 
ustanak na zator Germana i kršćanskih svećenika, da na- 
posljetku sam klekne pred krvnikom sviju Bodrića, pred 
knezom Henrikom Lavom, i poljubi u gradu Zverinu prsten 
na ruci biskupu Bernu. Njihova je mržnja bila tako velika, 
da se bijahu pomirili s Vagrima i Polabljanima u očekivanju 
kakvog novog Kruta ili Niklota, koji će ih pozvati da potje- 
raju tudjinca, da kazne odmetnike i sagrade iznova porušene 
hramove, naprave nove kipove starih, prognatih bogova. — 
Primoraca je bilo malo, jer su se njihovi knezovi, Bogislav 
i Kazimir, branili od svoga gospodara Henrika Lava lukt«av- 
stvom; oni su samo kradimice slali na Ranu vjernike i žrtve 
bogovima, oružje kralju Tetislavu u Karencima i darove 
žrecu Gloginji u Arkunu. 

Putn.ci su ostavljali u selu kola, konje i volove, gotovi 
da sami nose i vuku u Arkun samo ono što će darovati bo- 
žanstvu. 

Udariše uza strminu, sidjoše u dočić, popeše se iznova 
te se svi nadjoše na nekoj čistini. 

Arkun je već stajao pred njima. | 

Vidjelo se samo nekoliko nizova brežuljaka, koji su se 
u liku širokih valovitih stuba dizali naglo prema istoku, sije- 
kući poprijeko širok jezik zemlje, što se pružao na pučini 
morskoj. Na najvišoj stepenici tih golemih stuba dizao se 
orijaški nasip. On je sprečavao pogled na pučinu, gdje je 
zora upravo svitala, pa je bio sav mračan, a pričinjalo: se, 
kao da raste izlazeći iz sjene i tame, što su još ležale pod 
njegovim nogama i u docima izmedju grada i sela. Kao da 
za onim zidom bukti grdan požar, a od te su vatre bliještali 
gornji rubovi nasipa. Pramovi prve svjetlosti prodirahu 
kroz široke pukotine na daskama, što su pravile krunište na 
ribu zida, i kroz razmake izmedju greda drvenih kula, posa- 
djen'h na bedemu. Jedan je od tih tornjeva bio nalik na 

uspravna diva. Njegov se krov, pokriven nekim pločama, bli- 
stao i sjao. Na vrhu je nosio stijeg s konjskom lubanjom i 
zastavom od sjajne kovine, a visoko nad njime letjelo je i 
- kričalo jato galebova, obasjanih prvim zrakama sunčanim. 

Začu se šumorenje pučinč“'i sve jače NASTANJE valova 
o klisure ispod Arkuna. 

— Svantevide! Svantevide! 

Gomila se baci na zemlju i prisloni uho o tle. Ona se 
ukoči, susprezući dah svoj i prisluškujući. Slušala je topot 
kopita božjega konja u jutarnjem času, kad sunce stiče, a 
2 Svantevid se od noćnih borba i pobjeda vraća na svome 
bijelcu u arkunski hram. Teško onome, koji je u tome tre- 
nutku mjesto bahata božjega konja čuo samo kucanje svoga 
srca! Za toga se božanstvo nije jutros vratilo u Arkun, i bog 
rogonoša i kopljanik ne će danas pogledati na žrtvu njegovu. 

— Svantevide! Svantevide! . 

-. Udaraju li to valovi morski, uznemireni jutarnjim vje- 
trom, o klisure vitorsk.h žala, ili je bijeli konj božji, obučen 
u pjenu, stao nogama na visoku arkunsku ravnicu te kasa uz 
topot kopita i uz suštanje Svantevidovih skuta u otvoreni 
hram, dok sunce ističe na dalekoj medji morskoj? Stoji li 
to lupa u dubini, il: tropot valova uz obale, ili gromot ne- 
vidljivih orijaških krila nad glavama vjernika, što leže s li- 
cem u prahu, a sa srcem svojim pod KOBiHma konja, koji 
im prilazi? 

— Svantevide! Svantevide! 

Bog će jutros mimoići u kasu otvorena me svoga 
hrama, i propeti bijelca, i preskočiti: nasip: arkunski i kule 
ma nasipu, da; zaigra konja Breg gradom gazeći po ledjima 
vjernika svojih. .. «a 
| = Svantevide! Svantevide! Mi smo ljetina tvoja po- 
najbolja i usjev tvoj ponajljepši. -Ugni' medju nas konja 
svoga; da nas'mrvi i tare, jer mi smo trava za zub njegov i 
potkova za kopita njegova. Dodji, rogonoša i kopljaniče! 

= Truba pr s NASIPA i gomila ustade. ' 


o Be a 


Baš prema čistini bijahu se otvorila na bedemu neka 
golema vrata. Kroz onaj otvor vidjao se dio arkunske po- 
ljane, koja se dizala visoko iznad mora. Pogled je dalje te- 
kao izmedju drvenih stanova da zapne o plotić na rubu rav- 
nice pa da onda klizne s visoka: na otvorenu pučinu, iz ua 
bijaše taman izašlo sunce, još mlado i nejako. 

Cu se iznova truba. I glas je njezin javljao sada vjer- 
nicima, da je jutarnja Zora proletjela preko neba, da se bo- 
 žanstvo vratilo i ušlo, proslavljeno novim pobjedama, -u 
hram svoj, i da se novo sunce rodilo na dalekome medjašu 
morskome, pa da sluge Svantevidove mogu napokon ući u 
grad božji. 

 Inarod gotovo potrča niza stranu, predje jarak ispred 
nasipa i udje uz viku i klicanje u boravište božanstva. 


SH: 


Dok su vjernici ulazili u Svantevidov Arkun, dolje, na 
jugu ostrva, grad je Karenci, prijestolnica ranskih vladara, 
otvarao svoja vrata, očekujući druge goste. 
| Bijaše od starine običaj, da se u dan Svantevidova 
goda sakupe u dvoru ranskoga kralja slavenski knezovi i 
plemići s ostrva i sa kopna, da vijećaju i da se goste, te 
krenu svi skupa s darovima k božanstvu u Arkun. U taj su 
dan dolazili u Karence takodjer trgovci i vlastela tudjinska, 
da sklapaju ugovore i saveze sa slavenskim vladarima, pa 
su uvijek nosili i po koji dar ranskim bogovima. Sim danski 
kralj Sveno bijaše u takav jedan god poslao u Karence svoga 
poklisara sa zlatnim peharom za boga Svantevida. 

Smješteni izmedju jezera i močvare, a obranjeni zem- 
ljanim nasipom i zidom od hrastovih greda, Karenci bijahu 
varošica samotna i mračne, u kojoj se hram boga Rudjevita 
s mukom dizao iz sive hrpe starih drvenih kuća, — al to je 
mjesto ipak bilo najsigurnije boravište ranskim vladarima i 
najpouzdanije sklonište stanovnicima južnog dijela ostrva 
za vrijeme neprijateljskih navala. — Jednom su seljani i vla- 

stela dolazila često u Karence tjerajući bikove za žrtve i no- 
 seći darove slavnome Rudjevitu i bogovima Porevitu i Po- 
renutu, koje su Karenčani takodjer častili. Ohda je u gradu 
bilo komešanja i buke ljudske: pjevalo se pred hramovima, 
a na nasipu gradskom dizali se žrtvenici i slavile se gozbe. 
Al arkunsko božanstvo zastre sjenu na karenačke bogove. 
Karenci opustiše; jezero se pomuti; močvara podivlja. Ona 
se pokri trstikom i šašem, napuni se blatom, zatrpa njime pu- 
tove i protura se do ispred samoga grada. Zaboravljeni i za- 
pušteni stajali su karenački kipovi u svojim svetištima, i bog 
je Svantevid vladao Ranom. 

Kralj Tetislav, čovjek već sijed, koji u čestim ratovima 
istroši zdravlje i izgubi gotovo sasvim očinji vid, bijaše na-_| 
redio, da se po starome običaju otvore širom vrata gradska, 
al on sam nije nikoga očekivao. — Sjedilo je u dvornici za 
vijećanje i prisluškivao tišini u gradu i žamorima u obl:žnjoj 
močvari. Karenčani bijahu otišli u Arkun, a kraljeve su 
straže čekale pred gradom na goste, koji ne dolazahu, pa 
su Karenci bili toga dana pusti i šutljivi. Čulo se samo, kako 
kraljevi konji lupaju kopitima i ržu u stajama, ili kakva ptica 
kriči u šašu nasred močvare. Ono, što je kralj najbolje čuo 
— ili mu se barem pričinjalo da dobro čuje — bijaše tihi al 
neprestani rad podmukle vode močvarne. Slušao je, kako 
ona šutke i ustrpljivo ruje i potkapa danju i noću dolje u du- 
bini pod nasipom gradskim, pod kraljevim dvorom i pod 
hramovima bogova. Pričinjalo se slijepcu u onoj tišini, 
osami i polumraku, da tone skupa s gradom u šutljivu vodu 
i u mulj močvarski. 

I on se upita, je li sve to pravo. Zar nisu Karenci bili 
prije od Arkuna? Nije li Rudjevit božanstvo jako i gordo 
kao i Svantevid? I nije li on, kralj Tetislav, odbio s Rane 
devet ljutih navala danskoga kralja Valdemara. 

Vladar plane srdžbom. Ustade i viknu sluge: 

— Potrčite na nasip i duhnite u rogove. Pozovite amo 
sve, što ostade u gradu i po selima. Otvorit ćemo sami hra- 
move i zapaliti žrtve i proslaviti bogove naše. 

I Tetislav je neko vrijeme sjedio slušajući jeku rogova. 
On će sakupiti narod, obući zrečevo odijelo, prići svečano 
bogovima svojim, Uskrsnut će njihovu slavu, oživjeti grad 
Karence i podignuti pogaženu. moć kraljevu; a kad mu se 
mladja braća Jarom.r i Stojslav doskora vrate iz taostva 
danskoga, ne će biti sam u otvorenoj borbi izmedju Kare- 
naca i Arkuna, izmedju kralja i žreca. 

Vrata škrinuše, i sluga reče: 

— U gradu su samo starci i djeca. Sela su pusta. 

— Ide li tko putov.ma? 

— Nitko osim neke strane žene, koja dolaz. s mora. 

Tetislava spopade nova tuga i ljutnja. Kajao se, što je, 
sklapajući s Dancima mir na ostrvcu Streli, bio dao oba 
. brata za taoce. Spasio je time Ranu od mača kralja Valde- 
mara i od krsta Valdemarova doglavnika, biskupa Apsa- 
loma, ali ostade sam protiv sve jače premoći Svantevidovih 
žreca. Sad je stoprv uvidjao, da se je žrec Gloginja kod 
sklapanja toga mira htio najprije riješ.ti kraljeve braće, ne 
bi li čitavo ostrvo lakše palo pod arkunsku vlast. Najviše 
ga boljelo, što nema uza se svoga mladjega brata Stojslava, 
u kojemu je odanost prema staroj vjeri, a ponajviše prema 
karenačkim božanstvima, bila uvijek mnogo veća negoli u 
Jaromira. >| 

Ustade, da iznova zovne. Vrata se otvoriše i žensko če- 
ljade stupi pred kralja. Kralj napne vid, al ga ni dobro vidje 
ni prepozna; pričini mu se samo, da je mlado, vitko i po- 
nosno. | 

— Tko si?... zapita. 

Jarula, kćerka Niklotova. 

- Kralj se trznu. Usta mu se grčila i izražajem divljenja 
i dragosti, al su još dublje bore na njegovu čelu izdavale 
novu zabrinutost. 

— Ptica olujn.ca, šane Tetislav. Nov vihor ide: Javi, 
javi! | | 

— Ja ti samo nešto nosim, odgovori djevojka i metne 
na st6 nešto okruglo i zamotano. 


Slijepac opipa prignuvši glavu. 

— Miriše po krvi, reče kralj, i ruka mu zadrhta. 

On je sjedeći i zagrbljen nad omotom driješio nesigur- 
nim rukama konopac i odmatao, dok je djevojka stajala ne- 
pomična i šutljiva uza sto gledajući u starca. 

— Ljudska glava... šane Tetislav nad otvorenim omo- 
tom pa se još više prignu . .. Mlada, vrlo mlada! šaptao je 
sve teže pipajući sve nemirnije. Al kakove su to duge 
vlasi?... 

— Narasle su u taostvu, reče ona. 

Starac raskolači oči, kao da silom hoće odmah i do“ 
bro vidjeti kroz sivu koprenu, što mu je uvijek lebdjela pred 
očima.. Velik ga nemir spopa i prodje dlanovima po licu 
odsječene glave. 
 —U taostvu... U taostvu danskome...Ibaš on.,, 
Stojslav! kriknu na Mkraju pa spusti niz tijelo ruke, nasloni 
se ledjima o zid, gotovo se ukoči. Stajao je tako neko: vri: 
jeme, dok najednom ne reče: 

— Pričaj! 

I ona kaza, da ju je mm pm Henrikova i Valdema- 
.rova navala na slavensko kopno zatekla na dvoru primor- 
skoga kneza Kazimira, jer kod Pribislava, brata kršćanina, 
nije htjela da živi. Kod sklapanja mira danski kralj reče, da 
će je povesti sa sobom i dati njezinu bratu, a svome zetu, 
Prislavu. I ona morade u Dansku. Al se u toj zemlji vješto 
otme još mrskijemu joj bratu Prislavu, odmetniku i izdajici, 
te se skloni u mjesto, u koje kasnije dodje i talac Stojslav. 
Htjedoše crni žreci pokrstiti silom mladića. On se opre i 
pade u kavgi s kršćanskim svećenicima prolivši krv u nji-. 
hovu hramu. Isprosila je od kralja Valdemara milost, da 
ponese barem Stojslavljevu glavu u Karence. 

— A Jaromir? zapita Tetislav. 

— Negdje ga kriju. Nisam ga koso 

—A znaš li ga? 
 — Ne. | 
— A sada, Niklotova kćerko? 

— Valja dati tu glavu božanstvu u zavjet i osvetiti je! 
Kralj će Valdemar rk doskora preko mora, u zemlju 
ajn i vječnoga leda... odgovori djevojka. 

Izadjoše iz dvora, podjoše praznom uličicom ka hramu 
Rudjevitovu. Kralj otvori i i udje s djevojkom. 

Mrak i tišina vladahu u zapuštenu svetištu. Vonjalo je 
po vlagi i trulom drvu. Na odjek ljudskih koraka miševi se 
rastrčaše u još tamnije kutove; klupko šišmiša, koja je vi- 
sjelo o gredi na stropu nalik na golem, crn grozd, uznemiri se 
pa se iznova stiša. U unutrašnjosti hrama, izmedju dvaju 
teških zastora stajao je gorostasan kip. Jedva se razabirao u 
mraku . Njegovo se truplo crnjelo, samo se gore ispod stropa 
vidjalo u pramenu blijede svjetlosti, koja je s mukom pro- 
dirala kroz pukotinu na drvenu zidu, sedam velikih glava; 
o pojasu blještali su mu neki noževi, u desnici dug mač. 

Jarula pomogne kralju popeti se na klupu. Starac na- 
taknu bratovu glavu na vrh božjega mača i reče: 

— Čuvaj mi je, gospodaru sedmoglavi, dok je ne osve- 
tim i ne pokopam. Ja sam odsada žrec tvoj. Nasitit ću noz- 
drve tvoje mirisnim damom žrtvenim; razveselit ću oči tvoje 
šarenilom darova i pogledom na gomile vjernikA; usrećit 
ću uši tvoje pjesmama našim i plačem zasužnjen.h tudji- 
naca; naplinit ću sedmora usta tvoja medom i vinom a dla- 
nove tvoje biserima morskim. 

Tetislav se baci na tle; ostade: nepomičan kao da oče- 
kuje od božanstva riječ ili znak kakav. | 
= — Bože grada moga i predja mojih, daj mi vlast nad 
ostrvom i osvetu nad dušmanima. Ja ću osušiti močvaru i 
pretvoriti je u vrt i voćnjak, da u njemu danuješ pod da- 
finama i noćuješ na ružama. 

Kralj je čekao, no bog je:i nadalje šutio, ovit mrakom 
i tišinom. | 

Sijedi vladar ustane, primi djevojku za lakat i poče ođ- 
micati natraške prema izlazu. Htio je da se okrene i izadje, 

kad nešto ljosne o tle baš ispred: božanstva, probudivši = 
u kutovima hrama. | 
“Ono dvoje skočiše kipu pruživši Enidkć 

Stojslavljeva je glava ležala na tlu. Bog je bijaše stre- 
sao sa sebe. Stajao je kao prije, nepomičan izmedju dvaju 
zavjesa, pun šutnje i tame, samo je vrh njegova mača bli- 
stao Veperue u mraku. 

Kralj uze glavu i gotovo sdbjevne S djevojkom iz > 
hrama. 

Slijepac je jedva slušao, što mu je Jarula govorila na 
povratku; ali kad stignu na prag svoga dvora, on kimnu 
djevojci glavom, pa viknu sluge: 

— Amo najlakša kola i najhitrije konje! U Arkun! Od- 
mah. 


III. 


Sunce je bilo na zenitu i obasjavalo svojim najjačim 
zrakama Arkun, tu hrpu niskih drvenih kuća s krovovima 
pokrivenim kovinskim pločama i zidovima bojadisanim  ne- 
kim šarenim zemljama. 

Ono je rasvjetljavalo božje svetište na poljanici nasred 
grada. Hram je bio četverouglast i od najčvršće hrastovine. 
Zabat mu bijaše visok, okićen lubanjama i narešen slikom 
arkunskoga božanstva, djelom majstora prekomorskih. Na 
njoj se vidio samo gornji dio božjeg kipa, koji je stajao u 
najsvetijem dijelu. hrama i kojemu se je samo vrhovni žrec 
Qloginja mogao približiti. Prikazivala je boga sa četiri 
glave, četiri zatioka i dvoja ledja. Sunce, rog, koplje i sedlo 
bijahu urezani okolo nje. Na pročelju hrama bila su vrata s 
basamacima, a pred njim poljanica s kamenim žrtvenikom 
vw sredini! Na tom su prostoru rasle goleme lipe, veoma stare 
i izmučene vjetrovima, što su duvali s pučine. Istočni je rub 
poljane bio uivičen grdnim hridinama, koje su padale strmo 
ti. more. 

 Pjana od sunca, razdragana pjesmama i govorima 

žrec4, uznemirena blizinom božanstva, gomila je stajala 
pred hramom i čekala na sveštenika Gloginju, koji joj se 
još nije bio pokazao ni izdaleka. 

Godišnja žetvena slava imala je da se započne. 

Otvoriše je sami vjernici, mladići, djevojke i djeca, oki- 
tivši žrtvenik svime onim, što bijaše već dozrelo u njihovim 
. krajevima, a ponajviše klasjem, makom i različkom..| 


»Za svako zrno — jedan grad 
Za svako sjeme — čitav sad“. 


— Oj dodole! oj dodole! ... prekidala je u zboru svje- 
tina pjevanje mladih grla. 


»Jezdi starac dobar, s'jed, 
Pod konjem mu puca led. 
U naćvama raste hljeb; 

Iz košnice teče med“, 


— Oj dodole! oj dodole! ... Zaori iz hiljadu usta, Sve 
su oči bile u onome času pune sunca, i sva su srca bila raz- 
dragana nekim djetinjim veseljem. Bijahu se razvezali svi 
čvorovi i razdriješili se svi uzlovi; i one se opore i divlje 
duše otvarahu valu spokojstva i sreće, što je u njih silazio. 


«Ide jašuć preko grada. 
Žubori mu b'jela brada“, 


— Oj dodole! Oj dodole! .. . Složiše se sva grla, i usklik 
jeknu uz nasip gradski i niza žalove morske... Najednom 
sve umuknu i pogleda prema svetištu. | | 

Visok i krupan, bjelobrad i dugokos, stajao je žrec Glo- 
ginja na pragu otvorenih vrata Svantevidova hrama i gle 
dao u gomilu. Njegovo je lice bilo kao isklesano od mra- 
mora, njegove kretnje mirne i svečane. Velike modre oči 
ležale su duboko pod visokim čelom noseći na svome dnu 

tajnu. Sunce se odrazivalo od žrečeve brade, a mjedene 
kopče blistale se na njemu kao zlato. — Pred njim su nosili 
golem. kolač netom ispečen. 

Žrec ostade na prvome basamaku, a kolač bi ponesen 
u široku krugu okolo žrtvenika. Nasta guranje i stiska, jer 
je svako htio vidjeti ga bolje i dotaknuti ga se barem prstom. 

— Kolač mira! Kolač mira! ... klicali su Ranc: zahva- 
ljujući božanstvu, što:već dvije godine drži kralja Valde- 
mara daleko od njihova ostrva, i magadjajući po tome 
hljebu, da će i iduću godinu sprovesti. u obilju i bez strada- 
nja. Stanovnici kopna gledali su šutke u kolač, jer oni sami 
nisu još znali, je li taj dugi mir za njih, blagoslov ili. proklet- 
stvo. Oni bijahu došli u Arkun S nesvijesnom nadom, da će 
im bog sam o tome progovoriti, jer su u svome jadu osje- 
ćali, da se nešto novo i krupno mora dogoditi 

Kolač, nakićen vrpcama i cvijećem i sav pokrit preko- 
morskim novcima, što ih vjernici bijahu bogu na dar utisnuli 
u njegovu mladu koru, vrati se ispred žreca Gloginje, koji 
je na nj čekao. 

Starinski obred započne. 

-Žrec prigne glavu, skupi se iza kolača i pram 

— Narode, milam li se? 

— Ne milaš se. Ne milaš se... odgovori mu gotovo Či- 
tava gomila. 

— Milaš malo! stade: vika nekijeh, koji su stajali sa 
strane. 

Gloginja se maknu i pokaza se narodu. 

— Ne milao se ni do godine! A vama drugima velim: 
Sad malo, a do godine nimalo! ... Blagoslovit će bog rogo- 
noša i kopljanik njive vaše, i rodit će vam žito jaro i ozimo, 
sitno i krupno. Vi ste obasuli danas božanstvo darovima 
svakojakim, a ono će vas čitave godine milošću svojom. Ja 
ću sada djenuti kolač ovaj o desnicu njegovu, da njime hrani 
konja svoga, prije no ga povede protiv Bjesova noćnih i 
dušmana plemena naših. Ne milao se ja ni do godine... Od 

neba vam rosilo, od zemlje vam rodilo: u busu busato, u 
klasu klasato! . 

— Svantevide! Svantevide! . . kliknu gomila, kao da 
bi htjela, da samo božanstvo vikne te iste riječi iz skrite 
izbe svoga svetišta. 

Žrec prihvati i digne kolač, da ga — prije no ga ponese 
božanstvu — još jednom pokaže narodu. Al mu kolač kliznu 
iz ruku, udari o kamen i rasu se u komade niz basamake 
pred žrečevim nogama. 

Narod protrnu. U prvi se čas skamenio od čuda; do- 
skora se sav zatalasa kao more, kad ga udari nagao vjetar. 
Takova šta nije nitko pamtio. Božanstvo je bilo dalo znak, 
nerazumljiv, ali strašan. — Nasta guranje prema hramu 
Svak je očekivao, da će se odmah nešto veliko zbiti. — ,,Glo- 
ginja! Gloginja!“ klicalo se sa sviju strana, al žrec stiša 
nemir taj svojim spokojnim mirom i svečanom kretnjom 
ruke. On pokupi razlomljeni: hljeb, ponese ga u unutrašnost 
hrama te se odmah vrati. Stajao je iznova na pragu, uspra- 
van kao kip, dok .mu je u POGISTINNOJ desnici blistao veliki 
pozlaćen rog. 

— Rogonoša! Rogonoša!... kliknu gomila upirući po- 
gled u onaj sveti predmet, što ga je kip Svantevidov držao 
uvijek u desnici. Pričalo se, da ga je sAm bog skinuo s glave 
orijaškome volu, koji je jedne noći probušio rogovima na 
bezbroj mjesta tamni svod nebeski, pa su kroz one otvore 
sinule prvi put ljudima svijetle zvijezde. Od godine do go- 
dine gledao je žrec u dan Svantevidova goda, a pred čita- 
vim narodom, koliko je medovine još ostalo u rogu od pro- 
šle žetvene slave, i gatao po tome, hoće li iduće godine biti 
mnogo roda i ploda na njivama i u stajama, u košnicama 
i u kolijevkama, u jezerima i u zatonima morskim. 

Žrec Gloginja spusti ruku, pogleda u rog i reče: 

— Ne manjka u njemu no onoliko, koliko je sam bog 
posrknuo u predvečerje ovoga dana. Vaše će žene radjati, 
krave će se teliti, kobile će se ždrijebiti. Bit će svakog skota 

u šumama i u vodama. . Grane će biti pune lišća, cvijeća i 
plodova. Rominjat će s oblaka kiše za žedj zemlje vaše, a 
izvirat će iz nje med i mlijeko za žedj grla vašega. 

Narod je srkao s nasladom svaku riječ njegovu. Žreć 
.mu ovog puta nije govorio, da je ostalo samo nekoliko kapi 
na dnu rogu, a to bi značilo, da im valja mnogo raditi i 
mnogo štedjeti. On im je proricao obilje i radost još ne- 
vidjenu. 

— Rog mira! Rog mira!... klicao je narod. 

Gloginja udje u hram, da izlije pred kipom medovinu, 
te se vrati noseći prazan rog. Valjalo je naliti ga novim pi- 
ćem i vratiti ga božanstvu u ruku. 

Žrec je držao rog u ljevici, a u desnoj ruci vrč visoko 
u vis, jer je svaki morao vidjeti, kako se medovina toči u 
božju posudu. 

Nasta tajac. Gloginja nagnu vrč. 

Mlaz proteče, ali ne padne u rog. Žrečeva ruka zadrhta; 
medovina se razli na zemlju. 

Gomila ciknu i iznova se usplahiri. 

— Bog se na nas srdi... Čeka nas konac i rasulo... 
Svantevide! Svantevide! 

Mlado i staro baci se na koljena. Bili su se šakama u 
prsa, gurali glavu u prašinu, stenjali od jada. 

— Stara vjera propada. Knezovi su nas izdali. Bog 
hoće od nas krvi i suza... Žreče, progovori! 

Al je Gloginja stajao miran i nepomičan na pragu 
hrama, gledajući u ono mnoštvo povaljeno u prašinu. U nje- | 
govim je očima nešto gorjelo. On je sada promatrao, što je 
najvećma želio. Vidjao je, da već dolazi ono, što je očekivao. 
Al nije htio baciti vatru u one ljude; čekao je, da sama 
plane. 

Žrec sidje niz basamake i viknu: 

—- Dignite se! Zapalit ćemo žrtvu okajnicu za grijehe 
Vaše i knezova vaših. | 

18 
N. IV. 

Kola, koja su vozila kralja Tetislava i Jarulu u Arkun, 
stadoše najedamput sred neke šume na Jasmundu. 

Konji, gonjeni u trk uzvicima i bičem vozačevim, bijahu. 
proletjeli poput vjetra mimo grad Goru, stigli na poluotok 
Naslov, prešli preko drvena mosta, izmedju velikog i malog 
jasmundskog zatona, te se uspeli do Zagrada, da kroza nj 
projure i udju medju bukve na istoku. 

| — Brže! Brže! govorila je djevojka. 

Al konji počeše da popuštaju. Oblio ih znoj i pjena. 
Njištili su i frkali nozdrvama, a na svaki se udarac biča pro: 
Pinjali, da zatim bijesno potrče pa da iznova klonu. 

— Ovako više ne ide. Mogli bismo svrnuti u Sveti lug. 
Zapregnut ćemo druge korije, reče vozač. 

— Neka bude, odgovori kralj. 

Udjoše u gaj, pun visokih paprati. Bukve su ondje uz- 
micale pred stablima četinjara, što su nagusto rasli i pra- 
vili svojim granjem visoko svodje, kroz koje je svjetlost je- 
dva prodirala. Kao da su se sve sjene na ostrvu sklonile, 
iskričave i plave, od sunca pobjednika pod ono tamno, teško 
granje. Nije se čulo klokotanja vrela ili pljuskanja kakve 
druge vode, i ako je vazduh bio sav zadojen vonjom vlage 
i gljiva. Nigdje glasa čovječjeg ili ptičjeg, samo negdje da- 
leko lupala je žuna u šuplje drvo. Ipak nije bilo nevoljko u 
toj šumi. Zadah vlažne zemlje, paprati i smole dražio je i 
lagano opijao svojom oštrinom, raznježavao svojom slat- 
košću. Nešto te tjeralo, da sjedneš u onu bujad sa stotinu 
zlatnih očica na naličju lišća pa da pustiš, da se u tebi sve 
razglobi i razveže. Slutio si, da je ona šutnja puna nekih ta- 
janstvenih riječi, koje će ti se same javiti, i da je onaj mrak 
krcat nekih prijatnih utvara, koje će ti se same prikazati. 

Kola prodjoše stazom preko čistine, pune sunca i polj- 
skog cvijeća, pa stigoše u još čudniji lug. Pod krošnjama 
vrba i topola crnjelo se okruglo jezerce vode mirne i teške. 
Sunčane su zrake prodirale kroz grane, prosipale sjajne, 

nemirne kolobare, nalik na plamene oči po tamnom tlu 
ispod krupnijih stabala i prele- blistave, žitke mrežice po li: 

stovima, što su u liku zelenih ravnih .štitova ležali na povr- 
Šini vode, držeći se dugim peteljkama za dno jezera. Nigdje 
ništa živa, samo: se leptir spuštao na krupan cvijet, koji je 
virio iz. vode, dok je na obali jezerskoj pasla pod brezom 
pitoma košuta. | 

Žedni konji za'rzaše i htjedoše k vodi. Banu u trku: i Sr- 
dito vičući čovjek; ali, kad ugleda i prepozna kralja, iskaže 
mu čast pa primi konje za uzde i povede sAm kola do nekih 
daščara prislonjenih o bok nasipa, koji je, okrugao i visok, 
puštao da iz njega jedva viri krov omanjeg drvena hrama. 
Kola udjoše u prostrano dvorište. 

* — Koliko konja imate u stajama? upita kralj. 

— Nijednoga. Sve je pošlo u Arkun, a djeca su odvela 
nekoliko starije kljusadi na pašu. Tu sam danas sam. 

Kralj se namrgodi pa reče vozaču: 

— Otpregni i povedi konje u staju, nek: se odmore i 
nahrane. Sve to ne smije dugo trajati. — A ti me povedi u 
stan, reče čuvaru daščare; hoću da legnem. 

Jarula ostade sama u dvorištu. | 

Ona sjedne na kamenu klupu ispod lipe, nasloni se le- 
djima o deblo i zagleda se preda se. 

Bijaše to za nju prvi put u životu, što je onuda išla u 
Arkun. Znala je sve hramove na ostrvu: i na kopnu, ali toga 
kod Crne lokve na Jasmundu nije bila nikada pohodila; pred 
njom se je o njemu rijetko kada govorilo. Znala je jedino, 
da se to svetište: spominjalo samo u kućama, gdje su žene 
bile nerotkinje, u stajama, gdje su životinje ostajale jalove; 
i u vrtovima gdje voćke nisu radjale plodom. A kakav je to 
bog, koji se je.sklonio u šumu punu mira i mirisa, a pokraj 
jezera s vođenim cvjetovima i s pitomim jelenima? Čemu idu 
ljudi k njemu, kad ono ne voli oružju i borbi? ... Osjećala 
je, da je hvata nešto, što nije samo umor od putovanja pod 
ljetnim suncem. Ona je stigla na ostrvo noseći odsječenu 
glavu u ruci i nešto teško i tvrdo na dnu duše; i ono se 

breme moralo upaliti i planuti u sunčanu gradu Svantevi- 
dovu, — nije smjelo da se raspe u tome gaju, punu sjene i 
tišine. 

Njezine su nozdrve bile odavno prožete vonjom krvi i 

vatre, ali je miris smole i meda, kojim ju je taj lug dočeki- 
vao, prodirao ipak u nju i budio u duši i u puti njezinoj neke 
nemire, kojima nije znala razloga. Nešto meko i slatko izlazi 
iz hrama okružena nasipom, silazi na jezero, luta šumom. 
Neki lagani topli dašak ide od nekuda i hače joj u lice i u 
zatiljak golicajući joj lagano kožu kao svila i paperje. Neka 
nevidljiva mreža plete se svuda naokolo, da zahvati lugove 
i sve živo i neživo, što je u njemu. Leći, protegnuti se i ne- 
što sanjati i na nešto čekati... dane... godine. 
. Na vrhu nasipa 'pokaza se jelen. Mahao je rogovljem i 
kopkao prednjim nogama. Pruživši gubicu tražio je nešto 
svojim krupnim sjajnim očima, dok su mu treptale nozdrve 
i bujna rusa brada. Najednom rikne dugo i strastveno. Oda- 
Zva mu se meket ispod breze na brijegu jezera, i Jarula vi- 
dje, kako jelen i košuta jure jedan prema drugome, da se 
sastanu negdje iza debala. | 

Ona htjede ustati i popeti se na nasip, samo da se otme 
razdraganosti, što ju je obuhvatala, kad nešto zveknu, 

Djevojka se trznu i pogleda oko sebe. 


Vukući za sobom lanac i noge, odsječene do ispod ko- 
ljena, neki je čovjek puzao prema njoj. Kad ga Jarula nadje 
pogledom, čovjek stade; on se _upre o ruke i zagleda u 
nju. Kosa mu je bila razbašurena, crna brada raščupana i 
= prljava od prašine, odijelo razderano. Dubokim, upalim oči- 
ma, u kojima je gorjela neka divlja mržnja, gledao je oštro 
i prkosno u djevojku, a usta mu se kesila od gorka i zlorada 
posm.jeha. Njegovo je ispaćeno lice odavalo kiks 
koje je prelazilo u sve ljuću srdžbu. 

— Ti si to, Niklotova kćerko! Baš ti. 

Ona ostade sjedeći i zagleda se u hromoga, ali ga ne 
prepozna. 

— Ne možeš me prepoznati, Niklotova kćerko, a vidjela 
si me više puta. I svaki sam put urinuo nož u tvoje pogansko 
srce, al ono nije puklo, jer je gradjeno na dnu pakla, gdje 
Satana vlada... Ha, ha! Pogledaj bolje. Ja sam onaj, koji , 
je donio u Ljubek ocu tvojemu vijest, da se sin njegov, a 
brat tvoj, Prislav pokrstio na danskome dvoru i uzeo za 
ženu kćerku kralja Valdemara. Ja sam onaj, po kome je 
Henrik Lav poslao iza ljute bitke glavu oca tvojega svome 
savezn.ku Dancu. Ti si već bila zarobljena i sjedila si u ša- 
toru Valdemarovu, kad sam u nj ušao noseći glavu. Ha, ha! 
Prepoznaješ li me sada? 

Djevojka je šutjela upirući pogled uw čovjeka. 

— E da! Ti si me onda jedva pogledala. Mislila si na 
svoju braću, koju si raspaljivala na prkos i tjerala ih na nove 
ustanke protiv kršćanskih vladara... A sjećaš li se onoga, 
koji ti je u tvrdji Malkovu javio, da su ustaše potučeni, Pri- 
bislav i pomorski knezovi u bijegu, a tvoj brat Vratislav 
obješen kao kakav lupež... Znaš li me sada? 

Djevojka je šutjela. Sjedila je nepomično i hladna, 
samo joj je na slijepočnici bila nabrekla žila i hitro bila, oda- 
jući njezin mutarnji nemir. 

Pribislava, najstarijeg i najhrabrijeg sina poganina Niklote. 
I za njega si bila truba u ustima vaših groznih božanstva; 
iskra, od koje vatra bukne; kamen ugaoni, na kojemu se iz- 
nova gradi porušeni hram. A sjećaš li se onoga, koji ti je na 
dvor pomorskih knezova donio vijest, za tebe najcrnju, jer 
S stoprv onda bila kriknula kao ranjena zvjerka — vijest, 
neočekivanu i strašnu, da se je tvoj brat Pribislav dao po- 
krstiti u Zverinu od biskupa Berna? Znaš li? 

 — Znam. Ti si crni žrec Olaf, pisar biskupa Apsaloma, 
doglavnika kralja Valdemara... odgovori muklo djevojka, 
i oči joj sjevnuše. 

— Tako! Čujem mržnju u tvome glasu i vidim srdžbu 
U očima tvojim. Al ja sam sada sretan i gotov da miran 
umrem ... Vidiš, zarobiše me Ranci kod posljednje danske 

provale, pa me sakriše u ovome lugu; odsjekoše mi noge i 
vezaše me lancem da se, sputan kao pseto, valjam po blatu 
i prašini ovoga dvorišta. Htio sam ipak da živim, samo da 
dočekam potpunu Hristovu pobjedu. Al ti si na Rani, a to 
= znači, da se sprema nova, još strašnija oluja. Ja te svojim 
očima gledam u ovome mjestu gadnome i sramotnome, a 
to je znak, da se je Niklotova kćerka, djevica Jarula, pro- 
metnula takodjer u nečistu životinju, pa je pobjeda naša 
. još sigurnija. 
On je mislio, da će je svojim posljednjim riječima ubo- 
sti u živac, i da će ona djipnuti nato kao sreda. Al ga jed je- 
vojka gledala, kao da ne razumije. Iz hrama se ču snažno, 
strastveno mukanje, koje prodje šumom budeći jeku. 

— Što se pretvaraš, Sotonin skote! Kad božji bik riče, 
bludnice mu se moraju odazvati, viknuti mu ime svoga dra- 
goga... S kim si to došla amo? Kakav je? Što mu manjka? 
Kao da se nečemu čudiš. Dolaziš možda prvi put, je li? pa 
još sve ne znaš. Al ja znam. Pokraj, gnusna idola vezan je 
uz bika pastuh i praz. Krave, kobile i ovce dolaze amo, kad 
im je vrijeme, a jalove žene, kad im se ushtije. To je sra- 
motni hram vašega Prijapa i Belfegora. — Mrzio sam i pre- 
zirao iz dma duše i toga vašega boga plodnosti, al mu sada 
kličem: Slava! Utrnula je vjerska vatra u duši Niklotove 
kćerke; ranski će Prijap razbuktati u njenim žilama nov po- 
žar. I ona će bjesniti po ovome lugu kličući: ,,Lada! Leljo!“ 
srćući u naručje muško, da utoli žedju, što se ne da ugasiti. 
oJunica i kobila! ... Niklotova kći ostavlja ladju, koja tone; 
došla je da se raspane u truleži pred mojim očima. Oluja 
se pr.miče, a za njom ide Hrist, gazi po pučini morskoj do- 
laži napokon na Ranu. 

Govorio je u zanosu, ka da ne vidi više djevojke pred 
sobom no neke daleke utvare. Njegovo je lice bilo sada 
duže i bljedje; u očima mu je gorjela neka nova vatra. Al 
najednom on se prenu, trznu se kao oda sna; .na usne mu 
opet dodje pakostan posmijeh, :z očiju mu iznova virnuše 
zloradost i lukavost. 

— Kneginjice, pomirimo se! Vidiš, kako sam oštro 
kažnjen. Ja znam sve tajne ove šume. 'Povjeri se meni i ti 
ćeš moći da bereš najljepše cvjetove užitka. 

On se stade vući prema njoj, al se staja.i vrata na da: 
ščari otvoriše. Čovjek pogleda u one, koji su prilazili. Na 
njegovu se licu pOJemI bolno razočaranje, i on trgnu na- 
traške. 

Vozar poče da preže konje; kralj stignu do Jarule vo+- 
djen čuvarom. 


Kad bi sve gotovo, vozač makne konje ki dvorišta, 
al doskora naglo stade. Kljasti se čovjek bijaše postavio 
pred vrata dvorišta i priječio izlazak. 


— Nastran, pseto! viknu čuvar. 

— Tko je to? zapita kralj. 

Kralju Tetislave, čuj riječ crnoga žreca s Jasmunda! 
viknu kljasti ne maknuvši se s vrata. Ne vjeruj onoj, koja 
te sada nekamo vodi. Bila je uz Niklota, i Niklot je pao; 
opremila je Vratislava u rat, i Vratislav je bio obješen; po- 
takla je Pribislava i Pomorce na bune i ustanke, i oni su 
bili potučeni i poniženi. Ona samo čini, da dodje kasnije 
ono, što vas ne može minuti. Hoće joj se krvi i stradanja 
Sviju nas. Gurni je od sebe; ostavi je baš ovdje i podji sam. 

— Makni se, skote! navali na nj čuvar. 

— Kralju Tetislave, vašim Su idolima izbrojeni dani. 
Arkun će pasti, i tvoj će nasljednik nositi krst na kruni svo- 
joj. Vaši su bogovi nakaze od drva, a Niklotova je kći po- 
sljednji plameni jezik u vatri vaše lažne vjere. Na kopnu je 
taj plamen ostavio za sobom pusti pepeo, a utrnut će se u 
pepelu na ovome ostrvu. Ostavi je ovdje, kralju Tetislave; 
ona ti nosi rasulo i konac. 

Konji su se propinjali pred čovjekom, koji je kričao u 
prahu pred njihovim nogama. Vozač se ljutio mašući bi- 
čem i ne znajući, treba li da udari, 

— Pregazi ga! Tjeraj... viknu kralj. 

— NE! reče djevojka. Dignite ga i privežite ovamo uz 
nas! | 
Čuvar i vozač poslušaše. 

Konji potegnuše, i kola jurnuše kroz šumu. 


VI. 


Svantevid.je odbijao žrtvu paljenicu, kojom su vjernici 
htjeli ublažiti gnjev njegov. Dim se prosipao niza žrtvenik, 
ulazio u gomilu, ostajao na poljanici i obavijao vjernike ko- 
ljući ih za oči, daveći ih u grlu. Kao da je usred bijela dana 
pao sumrak na Arkun. Sve problijedi okolo ljudi, samo je 
Svantevidova slika na zabatu hrama izgledala krupnija i 
tamnija buljeći mrko u gomilu. Narod, još umoran od pu- 
tovanja, izmučen suncem i razdražen crnim znakovima, 
uzvrpolji se i uznemiri. On bijaše došao u Arkun, donio 
bogu darove i hramu namete, izrekao molitve, ispjevao pje- 
sme i zaklao životinje, od kojih su glave već gorjele na žr- 
tveniku, dok je krv vonjala naokolo. Zašto onda odbija bo- 
žanstvo vjernike svoje? Zbog čega i zbog koga moraju oni 
da iznova stradaju? U očima im je gorjela divlja vatra; lica 
bijahu opora i mračna. 

— Gloginja, progovori! 

Žrecu se pričini, da je stignuo čas, kad može sve reći, 
i on poče: | 

—- Ne! Bog se ne ljuti na one, koji su ovdje, nego na 
one, kojih nema. Bodrići, Ljutići, Pomorci i ostala plemena, 
gdje su glavari vaši? Gdje su knezovi Bogislav i Kazimir? 
Gdje sinovi slavnoga Niklote, Prislav i Pribislav? Gdje su 
žreci slavenskih bogova na kopnu? ... . 

Urlik srdžbe vinu se iz grla vjernika sa kopna. Oni se 
počeše gurati prema žrecu proklinjući svoje knezove. Neki 
je orijaški Glinjanin, stojeći na klupi ispod lipe, lomio od 
srdžbe držak svoga koplja i vikao Gloginji: 

-— Ovako ćemo mi s njima! Ovako! 

A žrec je nastavljao: 

—A gdje su braća ranskoga dara Jaromir Stoj- 
slav? Zar još uvijek u taostvu, na dvoru danskome, u dru- 

štvu crnih žena? Gdje je kralj Tetislav? Na koga čeka u 
Karencima, kad i on zna, da ne će nikoga dočekati? Tfdji 
se arkunskome bogu, krnji njegovu vlast i sklapa mir s 
neprijateljem, što ga je Svantevid već devet puta odbio S 
Rane, miteći ga blagom iz riznice ovoga hrama; Komu vi 
nosite svoju muku: žrecu ili kralju, Svantevidu ili Rudje- 
vitu? 

— Svantevidu! zaurla gomila. 

— Al bog se ljuti na one, koji se odmeću od vjere otaca, 
i otimlju ono, što je samo njegovo, i sklapaju sramotne mi- 
rove. A ljuti se i na vas, što ne vidite, od koga vam dolazi 
propast. 

— U Karence! ... Al hoćemo prije žrtvu pravu, žrtvu 
veliku... božanstvu najmiliju! 

— U Arkunu toga danas nema. Sve, što smo bili zaro- 
bili, vratio je kralj Tetislav Dancu ili krije u svome gradu. 

— U Karence! U Karence! 

I gomila se zatalasa. Ona se dizala da podje prema 
jugu i nahrupi pred kralja. Osjećala se kamenom u božjoj 
ruci i htjela je da nekoga pogodi. Valjalo je utažiti srdžbu 
Svantevidovu. 

Narod se poče tiskati prema ulici, koja je vodila k na- | 
sipu, kad trgne iznova natrag, iznenadjen novim čudom. 

Neka su kola dolazila naglo pred hram sileći ljude, da 
se vrate. Na njima je stajala djevojka s uzdignutom rukom, 
kojom je držala za dugu kosu odsječenu mladu mušku 
glavu. 

Gomila se stiša. Neko je vrijeme šutke gledala sad u 
odsječenu glavu, sad u djevojku, kojoj su oči gorjele nekom 
unutarnjom vatrom, ali joj lice bijaše blijedo i tajanstveni. 
Šapat prodje svjetinom, začudjenje i neka nenadana dra- 
gost proleti kroz sve one uznemirene duše, i gomili se ote 
krik: 

— Niklotova kćerka! Niklotova kćerka! 

— Ne mene, no onoga, čiju vam glavu nosim: Stoj- | 
slava, brata Tetislavova! Njega pozdravite i pohvalite! 
 Iona ispriča narodu pogibiju mladoga kneza. Govorila 
je o knezovima odmetnicima, o pokrštenim vjernicima, o 
porušenim hramovima i o novim navalama, što ih spremaju 
kršćanski knezovi i Biskupi. Ona. je sipala vatru u svjetinu, 
plamteći i praskajući na vrhuncu strasti, koja je ključala iz 
dubine njene duše. Nešto sveto i jako izbijalo je iz one dje- 
vojke. Bijaše se nagnula prema gomili, dignuvši se na pr- 
stima i napevši poput luka svoje mlado, vito tijelo. Držeći 
u jednoj ruci Stojslavovu glavu, a pružajući drugu prema 
dalekoj Danskoj, sagibala je malko natrag glavu, na kojoj 
se blijedo lice, uokvireno crnim rudastim vlasima, priči- 
njalo još bljedje, dok su joj velike oči plamtjele nekom sta- 
rom srdžbom, a usta joj bila nalik na svježu ranu, što se 
: grči i i trza. 

 — Osvetimo! Osvetimo!... klicala je gomila osjeća- 
jući, kako je vuče djevojčin ZADGd i prožima njena strast. 
Jedna živa kaplja najčišće Niklotove krvi drhtala je i pro- 
govarala sada pred svjetinom, pa se ljudima pričinjalo, da 
se oko njih usplahirilo čitavo more crveno i bučno. U naj- 
skrivenijim dubinama njihova bića budila se iznova bijesna 
zvijer, koju je starovjerac Niklota bio raskorlačio u njima 
i pustio je u dane ustanka i bune protiv tudjinskih knezova 
i žreca.. 

— Pogazimo taj sramotni mir! Bog to hoće. 

I svjetina je gledala u onu djevojku kao u sveštenicu' i: 
proročicu. Osjećala je, da je ta djevica nesamo glas svoga 
mrtvoga oca; buktinja, koja je pala iz njegove ruke, a još 
plamsa u mraku, koji ih spopada, — no da je ona posljednja 
riječ njihovih razvaljenih ognjišta i porušenih hramova, 
nov most, koji se poput dig6 prebacio s litica njihove mrač- 
ne doline na rubove neke prisojne visočine. Narod je osje- 
ćao, da mora udariti onamo, kamo je ona prstom uprla. 

— Dignimo se! Makar sami — bez kralja! ote se krik 
ih hiljadu grla. 

Ali Jarula trgnu| natrag i pusti nekoga preda se davši 
mu prije mrtvu glavu. i 


VII. | 


Kralj Tetislav bijaše ustao i pokazao se narodu. 

Žagor čudjenja prodje kroz gomilu. Jedva su ga mogli 
prepoznati. Zar je to onaj gordi i jaki, koji je pred dvije 
godine sklopio s Dancima mir na ostrvcu Streli pa se onda 
zatvorio u Karencima, ljuteći se na Arkun i na žreca Qlo- 
ginju? Je li to onaj, koji se usudjivao uspraviti se na kare- 
načkome nasipu, da stoji prema suncu i baci dugu sjenu 
preko cijele Rane, umanjujući sjaj svetišta Svantevidova? 
Kao da je stotinu godina prohujalo od mira na Streli iznad 
njegove glave. Propao u životu i u licu, stajao je nepomičan 
na kolima; ali je sve na njemu govorilo, da ga je vid izdao, 
pa da se boji učiniti i najmanju kretnju. Njegovo je navo- 
rano lice bilo ukučeno od duboke tuge, al mu je na visoku 
čelu, izmedju brazgotina dviju starih rana, sjedio i sada 
ponos kraljevski. U ruci je držao pozlaćenu palicu, a na 
glavi krunu. 

Narod se zagleda u nj u šutnji teškoj i mučnoj. Ljudi 
su motrili na starcu tragove ljutih rana, dobivenih u bor- 
bama protiv Danaca i sjećali se junaštva kralja Tetislava. 
Oni su malo prije htjeli da ga potraže u Karencima i da ga 
silom povuku pred oltar Svantevidov, al eto: on im dolazi 
s&m, al nemoćan i slijep, s pečatima slave na čelu, s kru: 
nom na sijedim vlasima i s bratovom glavom u ruci... Već 
su znali, da će morati započeti s njime sasvim drugu borbu, 
i da će on biti jači od onoga, što su oni prije mislili. 

I žrec je Gloginja gledao u kralja. On još nije znao, što 
mu Tetislav nosi: rat ili mir. Al Gloginja se nije ničesa bo« 
jao. Obje noge Svantevidova kipa bijahu bacile duboke ko- 

rijene, i ti se korjeni razgranjivahu pod čitavim ostrvom, 
pa nijedno drugo stablo božansko nije moglo pravo rasti i 
cvjetati u zemlji ranskoj. Svantevid je bio bog najveći, a 
on, Gloginja, njegov prvi i najmiliji žrec. Samo je on smio 
do kipa. Božje su oči blistale milostivo u polumraku sve- 
tišta, kad bi Gloginja u nj stupio; a Svantevidov je bijelac 
rzao i njištio od veselja, kad bi se žrec k njemu približio. 
Žrec se osjećao opasan snagom, zadojen milošću božjom. 
Nije mario, što bi Tetislav htio uskrsnuti mrtvu slavu kare- 
načkih božanstva, jer je znao, da ona ne mogu sama sjati 
u svijetlu Svantevidovu, kao što ne mogu ni zublje .u svje- 
tlosti sunca ljetnoga. Gloginja se ljutio, što kralj zagovara 
mir s kršćanima. Tetislav se boji, da će i Ranci propasti od 
mača i ognja danskoga, a Gloginju mori strepnja, da dug 
mir ne smekša opore duše Ranaca, pa dase vjera crnih 
žreca ne ušulja u zemlju poput zmije i ne osvoji, gotovo bez 
borbe, sveto ostrvo. Žrec je želio, da Ranac bude ono, što 
je uvijek bio — ratnik na kopnu i na moru,strah nevjernika, 
mač u ruci Svantevidovoj; njemu nije bilo pravo, što taj 
štovatelj podmuklih karenačkih bogova ne potiče narod na 
nove ratove. 

Gloginja se radovao Niklotovoj kćeri, al je u Kralja 
gledao s praga hrama očima punim sumnje i nepovjerenja. 
On je jedva vjerovao bolesti i sljepoći Tetislavljevoj. Bojao 
se nove prevare boga Rudjevita. Duboka bora utisnu se u 
njegovo čelo, kad vidje, kako je srdžba naroda pala pred 
kraljem ostarjelim i nemoćnim, a našaranim brazgotinama 
junačkih rana. Uspravan na pragu hrama, gledao je u Teti- 
slava, gotov da mu pridje s čašom dočekajnom ili da ga od- 
bije od vrata svetišta i digne na nj. srdžbu naroda. 

Al Tetislav reče gomili: 

— Vi ćete poći na Danca s kraljem svojim. I s mrakom 
u očima ja znam sve putove morske do obala njegovih. Krv 
je pala, i mir je prekršen. 

Gomila ciknu od radosti. 

— Žreče Gloginja, Rudjevit je prezreo molbu sluge 
svoga najvjernijega i gurnuo od sebe glavu brata moga 
najmilijega. Ja je nosim u zavjet bogu arkunskome i skidam 
krunu sa glave svoje. Metni ih na lakat Svantevidov, da ih 
čuva i pomiluje. Stoprv onda, kad se vratim u Arkun s pli- 
jenom i s taocem Jaromirom, predat ćeš zemlji glavu ovu 
i vratiti kralju ovu krunu. 


Žrec se maknu, nalije pehar vinom i podje prema Teti- 
slavu. Gloginjin se san bio izvršio. Kralj se odbio od Rudje- 
vita, i carska je kruna bila u Arkunu. Ne će dugo proći, pa 
će se bog sam okruniti njome, jer božanstvo ne pušta više 
iz svoje ruke ništa, što je jednom palo na dlan njegov. 
Svantevidova j je moć bila na vrhuncu. 

Žrec pruži pehar kralju i poljubi ga u čelo. 


VIII. 


Gomila je tražila veliku žrtvu, bez koje srdžba Svan- 
tevidova ne će klonuti niti može biti pravog izmirenja iz- 
medju žreca i vladara, ali kralj Tetislav reče, da i u Karen: 
cima nema više onoga, što vjernici od njega traže. | 

Svjetina se ozlovolji i smrkne. Ona nagnu na žrtvenik, 
baci psima još nedogorjele volujske i ovnujske glave, na 
koje je božansvo bilo danas s prezirom pogledalo. Htjela 
je da se kladara drva razvali i da žrtvenik ostane pust sve 
dok se, ma bilo kada, ne nadje prava žrtva. Svjetina je 
znala, da će se naći izmedju vjernika barem jedno čeljade, 
koje ne će pustiti, da bog ostane bez najdraže žrtve, pa će 
samo prići k žrtveniku i reći: ,,Ne rušite. Tu sam“. 

Al do toga ne dodje, jer Jarula viknu: 

— Stanite! Žrtva, najmilija bogu, evo je pokraj mene. 

. Više rukfi dignuše s kola kljastoga kršćanina Olafa, po- 
kazujući ga narodu. 

:— Crni žrec s Jasmunda! javiše se neki, i i čitava gomila 
zaurla od radosti. 

Sluge dotrčaše iz hrama, noseći smolu i buktinje. Tri- 
ješće i suhe grančice počeše odmah gorjeti na žrtveniku.. 
Plameni jezičci zaplamsaše iz sviju pukotina. Ču se, kako 
deblje granje već praška. S mora puhnu  vjetrić, rastjera 
dim, što je već dugo ležao na poljani, pa se baci na žrtve“ 
nik, da hakne u nj i da raspali vatru. Prvi se dim već dizao. 
ravno uvis, hitar, lagan i bijel. 

— Svantevide! Svantevide! viknu gomila. 

Crni se žrec otimao mašući snažno rukama. Vikao je 
iz svega grla, a njegov je glas bio dubok i krupan. 

— Bezbošci! Pogani! To vam je posljednji Svantevidov 
god, što ga slavite. Ja sam posljednja ljudska žrtva na ol- 
taru vašega idola . . . Sjutra ćete vi na Danca, a Valdemar 
će preksutra na vas. Doletjela je ptica olujnica na klisuru 
vašeg ostrva, i oluja već dolazi, ona najstrašmija, posljed- - 
nja .. . Lupeži na kopnu i gusari na moru, rastrgnite na 
sebi odijelo i bacite se na tle; pospite glavu prašinom, za- 
plačite i zajauknite, jer Gospod nad vojskama ide, da vas 
melje, kao žrvanj zrnje . 

Narod udari u smijeh i i klicanje, al je glas crnoga žreca 
nadvikivao sve žamore i bujao kao voda, što se razlijeva. 

— Čemu se nadate od Niklotove kćerke? Čemu se na- 
date od Jaromira, brata kralja Tetislava? Oni su dva po“ 
sljednja cvijeta na vašem divljem stablu, cvjetovi vatreni, od 
kojih će se Arkun pretvoriti u hrpu pepela .. . Sve će. vaše 
propasti u njemu, na Rani i na kopnu. Ide, ide dan, koji gori 
kao peć, i vi ćete izgorjeti u njemu kao strnjika na polju. 
Jao, jao vama! Bacio je Gospodin medju vas čašu gnjeva 
svojega, i ta je čaša puna ognja, a zove se Jarula, Iz nje će 
se razviti propast vaša. U vatri ste živjeli, od vatre ćete i 
poginuti. Nestat će vam i glasa i traga, jer ćete vi biti pe- 
peo pod nogama vjernika njegovih. Čujte, čujte, bezbož- 
nici: Svantevid je na umoru. > e 

U glasu je crnog žreca bilo toliko snage i sigurnosti, da 
svjetinu poče hvatati nemir i zebnja. Njegovo je ispaćeno 
lice postajalo sve bljedje, al mu je na visoku navoranu čelu 

stajalo -nešto teško i jako, dok su mu oči, dosada oštre i 
zločeste, sijevale nekom novom, blažom vatrom. Narod je 
gledao u nj šutke i tiskao se prema žrtveniku, da ga bolje 
vidi i čuje. 

— Ranci, Hrist pobjeduje. Ide morem ne nakvasivši 
stopala nogu svojih, da stupi na žal ostrva vašega. Zalju- 
ljat će se Rana pod nogom njegovom, srušit će se hra- 
movi i idoli u njima, te će procvjetati putevi, po ko- 
jima će On do vas doći. Ranci, vukovi večernji! Bodrići, 
medvjedi noćni! Past će led s duše vaše, i vi ćete biti vosak 
pod prstima njegovim... Ide Pastir dobri... 

. Iz nutrašnjosti hrama začu se glas, koji trznu gomilu 
i prekinu crnoga žreca. Snažno i ljutito za'rznu prvi put 
onoga dana Svantevidov konj. Sve se uskomeša oko žrtve- 
nika. 

— Qloginja! Bog čeka . . viknu Jarula, dršćući sva- 
kom žilicom i gledajući u Kljastoga. 

Gloginja trgnu iz korica žrtveni nož i podje prema 
žrtvi. Pristupiše žrečevi pomoćnici. Valjalo je svući žrtvu, 
politi je čistom vodom, našarati mu vrhom noža na prsima 
.Svantevidov rog i odrezati mu s tijela ono, što je u čovjeka 
najnečistije. 

= Žrtva se nije više otimala. Njegovo je lice bilo nalik 
na poluprozirnu bijelu posudu, u kojoj gori veseo plamen. 
Njegova duša kao da je bila gotova na visok skok; njegove 
su oči bile pune svjetlosti i dobrote. 

— Ranci! Ja ću sretan izgorjeti u ovoj vatri, jer sam. 
posljednja žrtva na posljednjem žrtveniku izmedju dvaju 
mora velikih i dalekih. Veselite se! Za tamom i olujom sinut 
će i vama zora mira i ljubavi... Ranci! Ranci! | 

Nož mu je rezao kožu na grudima i sakatio mu tijelo. 
Krv je curila niz njega, al on kao da nije osjećao nikakova 
bola. Gledao je u stup dima, što se, uspravan i bijel, dizao 
sa žrtvenika, kao da u njemu nešto vidi. 

Ion zapjeva: 

— Kao što košuta traži potoke, tako duša moja traži 
tebe, gospodine... Čuj, Bože, viku moju... 

Nož uroni u njegova prsa. Žreci ga okruniše vijencem 
od klasa, baciše ga na žrtvenik. 

— Od kraja zemlje vičem tebi. Izvedi me na goru, go- 
spodine . .. ču se još jednom iz plamena. Gloginja dade 
znak, a Jarula skoči u gomilu. 

Divlje, pomamno kolo zavrti se oko žrtvenika; zaori 
klicanje popraćeno lupom nogu i kreštanjem galebova, koji 
se na jata vraćahu sa pučine. 


IX. 


Sunce je tonulo u more na dalekome zapadu. Arkun je 
već ležao u mraku, samo se gornji dio najviše drvene kule 
crvenio iznad nasipa u posljednjim zrakama sunčanim. 


Vjernici su se sada gostili na arkunskome žalu. Sjedili 
su uz pune stolove, plesali oko plamenova, udarali u glaz- 
bala, pjevali i klicali. Ludo, divlje veselje bijaše spopalo go- 
milu, koja je osjećala, da je velika žrtva razveselila 
božanstvo i digla s njega svaku srdžbu i zlovolju. Kralj Te- 
tislav i žrec Gloginja sjedili su pred vratima hrama s naj- 
starijim Rancima. Brojili su ladje ranskih luka i ratnike ran- 
sk.h sela i gradova. Dogovarali su se, kada i kako će udariti 
doskora na Dance: valja opljačkati žalove danskih otoka i 
osloboditi taoca Jaromira. Valdemar će otploviti u zemlju 
fjorda, a oni će iznenada nahrupiti . .. 

Momci i djevojke išli su u povorkama i u hrpama po 
svetom gradu kličući i pjevajući, pjani od sunca ljetnoga, od 
mladosti i vina. 

Čitav je Arkun odjekivao usklicima i pjesmama, dok se 
prvi mrak penjao uz visoku morsku obalu na poljanu ispred 
hrama, da poplavi tijesne ulice grada i da puže polagano 

uz nasip. Večernja je tama već ležala na pučini i na Svante- 
vidovu gradu. Sve se mračilo i sve tamnjelo, samo je vrh 
najvišega tornja još sjao, i djevojka se Jarula, u svojoj bije- 


loj halji, crvenjela na onim visokim gredama, nalik na go- 
lem vatren cvijet. 


DIO DRUGI:. 


TALAC. 


I. 


Dansko se brodovlje približavalo obalama norveškim. 

Crne su ladje, s nabreklim od vjetra jedrima i prignute 
na boku, djipale po moru režući uznemirenu vodu. Pučina 
se sve većma talasala, i valovi su poskakivali pred brodo- 
vima puneći pjenom žvala životinjskih glava, što su, gra“ 
djene od najčvršćeg drva, stajale usadjene na visokim 
premcima. — Oluja se primicala sa zapada, i drijeva su pred: 
njom jurila prema otočićima, iza kojih se otvorahu na kopnu 
vrata neke drage morske.  Valjalo je, da se zaklone za 
onim otocima, prije no ih oluja stigne. Pučina je bila tamna 
kao i zid oblaka, što se dizao na zapadnome zreniku. Pri- 
činjalo se, da se more razlilo preko krajnje medje obzora, 
pa se vinulo u visinu, zahvatilo poput golema vala i gornje 
krajeve sutonskoga neba te sada jedva lebdi u vazduhu, 
gotovo da se sruši i sklopi poda se pučinu i kopno. Nešto je 
u onoj tmori hukalo i lupalo, dok se žalovi mračili i šutjeli 
u očekivanju bijesa, što im je prilazio. 

Ladje su već ulazile u uske tijesnace izmedju ostrva i 
osamljenih grebena razasutih ispred kopna. One su svojim 
prolaskom uznemirivale jata morskih ptica pobjeglih pred 
vihorom i sakupljenih na noćišta u pukotinama i procijepima 
kamenja izglodanog valovima i izrovanog kišama. 

Moreplovci su skidali jedra. Latiše se vesala i pregnuše 
Svim silama, da prodju, prije mraka i oluje, kroz sve one 
krivudaste klance i udju u dragu, što se pred njima otvarala. 
Njihov se rad vršio u mfiku. Tama je već padala, al nijedna 
svijeća nije gorjela na palubama. Mornari napinjahu sve 
svoje sile, u strahu da ih oluja ne zateče, al su se takodjer 
“bojali, da ih s kopna neugledaju. Primicali su se kradom u 
sve gušćem mraku olujne večeri. 

Vjetar, preteča kiše i magle, huknu kroz tjesnace iz- 
medju ostrvčića, zaleti se u dragu i zaurla u njoj probu- 

divši daleke jeke. Ladje svrnuše za rtom na ulazu, protu- 
raše se izmedju grebena i počeše da spuštaju sidra na dno 
skrita zatišja. Ali je sav taj oprez bio suvišan; more zagrmi 
na pučini glasom velikim i ljutitim, kiša nagnu, i čitava se 
draga napuni žamorima. Ona je pod daždem ostajala mirna, 
nalik na zaklonjeno jezero, dok su pučinski glasovi odjeki- 
vali po njoj gubeći se u srcu nevidljiva kopna. 

Brodovi su ležali u zatonu šutljivi i mračni. Na palube 
je lijevala kiša; ovda-onda zalutao bi do njih vjetar, da 
drmne surovo drijevima uz škripanje dasaka i Zveket la- 
naca. Sve bi se doskora umirilo u onom zatišju, i ladje su 
iznova ležale kao mrtve, puste stvari. Ali je taj mir bio 
samo spoljašan; u njima su ljudi još bdjeli, čekajući da mine 
duga jesenja večer, pa da ih umor uljulja u san. 


I. 


Pod palubom jednoga izmedju manjih drijeva gorjela 
je uljana svijeća sa tri kljuna i bacala svjetlost na sto i na 
dva čovjeka, što su uza nj sjedjeli. Jedan od njih — postar, 
gojan i trom čovjek obrijana lica i ćelave glave — pisao 
guščjim perom, dižući često čelo, da se zamisli, i buljeći 
svojim sitnim očima u rukopis, koji je ležao na stolu i na 
kome se čitao krupni crni naslov ,Gesta Danorum“. 
Drugi je bio,mlad, visok i plavokos. Izražaj njegovih usana 
odavaše nešto meko al i strastveno, a duboke modre oči 
bijahu mu oštre i nemirne kao u jastrijeba. On se meškoljio 
na klupici; sve su njegove kretnje sjećale na nemir pt.ce u 
kavezu. | 

Debeljko ispisa list do kraja, spremi ga u rukopis i lati 
se drugoga. Pisao je: ,I slavni kralj Valdemar digne u je- 
seni ljeta Gospodnjega 1167. čitavo svoje brodovlje, dade 
ladje i momke svečano blagosloviti od tri biskupa i krenu 
stazama morskim, da udari ma zapadnu obalu Skanije, u 
zemlju dubokih fjorda i visokih fjelda““. 

— Sada napokon znam, kud su me poveli! — klikne 
mladić. 

Onaj drugi odloži pero, zagleda se s posmijehom u 
momka i reče tarući ruke: 

— He! Ranac već zna i čitati latinski. Je li, da se od 
debelog Saksa, od ćelavoga crnog žreca, može nešto i na- 
učiti? Sad nemam više, što da pišem. Da pročitamo štogod 
VA Valerija Maksima? Nema za mene milijeg pisca. Ostali | 

tini . | 
= Šuti! prekine ga mladić. Reci, što to rade sa mnom? 
Što ću im ja u Skaniji? Može li se tako s taocem? | 

— Oni ti ne će zla. Eto, već si dvije godine u mojim 
rukama, a ja s tobom kao otac. Sakso Gramatik — slatki 
pedagog princa Jaromira, brata Tetislava, kralja ranskoga! 
reče debeljko u šali. 

— A što je s mojim bratom Stojslavom? 

— Ako nije s nama, bit će, da su ga vratili bratu u 
Karence. 

— A mene? Kad će mene? 

— Doći će i na tebe red... Čuj, mladi prijatelju! 
S nama je nekoliko danskih velikaša,.koji se ljute na kralja 
Valdemara i na ministra Apsaloma, što su u ovo doba go- 
dine i na ovaj način udarili na Norvežane. Ti si smion i hra- 
bar. Neka kralj vidi u tebi; što ovoga puta ne će naći kod 
nekih.svojih. Onda će se on smekšati; pustit će te. Podji sam 
u prve redove. 

— Ne ću! gotovo viknu mladić i ućuta. 


Sakso baci hitar pogled na taoca i vidje odmah, da je 
kod Jaromira sve gotovo da plane. Valjalo je približiti mu 

se s jedne druge strane. Debeljko je zato neko vrijeme šu- 
tio, zatim se maši velike knjige s pozlaćenim krstom na cr- 
nim koricama i poče čitati: 

— ,,Šezdeset ima carica i osamdeset inoča i djevojaka 
bez broja. Ali je jedina golubica moja, bezazlena moja, je- 
dinica u matere svoje, izabrana u roditeljke svoje. 

,Vidješe je djevojke i nazivaše je blaženom; i carice i 
inoče hvališe je“. | 

Sakso, po zvanju kršćanski svećenik, al zadojen latin- 
skim klasicizmom i u biti svojoj poganin, znao je, na koji 
će način najlakše stvoriti od ranskoga varvarina ono, što 
je biskup Apsalom zahtjevao od njega, sluge i kroničara 
kralja Valdemara. On je prilazio k duši Jaromirovoj oprezno 
i strpljivo. Vladao se prema mladiću kao jahač prema konju 
pasmine čiste i plemenite, al još plahovite i neukroćene; iz- 
bjegavao je na putu, kojim ga je mamio, sve ono, što bi 
mladića moglo iznenaditi, prestrašiti i prisiliti ga, da se 
propne, te mu otkriti najedanput, kud ga to vode. Sakso se 
čuvao, da ne udari s prezirom na slavenke idole i da ne 
spomene Hrista. On je obradjivao na svoj način mladićevu 
dušu. Nije zatrpavao već izorane brazde, već je bacao u 
njih novo sjeme, puštajući da u njima proklijaju najprije 
čarobne stabljike grčkoga mita, vedre i sunčane priče, što 
ih je poganin mogao odmah shvatiti. Sve su to bile zgode 
iz mrtve davnine, i Jaromir ih je rado slušao ne osjećajući, 
da u njihovu sjaju blijedi polagano surov čar Svantevidovih 
djela. — Stoprv onda, kad nauči taoca čitanju i pismu, 
Sakso otvori nova vrela i poče mu govoriti o Mojsijevoj 
kuvini, koja gori, a ne sagorijeva, o Samsonovoj snazi, o 
plamenim kolima Ilijinim, o Davidovoj praćki i o Gospodu | 
nad vojskama, koji je išao pred Izraelom pustinjom gluhom 
i mračnom u liku vatrenoga stupa. On je napinjao kao luk 
maštu mladićevu očekujući, da iz nje skoči poput strje“ 
lice krilat zanos upravljen k suncu Istine. | | 

— ,,Tko je ona, što se vidi kao zora, lijepa kao mjesec, : 
čista kao sunce, strašna kao vojska sa zastavama?“ 


Sakso je znao, da je duša Jaromirova ne samo žedna 
slave no i gladna ljubavi ženske; i on bi — ponajviše onda, 
kad bi se nutrina mladoga varvarina usplahirila od srdžbe 
— bacio njemu novu mčku, da ga umiri i da ga još većma 
privuće orioj knjizi. Hroničar je očekivao dan, kad će moći 
da javi biskupu Apsalomu, kako je mladi Ranac s4m uzeo 
knjigu u ruku i pročitao u njoj muku Spasiteljevu. 

— ,,Kako su lijepe noge tvoje u obući, kćeri kneževska. 
Sastavci su bedara kao grivne, djelo ruku umjetničkih“. 

Al ga je Jaromir jedva slušao. 

— A čemu je kralj Valdemar bacio toliku vojsku u Nor- 
vešku? upita on hroničara glasom, u kojemu se još čula 
ljutnja. 

Pjesma nad pjesmama, koja ga je uvijek raznježavala 
i punila mu dušu nemirnim al slatkim čežnjama, minu ovog 
puta uz njega, a da ga se i ne dodirnu. 


NI. 


Sakso sklopi knjigu, zamisli se časak i otvori priču: 

— Knut, kraljević danski, ugleda jedne noći svoga oca 
Svena, starca gluha, slijepa i luda, gdje tvrdo spava bez 
straže i čuvara. On mu pregoge srce govoreći: To ne će ni 
on sam doznati.*) 

I Knut bi velik i slavan kralj. On osvoji Englesku, po- 
tuče Saksonce, Kelte i Slavene te pripoji Danskoj dvadeset 
ostrva morskih, a medju njima i Fioniju, Arnhut, Falster i 
Moen. On obori u prah poganske idole i sagradi stotinu 
crkava. Silnici su drhtali pred njim, a potišteni i ubogi 
grijahu se na suncu njegove milosti. Sijede su se glave di- 
vile njegovoj mudrosti, a pobožni su biskupi slavili svetost 
njegovu. Kad je išao poljem, cvijeće je lilo pred njime svoje 
najsladje mirise, stabla su povijala prema njemu zelene 
vrhove, a jutarnje su zvijezde pjevale nad čitavom Danskom 
O pravednosti kralja jakoga i dobroga. 

I Knut umrije. Sedam naroda zaplakaše za njim, sedam 
biskupa opjevaše mrtvaca i položiše ga u raku od kamena. 
I stari biskup grada Aarhusa reče, da je Knut bio velik, da 
je Knut bio svet, da njegovo mrtvo tijelo miriše po ružama 
i da će pokojnik sjutra sjediti nasred cvjetne pone nad 
oblacima o desnici Boga živoga. 


*) V. Hugo: Le Parricide, 

Smrači se, i unoća. Svećenici izadjoše. Visoka se kate- 
drala ovi tamom i tišinom. Onda veliki kralj ustane iz ka- 
mene rake i otvori mrtvačke oči. On uze mač, izadje iz 
hrama, prodje pustim ulicama gradskim i sidje k moru. Vi- 
soka, nijema avet išlaj je sklizući valovima. Stupi na kopno, 
krenu prema sjeveru. Išla je preko visokih ravnih ijelda, kroz 
tamne šume, po poljanama punim blata i kamenja. Ponori 
više bučali, dok je ona prolazila. I Knut stignu do Jčtun- 
Fjelda, kamena orijaša, ogrnuta vječnim snijegom na 
uskome dnu najduže drage morske. On d.gne mač, odreže 
sebi snježni ogrtač i viknu: ,,Bijeli dive, kamo imam kre- 
nuti, da nadjem Boga“'? Planina mu odgovori: ,,Ne znam“. 

Knut podje prema zvijezdi polarnici, visok, uspravan 
i ogrnut najbjeljim plaštem. Ulazio je u sve dublju tišinu i u 
sve crniju noć, dok je za njim propadao čitav svijet u mrak 
i zaborav. I on stignu do krajnje medje zemaljske. Zvijezde 
nisu više sjale iznad njegove glave. Tama gluha i duboka. 
Mrtva neizmjernost. Haos šutljiv, al ipak živ u svojoj nije- 
moj tajanstvenosti. I Knut reče: ,,To je grob, a tamo preko 
je Bog“. On koraknu do tri puta i viknu, ali niotkud odgo- 
vora: sve je ćutalo pred aveti. Knut podje naprijed. 

Iznenada.on ugleda na svome bijelu plaštu neku okru- 
glu mrlju, koja se .naglo širila, nalik na crnu zvijezdu. Do- 
takne je rukom i spozna, da je kap krvi na nj pala. I ona 
glava, koju strah ne prignu nikada, uspravi se još gordija 
i pogleda u noć. Al je noć ostajala gluha i tamna. — ,,Na- 
prijed!“ kliknu Knut i koraknu, al druga kap pade na njegov 
plašt i raširi se još brže. I čovjek, koji u svome životu nije 
nikada bježao, okrenu se i podje desno, a nova kaplja kanu 
S visoka na njegovu ruku, i sva mu ruka postade crvena. On 
podje lijevo, al kaplja iznova kanu. On htjede da se vrati 
u svoju kamenu raku, al kaplja opet panu s visoka. Onda 
Knut stade, htjede da se moli, a iznova kanu na njegove 
usne, i molitva se njegova utopi u onoj krvi. I kralj, silan 
i slavan, pobjednik na moru i na kopnu, zadrhta kao list ja- 

sike. Kaplje su padale sve češće i gušće, uvijek bez šuma i 
zasvjetlucavši jedvice u tami. 

Knut je išao naprijed pod onom kišom blijed u licu, 
s očima punim strepnje. I on napokon stigne pred golema 
zaprta vrata, za kojima se bijelio neki tajanstveni dan, odje- 
kivao dalek pjev, pun radosti i blaženstva. Knut udje u krug 
Svijetla, što je s mukom prodirao kroz zaprta vrata. Stade 
i pogleda se: — plašt mu je bio sav crven, a ruke mu bile 
poškropljene krvlju. 

On vidje, da onakav ne može zakucati na ona vrata, i 
trgnu natrag u vječnu, gluhu noć, u kišu krvavu i šutljivu“. 

Sakso zašuti pa se zagleda u mladića. Talac je sjedio 
nepomično polusklopljenih ustiju i s očima izgubljenima u 
nekoj mutnoj dalekoj viziji. Njegovo je biće sada bilo mirno 
i nalik na lice djeteta, koga je zanijala bajka. Jaromirova je 
duša lutala krajevima, napučenima prikazama, njemu prije 
nepoznatima; ronio je u misli, za Reje na ka nije nikada 
znao. | 
> —Akralj valdešat i njegova vojska? šane knez. 

— Kralj bi Valdemar htio probiti se kroz oluje i snje- 
gove, kroz zvjerad i neprijatelje, da udje u kraj, gdje Knu- 
tova sjena još uvijek luta pod krvavom kišom. On hoće da 
vidi velikoga Ocoubicu, pradjeda svoga. 

— Onda je i Valdemar velik kralj, reče nesvijesno talac. 

Sakso nije htio da novim razgovorom oslabi dojam 
priče, pa ugasi dva plamena na svijeći i povuče se šutke za 
ogradu, gdje je stajao njegov ležaj. 

Jaromir ostade sam. Sjedio je dugo na klupi, zureći u 
plamićak, koji se polagano gasio i svjetlomrcao u polutami. 
Vani je bjesnila oluja. Čuo se snažni, duboki glas pučine i 
psikanje pjene na grebenima ostrva, Vjetar je udarao na 
vrata drage ljuteći se, što ne može kroz njih svom žestinom: 
svoje snage. U svome gnjevu on bi samo katkada huknuo 
u ijord, i njegov bi glas zagrmio onda prigušeno i muklo 
uskim grlima drage pa se izgubio u klancima nekih dale- 
kih gora. 

Krupne kapi kiše kucale su i praskale još uvijek po pa- 
lubi, pod kojom je Jaromir sjedio u mraku misleći na kišu 
krvi, što i noćas pada na avet lutajuću na granici zemlje. I 
on je u sebi šaptao: 

— Biti silan i slavan kao Knut, pa makar se i posvadio 
s božanstvom! 


IV. 


Sjutra u zoru, dok su vjetar i kiša jenjavali, Danci di- 
goše sidra, nahrupiše na obližnja sela; zarobiše ljude, od- 
vedoše blago, zapališe stanove te zaploviše po svim ruka- 
vima drage vodjeni od kralja, od biskupa Apsaloma i od 
vitezova Esberna i Suna. 

Obale onih morskih gudura bijahu strme, pokraj mora 
pokrite jelovim šumama, a zatim travom i lišajima. Gornji 
su im rubovi bili pusti; za njima se prostirahu velike poljane 
— fjeldi — pune kamenja ili blata i ispresijecane dubokim 
pukotinama. Ledenjaci su zatvarali dna fordskih rukava, a 
danski su brodovi stražili na vratima svakoga tjesnaca. Nor- 
vežanima je bilo kao miševima u zatvorenoj vreći, pa se 
predavahu Valdemaru noseći mu svoju ribu i tjerajući mu 
na ladje stoku. Čitav fjord pade za nekoliko dana u ruke 
osvojitelja. Momčad je htjela da se odmori, no kralj i biskup 
nared.še mornarima, da se usidre i da drže na uzdi osvo- 
jena sela, pa iskrcaše vojsku i krenuše uzbrdo. Valjalo je 
popeti se uza strminu, stignuti na visoravan, pregaziti onu 
pustoš, mimoići nekoliko glečera i stignuti napokon u neko 
oveće mjesto u srcu zemlje. — Bokovi su gudure morske bili 
strmi kao Zid i obrašteni divljim šumama; fjeldi puni mokra 
blata; pukotine na njima nepromostive. Jesen je bila zlo- 
česta i plahovita. Ona je bila Dance kišom i vjetrom, grtala 
na njih snijeg, obavijala ih maglom. Kao da se čitava zemlja 
svojim kamenjem i dračama, bijesnim slapovima i nabuja- 
lim potocima, vjetrovima i tmušama opirala tudjincu, koji 
je prodirao sve dublje na njezin sjever. Izmučeni i ojadjeni; 

zakasniše Danci _k svome cilju, pa je varoš mogla da na 
vrijeme dozna za njihov dolazak i da im se opre. Valdemar 
je morade opsjedati i proliti za nju mnogo krvi; a kad je 
osvoji, on reče, da valja krenuti dalje. Čete digoše na nj 
viku, no biskupu podje za rukom da ih umiri i skloni na po- 
sluh. Danci se iznova makoše prema sjeveru. 

Sakso bijaše ostao na ladji u fjordu, i ranski je talac 
morao sada živjeti u šatoru biskupa Apsaloma. Jaromir je 
mrzio ovoga crnoga žreca. Osjećao je, da je upravo taj vi- 
Soki, mučaljivi čovjek blijeda lica, crne brade i tvrda po- 
gleda, koji je nosio srebrn krst na prsima, a sjekiru o pasu, 
da njom obori barem kakovo stablo u dane, kad ne bi mo- 
gao da sam vodi momke na neprijatelja, — da je taj čovjek 
bio najljući dušmanin ranske zemlje i Svantevidove vjere. 
Kralj je Valdemar bio gvoždje i vatra, a biskup Apsalom 
bio je vjetar, koji je tjerao oluje rata na Ranu. Taj je čo- 
vjek uvijek šutio, a kad bi progovorio, njegova je riječ pa- 
dala teška kao kamen ; na samoga kralja. On se jedva oba- 
zirao na ranskoga taoca, al za duge večeri, kad bi sjedili uz 
svijeću pod šatorom, Jaromir je osjećao na sebi oštri bi- 
skupov pogled, koji ga nijemo promatra i mjeri. Za vrijeme 
nasrtaja ili obrane on bi često vidio, kako su biskupove oči 
uprte u nj u očekivanju, da Jaromir skoči i navali. Mlada 
žestina, višak snage i vonja ljudske krvi tjerale su taoca, 
da trgne mač i poleti protiv bilo kome, al on bi stao od po- 
gleda onoga crnog žreca. Iz prkosa i inada prema biskupu, 
vraćao je mač u korice i kazivao očima Apsalomu: ,Ja ti 
nisam ni sluga ni prijatelj. Talac sam, koga ne možeš siliti, 
da se za te bori“. Jaromir je svojim vladanjem više puta 
izazivao i drukčije biskupa, al je Apsalom znao vješto iz- 
maći mladićevu udarcu, ne gubeći ništa od svoga ugleda. 
Biskup kao da se još uvijek nečemu nada od taoca, pa 
ne će s njime rata, a Jaromirov prkos samo raste i prelazi 
u sve ljuću mržnju. 

Jednog jutra — kad su Danci bez borbe ušli u oveće 
mjesto na dnu široke gudure, pod nebom mračnim i stude- 

nim — biskup otvori u šatoru neku škrinju i izvadi iz nje 
crkvena odijela. Oblačio se polagano i ne gledajući u Jaro- 
mira, koji je sjedio pokraj vrata, upirući u nj pogled puuj 
ljutnje. Slavio se nekakav blagdan, i Apsalom je tio, da sam 
misi i progovori s oltara Dancima, od koji su mnogi zahtije- 
vali opet od kralja, da-se vrate, jer je plijena bilo i pre- 
više, a jesen je postajala sve ljuća. Obučen u crvenkastu 
odoru, našaranu srebrnim cvjetovima i zlatnim križima, bi- 
skup metne na glavu visoku mitru, uze pastirski štap i prodje | 
k vratima, pred kojima su Danci već čekali s krstom | i. za- 
stavama. 

— Rekoh im, da mogu PRED i tebe u crkvu, kaza bi- 
skup prolazeći. 

— Ne ću! vikne Jaromir, al Apsalom bijaše već Izašao. 
Danci su odlazili u povorci, pjevajući i mrmljajući neke 
molitve. | | 
Mladić ostade sam, i nova ga srdžba spopade. On je 
htio kavge s onim čovjekom, koji se na nj jedva obazirao i. 
smatrao ga djetetom, i za koga je Jaromir znao, da se je u 
mladosti zvao Aksel, i da je bio obijesna, divlja duša. Htio 
je kavge sa zlotvorom svoga roda i svoje vjere. I sad je bacio 
na nj onaj ,,Ne ću!“ grubo i nag 9, kao što se kamen baca, 
ali ga ne pogodi.. 

I njemu dodje da učini nešto, što će prisiliti biskupa, 
da plane i da se uhvati s njime u koštac. Skoči ka škrinji, 
prevrne je, isprazni i poče gaziti po biskupovim odorama, . 
po kaležima, svetim slikama i svjećama. Parao je velike 
latinske knjige S krstom na koricama, trgao zlatne rese s bo- 
gatih oprava, kidao i razbijao sve ono, za što je znao, da 
je biskupu najmilije i najsvetije. Radio je u bjesnilu i u: ne- 
kom divljem zanosu, koji popusti netom onda, kad vidje,: 
gdje sve leži u komadima i porazbacano na podu šatora. 

Al njegova ljutnja nije još mogla da utoli. Biskup je 
bio nešto jako i teško, što se ne da lako uzdrmati. Planut 
će zbog toga. kralj i njegovi Danci; biskup možda ne će. 

Apsalom — kad vidi, što je talac uradio — ne će dignuti 
ruku da kazni, nego će jedva otvoriti usta — da ponizi. 

— Uvrijedit ću ga u njegovu hramu, pred ljudima nje- 
govim i pred bogom njegovim! reče mladić i izadje iz 
šatora. 


2 V: 


Kad Jaromir udje u crkvu, svečana je tišina vladala 
pod svodom prostrana drvena hrama. Uglovi su bili zastrti 
polutamom; svjetlucavi mračak pršio je izmedju stupova, 
al na dnu crkve, na visoku oltaru, poredjani u dugim redo- 
vima, sjali se plamičci lijući poda se blagu i mirnu svjet- 
lost. Visok čovjek u blistavoj odori i s visokim klobukom 
na glavi stajao je pred oltarom s ledjima, okrenutim vjer- 
nicima, dižući glavu i šireći ruke; nešto je govorio tihim sve- 
čanim glasom, dok mu se traka na plećima prelijevala u 
žive ljubičaste boje. Dva su dječaka klečala za njim na 
krajevima basamaka i mahali polagano srebrnim, kadioni- 
cama, iz kojih se dizali oblačići bijela mirisna dima. 

Jaromir se protura naprijed, ne bi li bolje vidio toga 
čovjeka. Htio je da odmah učini on o; al je tišina bila tako 
svečana, nešto blago i tajanstveno prožimalo je takvom mi- 
lotom sve ove ljude, da se mladiću pričini, e je iznenada pao 
u neki novi svijet, ušao u neki začarani krug, i odmah sam 

uvidje, da se mora ustrpjeti i počekati. — Kao da nije više 
prepoznavao ljude okolo sebe. To su bili oni isti Danci, što 
. ih zna već dugo: surovi mornari, žestoki borci, koji liju krv, 
pljačkaju stanove i pale sela. Vidio je na onim divljim li- 
cima ne samo bijes protiv neprijatelja nego i srdžbu na 
kraija, koji ih vodi u krajeve stradanja i propasti. A gle: sva 
su se ova lica sada preobrazila; a to, što iz njih izbija, nije 
ni radost ni veselje, već nešto, što ranski talac ne može da 
shvati. Kao da o nečemu sanjaju, gledajući u biskupa, koji 
im je okrenuo ledja i samo nešto mrmlja zureći u onaj ol- 
tar, na kojemu ne gori nikakova žrtva, i u one svijeće, što 

ne obasjavaju kip nikakova boga. Vukovi se prometnuli u 
janjce, a Jaromir ne vidi ni zelena pašnjaka ni bistra vrela, 
što bi rajila krotkost njihovu. I kralj Valdemar, ratnik na 
moru i na kopnu, vladar. ohol i gord, željan samo krvave 
borbe i bučnih gozba, plahovit i naprasit, kleči u klupi kraj 
oltara, i njegovo je lice sada kao u djeteta; sve se na njemu 
i u njemu umirilo, da se lakše preda onome, što je u ovaj 
čas zanijelo sve te ljude. 

Biskup se okrene, raširi ruke i nešto zapjeva. I njegov 
glas dodje Rancu nov i nepoznat. Kao da se neko duboko 
vrelo otvorilo u grudima crnoga žreca, no iz njega ne teče 
ona voda ledena i gorka, koja je bila muka Jaromirova, već 
se prosipa po hramu val snažan al topal i sladak, što silazi na 
dno duše, da je raznježi i postavi na nju neka tiha krila. Sve 
je zatreptalo u hramu: srce u : grudima vjernika, plamičci 
svijeća na oltaru. 

— Eto. Njihov Gospod nad vojskama dolazi, — šanu 
talac gledajući prema vratima. Ali se ona ne otvoriše; va- 
treni stup, koji je išao pred Izraelcima po pustinji, ne udje 
u hram; Danci se i ne makoše. Oni zapjevaše i sliše glasove 
svoje s biskupovim pjevanjem, koje je postajalo sve tiše, 
dok ne umuknu, ostavivši u čitavoj crkvi neko lagano zvu- 
čno titranje. 

Mladi je poganin i dalje tražio očima boga. On je osje- 
ćao, da je božanstvo već stiglo, da je ondje pred onim svo- 
dom, i vjerovao je, da ga oni ljudi, šutljivi i zaneseni nekim 
snom, već i vide. Gledao je, sjed» li na oltaru, stoji li u dnu 
crkve, lebdi li iznad njih. Tražio je ono, što je osjećao oko 
sebe, al nije mogao ništa vidjeti. 

I njegov pogled pade na jedini predmet, što je visio o 
zidovima one drvene kuće, na veliko hrastovo raspelo ne- 
daleko od oltara. Ono je nosilo na sebi dva duga unakr- 
štena koplja, trnov vijenac, bič i još koješta. 
| Mladi se poganin protura polagano do samoga krsta 
i zagleda se u nj. 

Pod trnovim vijencem visjelo je na propelu nešto nalik 
na bijelu krpu, a na njoj se vidjala čovječja glava, okru- 
njena dračama, ispaćena dugim mukama. Niz obraze su joj 
curile kaplje krvi. Bolan grč krivio joj usta. Ni traga ljutnji 
ili gorčini na licu onoga patnika, čije su oči gledale s visoka | 
mirno i blago u Jaromira. 

— Hrist! ... šanu Ranac. 

U dvije godine taostva medju kršćanima on bijaše i ne 
htijući koješta čuo o muci boga patnika, al se uvijek si- 
lio da o njoj i ne misli. Nije nikada puštao, da mu Sakso o 
tome govori, a upravo zbog toga on se uvijek čuvao do- 
taknuti se i prstom one debele kroničarove knjige sa zlatnim 
krstom na crnim koricama. Sve ono, što bijaše u dvije go- 
dine na prekid i bez saveza čuo, sad iz ustiju djece i baka, 
sad u govoru crnih žreca, i što nije nikada htio da veže u 
jedno i da o tome misli, uskrsne sada u njegovu: pamćenju 
i nadje se skupa pred njegovim očima. 

Eto vijenca, kojim su ga krunili; biča, kojim su ga bili; 
krsta, što su mu ga naprtili na ledja, da ga sam nosi posr- 
Ćući i klecajući uz neko strmo, kameno brdo. Jaromir zna, 
da ga je neka dobra žena srela na putu muke i otrla znoj i 
krv obraza njegovih, pa je izmučeno lice Patnikovo ostalo 
na otiraču. Na ovakovu jednu dasku protegli su njegovo iz- 
mučeno tijelo i onakovim su čavlima pribili njegove ruke i 
njegove noge o tvrdo drvo. Takvom su jednom spužvom, 
mataknutom na vrh motke, kvasili octom njegove žedne 
usne, dok mu je muka umiranja grčila bolna usta; onako- 
vim su mu kopljem ranili prsa, kad je bio već mrtav. 

Pričini se Jaromiru, kao da se sve to dogodilo baš na 
tome drvu, onim bičem, onim čavlima i onim kopljem. Kao 
da vidi pred sobom čitavo Patnikovo tijelo, golo i mršavo, 
poškropljeno krvlju, našarano modrim tragovima biča. Iz 
dlanova sa zgrčenim prstima i iz probušenih nogu teče krv, 
a glava je pala medju ramena, prignula se nadesno. Usta 
Su otvorena, i svaka je crta na tom licu puna bola, ali. su 
polusklopljene oči pune ljubavi i opraštanja... 

| | 4 

To j je bog onih, koje on mrzi, otkada zna za sebe! To je 
onaj, u čije je ime danski kralj nahrupio ognjem i mačem na 
njegovo rodno ostrvo! Ne. On mutno osjeća, da to ne može 
tako biti. I bijedni patnik nije nikakav bog, il je np 
njegov lažni svećenik, a Valdemar njegov krivi pobornik . . 
Koja se to snaga krije u tome božanstvu, što jest i nije čo- 
vjek? Križ... što to znači za ljude? ... Cemu dopušta, da 
ga smrtnici muče i i sapinju? A gdje je onda bio Gospod nad 
vojskama sa svojom strašnom srdžbom, bog, koji je grmio 
na Sinaju i kažnjavao Zlu misirsku? . 


VI. 
Jaromir se trznu kao oda sna i pogleda prema oltaru. 
Biskup je Apsalom govorio Dancima držeći u ruci sre- 


brn štap. Pričao je o Knutu suncu Danske, zvijezdi jutarnjoj 
Svrh sviju mora na sjeveru zemlju. 


Duge godine ležao je Knutov grob na dnu kripte u go- 
lemoj katedrali. Danju ga čuvahu straže, uvečer ga sveće- 
ćenici kadijahu tamjanom, a obnoć su andjeli sjedjeli na 
njemu pjevajući u slavu kralju Pobjednika i Pravednika. I 
čitava Danska htjede, da se Knut proslavi svecem u onaj 
isti dan, kad će se otvoriti njegova kamena grobnica i pre- 
nijeti njegovo smrtno tijelo u raku od mramora sa dnom od 
srebra i s kipom od zlata na mjedenome zaklopcu. I do- 
djoše iz Rima tri kardinala noseći papinu bulu i papin bla- 
goslov, i dodjoše dvadeset biskupa i patrijara iz svega krš- 
ćanskoga svijeta i kraljevi i knezovi mnogi, da vide smrtno 
tijelo Knutovo, da ga opojaju i da ga svojim rukama po- 
lože u novu raku. Katedrala zamirisa cvijećem, i biskupi 
zapjevaše, dok je more naroda stajalo pred hramom čeka- 
'jući, da pokažu i njemu mrtve ostatke najslavnijega i naj- 
svetijega izmedju kraljeva kršćanskih. Danska je onaj dan 
morala slaviti svoje najveće slavlje, sinuti novim zrakama 

u posmrtnoj slavi Knutovoj. Svećenici sidjoše s buktinjama 
u mračnu kriptu i majstori pristupiše ka kamenu grobu, da 
ga otvore. I njihov je rad bio težak i dug, jer je ona raka 
— uvijek čuvana i nikada taknuta — bila zatvorena mno- 
gim klincima i zapečaćena mnogim teškim pečatima. Ali, 
kad je napokon otvoriše i pogledaše u . oni vidješe, da 
je raka — prazna. 


Zamisliše se kardinali i biskupi, začudiše se kraljevi 1 
knezovi, prestraši se narod danski. Sunce se smrknu, gust 
se oblak nadvi iznad hrama, i grom zatutnji probudivši mu- 
klu jeku u dubokoj, mračnoj kripti. Raspelo kraj glavnoga 
oltara zaljulja se i pade rasuvši u komade. Najstariji izme- 
dju kardinala baci se licem o zemju i zaroni u dugu molitvu. 
Nije bilo čuti daha u crkvi; a kad kardinal ustane, prestra- | 
šeno je mnoštvo gledalo u nj, i sva su srca visjela o njego- 
vim usnicama. I on reče, da je i Veliki Knut, sluga i pobor- 
nik Isusov, bio čovjek i grješnik. Nosio je na duši grijeh, što 
ga nije ža života okajao. Ustao je iz groba i pošao na sje- 
vernu granicu zemlje. Tamo čeka da Danci velikim svetim 
djelom otkupe dušu njegovu. Onda će se on vratiti, i nje- 
govo će tijelo samo <. u novu raku, i njegova će uspomena 
sinuti novim sjajem . 


Apsalom je htio PA još govori, al se Danci bijahu uz- 
nemirili. Sve su oči sjale; BE je pitanje lebdjelo na svim 
ustima. 


— Kako ga otkupiti? ču se žagor. 


— Ne znam još, odgovori biskup, i njegove se oči su- 
kobiše s očima Jaromirovim. — Ne znam, al ćemo doznati, 
kad stignemo preda nj na sjevernoj medji ove zemlje... 
kazivao je ustima vojnicima, a njegove su oči govorile Ja- 
romiru: Kad ti budeš ono, što ja očekujem, Knutovo će 
djelo biti dovršeno, njegova će se duša smiriti za uvijek. 


— K njemu! K njemu! klicali su Danci u nekom svetom 
Zanosu. 

— On na nas čeka i on će nam progovoriti . . . reče bi- 
skup, a Jaromiru se pričini, da mu Apsalomove oči govore: 
I ti bi rado k njemu. 

Danci zapjevaše posljednji put; biskup sidje s oltara i 
nekamo ga nestane. 


VII. 


Jaromir odmah izadje i gotovo potrča u šator. Ljutio 
se na sebe, što se u crkvi osjetio slab i mlitav u čudnome 
ganuću svih onih ljudi, uznemiren mukom Isusovom, sme- 
ten biskupovim riječima i pogledima. Bojao se, da će Ap- 
salom iznova znati mimoići njegovu srdžbu, pa se požuri 
u šator, da prvi dočeka u njemu biskupa, koji ne će moći, 
da ne vidi, što mu on bijaše uradio. Čekao je neko vrijeme. 
Kad ču Apsalomove korake i vidje gdje se ruka s krupnim 
blistavim prstenom pomolila i digla zastor na vratima, on 
se napne, gotov na obranu i na napadaj. 

Biskup udje, baci hitar pogled na porazbacane i raski- 
dane stvari, zagleda se časak u mladića i podje prema stolu, 
da metne na nj štap i mitru, i da skine sa sebe svečanu 
jodoru. Suze gnjeva skočiše Jaromiru na oči gledajući bi- 
skupov mir, iako bijaše vidio, da Apsalomova ruka po- 
drhtava, i da se u čelo crnoga žreca urezala duboka bora. 

Momak je htio planuti, kad biskup reče praznim, bez- 
bojnim glasom: 

— Kad si to učinio? Prije ili poslije mise? 

Jaromir se začudi tome pitanju i gotovo smeteno _od- 
govori: 

— Prije. 

— Tim bolje za te. Onda pokupi i spremi natrag u san- 
duk, reče biskup, i i bora mu nestade sa čela. 

— Ja nisam tvoj sluga, nisam tvoj rob. Brat sam kra- 
lja, s kojim si učinio mir. I taj je mir dug i pošten. Čemu 
onda to moje vječno taostvo? Što me vučeš sa sobom, ka- 

mo ja ne ću daidem. Zašto ne puštaš nikada Rance k meni? 
Jesam li sužanj ili talac, knez ranski? Čemu si me rastavio 
od brata Stojslava? | | 

Biskup je već oblačio svagdanje odijelo i djeo o kožni 
pas svoju sjekiru. Nije odvraćao glave od mladića, nego ga 
slušao bez ljutnje i nemira. | | 

— Ti nešto snuješ. Nešto mi grdno spremaš... Ja m- 
sam kao Prislav. Nisam ni kao Pribislav... 

— Znam. Ti si mnogo bolji od njih, odgovori b.skup 
gledajući ga ravno u oči. | 

— Bolji! To znači, da me ne ćeš tako lako uvaliti u iz- 
dajstvo i sramotu. Pa zašto me onda ne bijete, ne bacate u 
gvoždja?... Gle, što sam ti uradio! Kad nas se što takovo 
kažnjava mukama i smrću... Vikni, pozovi Dance, povedi 
me do kralja! On će riknuti, a oni me rastrgati. 

— Ne će. Sve ovo nije crkveno no moje. Oštetio si sa- 
mo mene. Za tebe nema u tome svetogrdja. 

— A čemu me štediš, kad mi hoćeš zla? ... Jer ja žnam 
tebe; tvrd si i oštar. Ti nisi, kao Sakso, žrec Isusov no sve- 
ćenik Gospoda nad vojskama. Mirniji si, al ipak strašniji od 
Valdemara . . . Kazuj, što ćeš sada sa mnom? 

— Reći ću kralju, đa te primi medju svoje vitezove. 
Jašit ćeš njegove konje i sjediti za njegovim stolom.... 
Kneže, idi i počekaj me pred kraljevim stanom. Doći ću do- 
skora za tobom. 4 

Jaromir ga je u čudu gledao. Nesamo što u biskupovu 
glasu nije više bilo nikakva prizvuka pritajene ljutnje ili 
poruge, nego mu je Apsalom sada govorio kao čovjeku 
ravnu sebi. A ono, što mu je obećavao, bijaše čast i milost 
Velika, jer je Valdemar bio vuk na bojnome polju, a vese- 
ljak i sladokusac na dvoru i u šatoru. Njegovi su vitezovi 
bili sretnici, koje je grijalo sunce kraljeve milosti. Ranac 
baci još jednom na biskupa pogled pun sumnje, al vidje iz- 
nova, da ga Apsalom ne vara, i on se opet smete. 

— Čekat ću, reče i izadje iz šatora. 

... Kralj se bijaše smjestio u osamljenoj drvenoj kući 
na kraju sela, pod strmim kamenim brdom. U svakoj po- 
gibli i okršaju uvijek na čelu vojske, a na vijeću svagda uz 
ministra Apsaloma, on se inače držao daleko od svojih 
ratnika, da se što slobodnije preda veselju i razuzdanosti. 
I u taj je dan Valdemar častio svoje vitezove. 

Gozba bijaše u jeku, kad Jaromir stigne pred stan. Čuo 
se žagor, klicanje i zveket čaša. 

 Talac ne htjede da pred pragom čeka kao kakav pro 
sjak. On otvori vrata, prodje hodnikom, udje u dvornicu. 

Na zidovima štitovi i kacige, u kutovima koplja i lu- 
kovi, na sredini velik sto krcat zdjela, vrčeva i pehara, na 
klupama crvena lica, razgaljena prsa i goli lakti vitezova i 
djevojčur4, a pokraj vrata psi, u svadji o kosti stoprv do- 
bačene. Zadah prolita vina, pečena mesa i ugrijane ljudske 
puti. 

Kralj je Valdemar — još mlad čovjek, niska rasta, Ši 
rokih pleća, vrata kao u bika i risje glave — sjedio na čelu 
stola i upirao sive oči u neku crnokosu djevojku, dok su mu 
se čekinjaste i blijede dlake ispod nosa ježile kao brada u 
trazljućena mačka. 

— Aglaja, posljednja nimfo grčka, što mi tuguješ?... 
Ja digoh čitavu vojsku i vodim ratove, samo da ti pokažem 
ponoćno sunce u zemlji Hiperboreaca. Oblačim te u vunu 
sicilskih ovaca, da mi ne ozebeš. Kotrljam uz ledenjake ze 
mlje Skanije bačve pune kiparskog vina, da mi ne ožedniš. 
Ja nosim uz fjorde i preko fjelda vreće kretskih smokava i 
misirskih datulja, da li ne ogladniš... A ti blijediš i uz 
dišeš. 

— Pusti je! reče vitez Esberno. Ona sanja o golim i ge 
ravim pastirima u Arkadiji. 

— Suna, krasniče! . . . Viknu kralj vitku, plavokosu mla- 
diću. Idi pa se svuci i opraši se čadjom. Kad se vratiš, zvat 
ćeš se Tirsis, i Aglaja će smjeti da ti pane u naručje. 

Čitavi st6 ciknu diveći se Valdemaru. Vitez Suna istrča 
prema vratima, al tu naglo stade pred Jaromirom, koji je 
u čudu motrio kralja. 

— Gost! Gost! stade ga vika. 

Svi pogledaše, i nasta tajac. Čekali su, što će kralj na 
to, jer je vladar bio već pijan, a vino je danas u njemu bu- 
čilo i prijetilo da će ga prometnuti u opasnu životinju. Vi- 
tezovi su već bili na oprezu. 

Ali je kralj bio stoprv stigao na granicu izmedju razdra- 
ganosti i bjesnila. Jednom je nogom još .bio u kraju svjetla i 
sladčine, a drugu je jedva puštao s one strane svijesti, na 
obalu mračnu i olujnu. 

On se obradova Jaromiru. 

— Ha! Talac ranski... mladi knez. Pristupi, sjedi, pij!... 
Tako... Salve! ... Moj te kroničar naučio čak i latinski, 
je li? Da nije bilo Saksa, ja ne bih sada znao tješiti Aglaju. 
Vino s Kipra, nektar i ambrozija ... Al s Apsalomom mora 
da ti je teško. Asket, pustinjak ... Živi u šatoru i kad ne 
treba... Uzalud mu govorah, da te pusti katkada k meni. 

— Razlupao sam mu kaleže, rasparao svete knjige i 
rastrgao svećeničke odore. On će sEb0e toga doći sada k 
tebi, odgovori Jaromir. 

— Hoće, da te kaznim. 

— Ne. Kazat će ti, da me primiš u svoju pratnju, me- 
dju vitezove. 

— Ja te primam. Al on ne smije sada amo. Fsberno 
stražu pred vrata! ... Ovdje sam ja vrhovni svećenik. Raz- 
lupao si mu i rastrgao sve... Ha, ha!. 

Kralj se grohotom sm: jao. Po njegovu smijehu ezosi 
su i djevojke uvidjale, da će Valdemar doskora pasti u crno 
pijanstvo, a Jaromirovo je lice bilo odvažno i mračno, dok 
je biskup Apsalom mogao svaki čas banuti na vrata. Fs- 
berno je zbog toga šaptao taocu, da izadje, al je Jaromir 
stajao i gledao u Valdemara. Je li to onaj danski kralj, od 
koga se Rana tresla? Je li to onaj hrabri lukavi vojskovo- 
dja, koji je prvi srtao i boj i dijelio sa svojim momcima sve 

patnje ratne? Je li to čuveni Knutov potomak, koji će ot- 
kupiti dušu velikoga Ocoubice? 

— Ha! ha!.... Kad je vidio, da Saksu ne ide za rukom, 
\on te htio sam pokrstiti. Sad te šalje k meni. A meni će to 
uspjet. 

— Izadji! reče odlučno Esberno taocu. Jaromir se ne 
maknu. | 

— Al ja ne krstim vodom. Pokrstit ću te vinom, dat ću 
ti Aglaju za ženu i okruniti krunom ranskom. 

Svi prasnuše u smijeh. Htjeli su pokazati Rancu, da je 
sve to samo šala, te potaknuti i njega na smijeh. No Jaro- 
mir je osjećao, da kralj u vinu govori istinu, i kazuje ono, 
o čemu inače ne bi ni pisnuo. On je sada znao, zašto ga ne 
vraćaju na rodno ostrvo, zašto ne puštaju k njemu Rance 
i uče ga latinski i vuku ga svuda sa sobom praštajući mu 
sve. Na njemu je drhtala svaka žilica, sileći se da ga ne Spo- 
-pane ljutnja. 

— Što me tako gledaš, kneže ranski? Digni pehar, da 
se kucnemo! Onda ćeš kleknuti preda mnom; udarit ću te 
po ledjima sabljom pljoštimice, poljubit ću te u čelo i pro- 
zvati vitezom danskim. 

Valdemar s mukom ustane i dignu čašu. Ranac primi ' 
od Esberna pehar ; podje prema kralju. Kad stignu pred 
Valdemara, on proli vino i udari čašom o tle. 

Žene kriknuše i sluteći krv, nagnuše iz sobe. Jedini se 
Esberno pouzda, da stane izmedju kralja i taoca. 

 — Pogani pse! vikao je Valdemar, crven u licu i raz- 
kolačenih očiju, tražeći okolo sebe, čime će udariti. Poslat 
ću tvoju glavu u Karence kao i... 

Al ne izreče. Esberno mu bijaše začepio usta. 

— Čiju? Čiju? navali na nj Jaromir. 

— Vežite ga! izdere se kralj u nastupu crna bjesnila. 

Nasta vika. Svi se dignuše na taoca. Jaromir im se 
od'rva, izmaknu i dohvativ se kućnih vrata svrne k nekoj 
ogradi, preskoči je, pobjegne uzbrdo, dok su ga vitezi tra- 
Žili jureći prema mjestu. 

Nekoliko je dana lutao okolo onoga mjesta ne znajući, 
što bi i kamo bi, Htio je poći prema zapadu nadajući se, da 
će stići u kakav ijerd pa se dočepati kakve ladje. Al je nebo 
bilo uvijek oblačno i mračno, pa se nije vidjelo sunce, po 
kojemu bi se mogao ravnati kroz one tamne šume, po ijel- 
dima punim kamenja, preko dubokih gudura i nabujalih po- 
toka, što su tekli iz mnogih ledenjaka. Svuda naokolo nigdje 
sela ili kolibice. Jesen je bila smrzla, i duvao je vjetar no- 
seći maglu, od koje se nije moglo vidjeti, gdje ćeš nogom 
stati i kamo krenuti. 

Glad i studen natjeraše ga da zakuca na vrata Norve- 
žana. Oni su ga rado hranili i sakrivali, jer su mrzili svoje 
osvojitelje. No Danci doznaše za to i digoše čitavu hajku na 
bjegunca; tražili su ga po stanovima, uznemirivali zbog 
njega mještane. I mještani zamoliše Jaromira, da ih liši na- 
pasti. Dadoše mu oružje i hrane, ispratiše ga komad puta 
i kazaše mu, kako i kuda ima putovati do najbližega fjorda. 
Onoga istog dana dignu se nov vjetar, koji zaljulja maglom 
pa je raskomada u duge pramenove, raskida u čuperke, 
smrvi u izdirke i komadiće te je svu rasu po bokovima pla- 
ninskim. Na sivomodru nebu pokaza se blijedo sunce. Jato 
ptica letjelo je u trokutu prema jugu, gačući iz svega grla. 

Jaromir se osjeti spasen. Spopade ga neka luda, djeti- 
nja radost; odazva se krikom pticama i mahnu im kapom. 
Išao je prostranim fjeldom, obraslim nekim bujnim lišajima 
srebrne boje, dok ga iznenada ne obustavi duga, strma pro- 
sjelina. Ion ne htje da je obidje. Spusti se odvažno u nju, 
'jedva pregazi blato na njezinu dnu i s najtežim naporom 
uspe se uza sklizav joj.bok na suprotni rub. Sad se istom 
okrenu i sAm se začudi, kako nije nastradao. Njegova obi- 
ijest poraste, i on gotovo potrča naprijed. Činilo mu se, da 
će ugledati kakav tihi duboki fjord sa stablima i selima uz 
plavo mirno more, netom pregazi golet, koja se najedan- 
put stvori pred njim. 

I mladić poče maštati u svome hodu. 

On sada zna Dance i njihova kralja, a u ove dvije go- 
dine taostva koješta je vidio i naučio. Valja da njegovi 
ostrvljani sagrade veće ladje, sakuju bolje oružje, grade 
jače tvrdjave, nauče se drugom načinu ratovanja, pa će se 
(Rana pročuti na daleko. On će naučiti Rance redu i slozi, 
voditi ih u rat. Iskrcat će se na kopno, pozvati Ljutiće i Bo- 
diće na ustanak, potjerati Nijemce. Ranci su jači i ustrajniji 
od Danaca, a on sad zna, što im manjka. Oni nijesu još imali 
jednog Knuta. Nije dosta braniti se; valja navaliti i osvojiti. 
'Svantevid ima svoga žreca, al nije nikada imao kralja — 
junaka. Hrist je patnik i stradalac, al njegova je desnica 
Knut Ocoubica, a njegova je lijevica Valdemar Pijanica; — 
i tim će rukama zagrliti ipak čitav svijet, ne dignu li se Ranci, 
ti posljednji ratnici Svantevidovi. Jaromir će uzjahati Svan- 
tevidova bijelca, i topot će konjski odjeknuti od sjevera do 
- ijuga, od zapada do istoka. On će skinuti s drvenog arkun- 
skog tornja blistavu zastavu i ponijeti je na četiri medjaša 
zemlje. Naučio je od Danaca, što i kako ima uraditi. Bit će 
ljući od Knuta i žešći od Niklota, a slavniji od obadvaju. 
Knut će se smiriti, al ne će uskrsnuti, a Jaromir ranski iz- 
lazi, eto, iz danske tamnice i ide niz fjorde na svoje ostrvo 
noseći na dlanu zvijezdu sjevernicu . . 

Golet je bila pregažena, i nova je kamena pustinja, Za- 
rubljena gudurom i šumama, ležala pred knezom. 

Predveče on se s mukom protura kroz šumu i nadje se 
ma ivici neke provalije. U prvi čas gotovo kriknu od rado- 
sti, al doskora protrne, — mjesto fjorda crnio se pred njim 
širok ponor. Padala je noć. Negdje daleko rikao je medvjed. 

Jaromir odmah vidje, da je udario krivim putem. 


X. 


Prozebao od studeni, izranjenih nogu i bez hrane, išao 
je po magli i i pod snijegom, koji je rijedak i lagan padao, dok 
je prvi večernji mrak silazio 1 na zemlju. Šuljao se prislušku- 

jući prigušenom topotu konja, bahatu ljudskih nogu, zve- 
ketu praporaca na saonicama. 

Jaromir je izdaleka slijedio Dance, koji su iznova išli 
dalje prema sjeveru i na koje se bijaše slučajno namjerio 
u dugom lutanju u magli i po pustošima. Kad ih bijaše izne- 
nada ugledao, prva je njegova misao bila, da se kakogod 
dokrade do biskupa Apsaloma i da se stavi njemu u ruke. 
Drugom spasenju nije se mogao nadati; ali se njegov prkos 
iznova prope, i on samo podje njihovim stopama nadajući 
se, da će ga oni tako povesti do kojeg sela ili do posljed- 
njih ogranaka kakova fjorda. Krio se u magli slijedeći ih 
uzastopce i koristeći se onim, što su Danci katkada ostav- 
ljali na Svome putu. Doskora morade biti na oprezu, jer ga 
Danci bijahu opazili: promatrali su ga izdaleka, uhadjali 
njegove korake, čekahu ga sakriveni; išli su na nj u lov | 
kao na lisicu i podmetali mu gvoždja kao medvjedu. Sad 
se on bojaše dotaknuti se hrane, što su je oni ostavljali 
navlaš ujutro na garištu; osjećao se progonjenom zvjer“ 
kom, koja se ne može otkinuti od svojih lovaca. 

Bio je sav izmučen, prozebao, gladan, al nije htio, da 
se Dancima preda. Ova večer dodje mu: teška kao nijedna 
dosad. Danci bijahu stali u nekoj kotlini; razapinjali su ša- 
tore i palili vatre, — spremali se da prenoće. Bivalo je sve 
mračnije i studenije. Oluja je dolazila od nekuda, a daleko 
tulenje vukova odjekivalo je na dnu klanca. | 

Jaromir prvi put osjeti sav svoj jad i nevolju svoju; 
otkri mu se sva slabost i nemoć njegova u zemlji, koja ga 
je ranjavala dračem i kamenjem, bila ga vjetrom, gušila 
maglom, mamila ga na dno ponora. Prvi put u životu on 
se zamisli: u nevjernost prirode i opakost ljudi. Prvi put 
stradanje ga izmuči, bol ga prože, i njegova divlja i opora 
duša osjeti trepnju, strah od zemlje tudje i okrutne, od 
ljudi punih himbe i gordosti. Činilo mu se, da tek sada 
vidi crnu mrežu, koja ga već dugo sapinje, i u kojoj mu je 
noćas poginuti...1Ion htjede uvući se kao ranjena zvjerka 
u kakovu rupu, dočekati u njoj ono, čemu nije više mogao 
da se ukloni. 

Išao je prema nekoj goleti. Najednom stane. Visoki dr- 
veni krst, posadjen u zemlju, stajao je pred njim. Jaromiru 
zakuca srce. To je drvo bilo znak spasenja. Kakvo selo 
moralo je biti negdje blizu. Obazre se, krenu na drugu 
stranu, spusti se u dočić i razabra kućicu pod gustim jelo- 
vim krošnjama. Zračak svijetla jedva je prodirao iz nje kroz 
neku luknju. 

On pokuca. Nitko se ne odazva. Doskora ču, kako je 
nešto šušnulo u stanu. Neko je čeljade stajalo s one strane 
vrata i prisluškivalo. | 

— Ne boj se! Ja nisam Danac... šanu mladić, i vrata 
se polagano otvoriše. 


Z XI. 


Dok je na dvoru bjesnila noćna oluja, starica je kraj 
niska ognjišta klečala pred Jaromirom i i prala mu izranjene 
noge. 

= Sinko, govorila mu, kako Si me prestrašio! Mislila 
sam, da je tko od njih, a kad tamo: putnik, koji je zalutao; 
čovjek, kome valja pomoći. | 

I ona mu ispriča, kako su već jutros njezini doznali, 
da Danci idu, pa su uzeli suhu ribu, što su je u proljeće ku- 
pili u daleku fjordu, i potjerali sve volove, da ih gdjegod 
sakriju, jer su Danci pljačkaši na glasu. Ostala je sama da 
čuva stan. Šta bi Danci mogli njoj starici u gotovo pra- 
znoj kući? 

Jaromir je sjedio, okrijepljen hranom, ogrijan vatrom, 
i jedva slušao tiho brbljanje starice, koja mu mazaše nečim: 
rane. Gledao je u nešto, šta je stajalo na sanduku prema 
njemu; u sliku malenu, oštećenu vlagom i obasjanu plamič- 
kom svjećice. Iz otvorena groba vinuo se u vis čovjek, sja- 
jan u licu i sa zastavicom u ruci, a dva mrka vojnika padaju 
pred njim, u čudu i strahu, na crnu zemlju... To je bio 
opet On, — onaj tužni i jadni, koji mu je pokazao put u 

staričinu kućicu. 

— Ustao je živ iz rake, šanu mladić. 

— I treći dan iskrsnu od mrtvih i uzadje na nebesa, 
na desno Boga, oca svojega... prihvati žena i PoE da 
govori o Njemu. | 

Pripovijedala je koješta, a on je slušao i nije mogao 
razumjeti, zašto je sve to tako sveto i lijepo, da raznježuje 
ženu. Ali kad ona reče priču o Samaritancu, sve mu dodje 
u neko novo svijetlo, i on dozna, zašto ta starica kleči pred 
nogama nepoznata tudjinca povijajući mu rane. Jaromiru 
se pričini, da je i On ušao večeras s njime u ovu siromašnu 
kućicu, i da mu baš Njegove ruke vidaju sada ranjene noge. 
Ranac osjeti, da mora bježati od nekoga, trgnuti se iznova 
od nečesa kao ono u crkvi. | 

— Žuri se. Ja idem! ... reče Jaromir gotovo grubo. 

— Ti trebaš sna i počinka, odgovori starica. 

Mladić ustade, obuče se hitro sam, izadje u noć u oluju. 


XII. 


Dva je dana išao za Dancima nekom mračnom šumom. 
Njegove su sile bile na izmaku, i lov je na njega bivao sve 
češći. Jaromir je ipak slijedio vojsku, jer je ona išla putovi-, 
ma najbližim rijetkim selima. 

Izašavši iz mrčave Danci se popeše na visoravan, 
okruženu snježnim gorama i udjoše u neko mjestance. Oni 
se ugnijezdiše u svim stanovima, pa se bjegunac moradđe 
povući u pećine obližnjeg brda. Znao je, da će ga dim nje“ 
gove vatre doskora izdati, i da će ga hajka još ljuće goniti, 
al nije imao više snage da bježi dalje. 

Jedne večeri izmuči se kao još nikada i jedva izmaknu, 
pošto obori dva progonitelja. Dani su bili vedri i tihi, ali 
je sunce bilo tako blijedo i maleno, da su se krupnije zvir 
jezde uvijek vidjale na sivome nebu. Studen je grizla kožu, 
prodirala u kosti. Jaromir osjeti, da će posvema klonuti, 
i da sjutra ne će više moći da hodi. On zapali u pećini ve- 
lku vatru i sjedne uz nju. 

Oganj je pucketao, ližući nemirnim jezicima deblje 
grane; žuti lišaji crvenjeli su se u plamenu kao krv; iskre su 
veselo praskale praveći u tami Sjajne tanke kolobare. I Ja- 
romir se sjeti dana, kad je bio još dječak i palio s bratom 
Stojslavom kresove na karenačkom nasipu, u večer najdu- 
žega dana ljetnoga, u slavu Rudjevitovu. Karenci su bili 
puni Svijeća, a močvara i obližnje jezero sjali se crvenom 
svjetlošću u ruju plamenova. Otvarahu se vrata hrama, i po- 
vorka je ljudi dolazila kroz grad na nasip noseći golemi Ru- 
djevitov kip. Dizali su ga navrh bedema, da se njegove oči 
raje gledajući, kako je noćna tama odmakla daleko od Ka- 
renaca. Žrec je pjevao pred kipom i palio žrtvu; njegov je 
brat Tetislav, još mlad i jak, mjerio svojom kraljevskom 
palicom, koliko je duga sjena Rudjevitova, gatajući po tome, 
za koliko. će se iduće godine raširiti ranska moć u zemlji 
neprijateljskoj. | 

Mislio je na Tetislava, za kojega bijaše čuo, da će osli- 
jepiti; mislio je na Stojslava, za koga je slutio ono najgore. 
Najzad se zamisli u svoje stradanje i bude mu još teže. 

Vatra je dogorijevala. Gledao je nepomično u žar po- 
sljednih žeravica ne misleći više ni na što, ne osjećajući 
studeni, koja je iznova prodirala izvana, 

Sve se utrnu, i nasta duboka tama. Mladić zaplače, 
dugo i gorko, kao izgubljeno dijete. 


XIII. 


Kad se trgnu oda sna, koji ga bijaše ob'rvao u 
plaču, vidje, kako je čitava pećina Sinula nekim čudnim 
svijetlom. 

Stresne se, da potjera studen, što mu bijaše ukočila 
uda, i pridje, osjećajući, da mu gori glava, i da ga ostavljaju 
posljednje sile, k otvoru od pećine. 

Čitav je kraj ležao pod njim u polumraku, al rasvjet- 
ljen takovom svjetlošću, da ga je mogao jedva  prepo- 
znati. Ledenjaci su bili ljubičasti, daleke goleti crvene, ni- 

zina pod njim sva zelenkasta kao ranski pašnjaci u prve 
proljetne dane. A sve su te boje bile blage; titrale su po- 
lagano, prelijevale se jedna u drugu. Kao da se _ čitava 
zemlja preobrazila i digla naviše prema nebu, obasjanom 
novim svijetlima i okićenom samo najvećim zvjezdama. 

I to je nebo bilo na sjeveru otvoreno. Nalik na orijaška 
vrata, debeo blistav luk stajao je na zreniku. Jedan mu se 
krak opirao o.vrh ledenjaka, a drugi se spuštao u srce neke 
šume. Na svojoj gornjoj krivini, visoko iznad zemlje, nosio 
je nešto vatreno i sjajno nalik na golem cvijet ili krunu. Oba 
su dovratnika one čarobne kapije bila s vanjske Strane luka 
okićena svom silom zraka4, kao da je netko udario u one 
direke bezbrojne redove takih sjajnih kopalja. O gornjem 
pragu visjeli su zastori svjetlosti nalik na čipke, blijedožute | 
u sredini, crvene na donjem, a zelenkaste na svome gor- 
njemu kraju. Žitka koplja na podbojima treperila su, čipke 
su drhturile i sjale, kruna na vrhu gorjela je prelijevajući se 
u sve dugine boje. 

Jaromir nije više osjećao. ni glada, ni Zime, ni umora. 
Ležao je na kamenu, gledajući u to čudo. Pričinjalo mu se 
da razabira sve jači šum: titranje onih sjajnih kopalja, šu- 
štanje onih vatrenih zavjesa. Osjećao je, da se u njemu nešto 
raznježuje i rastapa, i da polagano u nešto tone. On nije 
Prije slutio, da će njegov kralj biti tako lijep. Al se 
mladić napinjaše da uzdrži, dok ne vidi ono, što je očeki- 
vao... Vrata bijahu širom otvorena, i na njima se _ sada 
morao netko pokazati. On sam nije još znao, tko će to biti, 
ali je mladi knez čekao, željan da ga ugleda. Hoće li se po- 
kazati na onim vratima Svantevid, bog ranski i arkunski, 
visok na svome bijelcu, s kopljem i s lukom u ruci, sa zvjez- 
dama Velikih Kola okolo glave? Ili će ugledati na onome 
pragu visoku pojavu Knutovu, ovjenčanu krunom i ogrnutu 
plaštem, sjajnim i bijelim, u znak da je veliki Pobjednik 
okajao svoj grijeh.i da se vraća, gordiji i slavniji no prije, 
U kriptu danske katedrale? 

Pričinjalo se Jaromiru, da val tame izlazi iz pećine, go- 
tov da se na nj baci pa ga zavrti u vrtlogu i ponese na dno 

nekog ponora. Pričini mu se takodjer, da se nekoliko Danaca 
penje grebenima prema njemu, al ih se nije bojao, jer je 
znao, da će ih onaj val preteći. On je samo želio, da još 
malko izdrži i da — vidi. 

Njegove su se misli već brkale; pričinjalo mu se, da 
se ona vrata kolebaju, da blijede i da odmiču dalje. 

Al u posljednji trenutak on ipak ugleda. 

Visoka prikaza u bijelo) halji stajala je na vratima. Iz 
rana na nogama i na dlanovima tekli su mlazovi krvi; kruna 
od trnja stiskala mu čelo; golem krst savijao mu ledja. Nje 
govo je lice bilo kao okamenjeno od bola, samo su velike 
dobre oči gledale u Jaromira i lile na nj potok blage i ve- 
sele svijetlosti. 

— On! šanu mladić. : 

Pričini mu se, da je Krstonoša prekoračio prag blistavih 
vrata i da ide prema njemu. Htjede ustati, al u taj isti tre 
nutak osjeti, kako ga prelijeva val tame pećinske, otimljući 
ga ljudima, koji su mu upravo prilazili... 


XIV. 


Kad Jaromir dodje opet k sebi, nije znao, gdje je; ra: 
zumijevao je jedino, da ga netko hrani i njeguje. 

Tek drugi dan, pošto otvori oči iza duga i mirna Sna, 
Ranac pogleda u onoga, koji mu se bio približio, da ga nečim 
pita, i upozna duboke stroge oči i crnu bradu biskupa Apsa- 
loma. 

Mladić odvrati glavu i reče: 

— Ne ću! 

Od toga časa biskup se vladao kao da i ne vidi taoca 
ispružena i nepomična na ležaju u kutu šatora. Neki se sluga 
brigao o Jaromiru. 

Za nekoliko dana Ranac se osjećao već bolje, al nije 
ustajao, no kad bi Apsalom otišao nekamo. Duge je sate le- 
žao miran i šutljiv gledajući u biskupa, koji je ponajviše sjedio 
za stolom čitajući iz knjige. Uljanica je rasvjetljavala Apsa: 

lomu lice i bacala na zid šatora veliku okruglu sjenu njegove 
glave. — Mladić je motrio, kako se tvrdo biskupovo lice mi- 
jenja u dugu, duboku čitanju. Nestajalo je bore nasred čela; 
obrve nijesu više stršile nad tamnim očima, a ona dva oštra 
poteza, što su išla od nozdara do oba kraja ustiju, izgladila 
bi se i izgubila. Čitavo biskupovo lice, uokvireno rudastom 
prosjedom kosom i crnom bradom postajalo je nekako me: 
kše, prijaznije, gotovo dobro. 


Jaromir je onda nagadjao, da u taj čas crni žrec ne 
čita iz one knjige o zgodama starih Jevreja, o gnjevu Go- 
poda nad vojskama već o — Njemu. I on se onda pitao, 
čemu ga Krist progoni, i što traži taj bog-patnik od njega, 
vjernika Svantevidova i dušmanina danskih kršćana? Eto, 
i sada mora da misli na Nj, jer mu ovaj čovjek i nehtijući, 
govori o Njemu svečanom šutnjom, kojom se obavio; na“ 
činom, kojim je naslonio obraz na lijevi dlan; izrazom. svoga 
lica, što je odavalo razdraganost, koja se inače nije nikada 
vidjala u toga biskupa-ratnika. Sakso se nije uhvao govoriti 
mu o Krstonoši, al u ovoj noveškoj pustinji, u ovom njego- 
vu stradanju, sve mu progovara o Njemu, i on Ga sreta 
na svakome koraku. 

. Ranac se otimao, al dodje čas, kad: više “nije mo- 
gao da odoli. Jednog dana — biskup bijaše nekamo otišao 
— on pridje k stolu, otvori knjigu Novoga zaveta i poče či- 
tati. Sjedio je dugo čitajući i gutajući svaku riječ; ne ustade, 
dok ne ču škripu biskupovih nogu na smrznutu snijegu. 

Od sada je još više šutio i tudjio se Apsalomu, koji ga 
je ispod oka promatrao pitajući se, kakav je to novi nemir 
spopao taoca. Jaromiru.se već bijaše vratila prvašnja snaga. 
Skitaše se ponajviše okolo šatora gledajući, kako se Danci 
polagano spremaju da se dignu i krenu naprijed. Netom bi 
vidio, da je biskup izašao i da u šatoru više nikoga nema, 
on bi odmah ušao i posegnuo za knjigu. 

Jedne večeri, kad bijaše zaronio duboko u šine ra- 
zabra kraj sebe šuštanje i hitro skoči. Biskup je stajao uza 


nj i gledao ga s izrazom tihe radosti u očima. 

Mladić se smete, kao da je nečemu kriv, povuče se u 
kut i baci se na svoj ležaj. Apsalom se lati drugoga posla, a 
knjiga ostade otvorena na stolu. 


» 


XV. 


Te noći Jaromir kasno usne. Bio je već dan, kad ga 
probudi glasan razgovor u šatoru. On se odmah dignu. 

Valdemar je stajao s nekoliko svojih ljudi pred bisku- 
pom: Bio je trijezan; iz svake njegove žile izbijala je snaga 
i odvažnost. Govorio je biskupu dubokim, jakim glasom po- 
kazivajući rukom na nekog čovjeka, neispavanih očiju i još 
crvena od prepaćene studeni: 

.— Stignuo je sada. Čuj, kakove nam vijesti nosi. 

I vjesnik poče da priča, kako su Ranci 'banuli iznenada 
Svojim hitrim, malenim ladjama na obale istočnih danskih 
otoka. Iskrcali se i provalili u sela i u varoši. Zarobili mnogo 
ljudi, oteli blago, udarili otkupe u novcu, užgali neke crkve. 
Došlo je do borbe. Ranci su bili žestoki kao 19 nikada, nji" 
hov broj velik. Pobijedili su.- 

— Tko ih je vodio? upita biskup. 

— Stari kralj Tetislav. Al je s njima bila djevojka, prava 
srda paklena. 

— Koja to? 
— Jarula, Niklotova kći. 
— Opet oma! reče kralj. 

Vjesnik je pričao, da su Ranci poubijali sve svećenike, 
koji im dopadoše šaka. |Poharali tri ostrva i otplovili krcatim 
ladjima. Kao da im plijen nije ovog puta bio glavno. 

— Kako to? zapita Apsalom. 
| — Kazali su, da su se nadali osloboditi taoca Jaro- 

mira i osvetiti kneza Stojslava na kojemu od čuvenijih Da- 
naca. 

—Osvetiti ću ga ja! kriknu Jaromir, pa djipnu i i navali 
s nožem na biskupa. | 

Kraljevi se Nudi baciše za vremena na nj, svladaše ga 
i Svezaše. > 

Valdemar ga samo s prezirom pogleda. Kad vjesnik 
Svrši, oni počeše da vijećaju. Ni kralj ni biskup nije htio da 
se ostavi u Norveškoj nedovršeno djelo, a vitezovi su govo- 
rili, da će zima biti ljuta, i da se momčad iznova buni. Al 
je kralj čitao na biskupovu licu ono, što je i sam želio. Na 
kraju reče: 


 — Fsberno, krenut ćeš s vjesnikom odmah na jug. Di 
gnut ćeš u Danskoj novu vojsku za obranu. Poći ćeš Henriku 
Lavu i kazati mu, nek odbije Rance, ako se oni iznova po- 
dignu na moje otoke. Vjesnik će medjutim ponijeti u Karence 
nevjernome Tetislavu glavu taoca Jaromira. 

Svi pogledaše u Ranca. On je stojao sred šatora vezan 
O gredu, prignut od srama, kipeći od ljutnje. Kad začu pre- 
sudu, mladić se uspravi. Njegov bijes klonu i svečan mir 
razli mu se po licu. Gledao je kralja i biskupa ravno u 
oči. 

— Hvala! a Bojao sam se, da će me kod vas za- | 

desiti kakva grdna sramota: Ovako je najbolje. 

Al biskup pridje k njemu, odriješi ga i progovori: 

— Kneže, ti ćeš sjutra pratiti Esberna u fjord. Otplo- . 
vit ćeš na Ramu i reći ćeš Tetislavu, bratu svojemu, nek 
nam se nada uoči iduće žetve. Tamo ćemo i tebe naći... 


XVI. 

Iza teškog putovanja Jaromir stigne u fjord i podje od- 
mah Saksu na ladju. Nadje ga za stolom, punim knjiga i ru- 
kopisa, gotovo: ukočena od duga sjedjenja pod pannei pu- 
nom snijega. 

Po načinu, kojim ga debeljko dočeka, mladić vidje, da 
ga kroničar uistinu voli. Sakso ga je gostio, tetošio i ispitivao; 


kuđio je Valdemara i slavio biskupa, što se nije osvetio na 
taocu. > 

— Ja sada čitam i vaše svete knjige. Ne bojim se više, 
reče ranac, kojemu je osjećaj, da je slobodan, otvarao srce 
svakome. . 

Al Sakso nije više smatrao svojom dužnošću privući 
poganina ka kršćanstvu. On je zapravo volio ormako Ranca, 
jer je Jaromir bio još varvarin, divlje al. čiste krvi, bez laž- 
nih sićušnih kreposti, bez svetih riječi, za kojima se kriju 
okrutna djela. Mladi je knez bio sada slobodan čovjek, i 
Sakso nije više htio da mu vara i zarobljuje dušu. Kroničar 
je služio kršćanskoga kralja, pratio ga u ratovima i pisao, 
što je biskup Apsalom htio, ali je sa sobom nosio u svojim 
knjigama neki drugi svijet, pun sunca i vedrine. U krvi 
što je pred njim tekla, u Svijetlu požara, kraj kojih je pro- 
lazio, dihao je životom različitim od onoga, kojim su živjeli 
njegovi gospodari: kralj-ratnik i biskup-asket. Vedri i veseli 
Helen krio se u gojnu tijelu ćelavoga starca kroničara, Sakso 
se uzradova, što se Jaromirova duša razvedrila i otvorila, 
i poče odmah da sipa u nju cvijeće iz davnih helenskih bašta. 
Pročita mu toga istog dana SVOJ novi prevod Sapfine ode i 
opjeva nekom anakreonskom pjesmicom Jaromirov skori 
povratak na ranske žalove. 

Na moru su bjesnile nove oluje. Ranac je morao če 
kati u fjordu sjedeći pod palubom i slušajući Saksa, jer mu 
kiša i snijeg nijesu dopuštali da izadje iz ladje. 

Jednog dana mladi knez prekine Saksa i zapita: 

— Znaš li ti Jarulu, kćerku Niklotovu? 

— Znam je. Divna djevojka, vrijedna da nosi na glavi 
krunu carsku, Upoznao sam je na Valdemarovu dvoru i spje- 
vao sam joj odu prozvavši je Arekundom, proročicom Svan- 
tevidovom u ranskome gradu Arkuni. Ona bi htjela biti ra- 
venska amazonka, nova Pentesileja; no ja velju, da su nje- 
zina mladost i ljepota zamamnije od njena vjerskog ushita. 
Postala bi slavenskom Helenom, kad bi imala muža, kao što 
je bio Menelaj i ljubavnika nalik na Parisa, sina kralja tro- 
jansnoga. Ona sva gori plavim plamenom vjere, a da plane 
crvenom vatrom s. sinula bi žarka kao sunce ljetno, bli- 
stava kao sjeverna zora... Ona je za kralja Valdemara već 

bila kamen spoticaja na putu do osvajanja i slave, al je i ne 
spominjem u svojoj kronici. Čekam, da se probudi i da bukne 
u njoj ono, što je baš žensko, samo žensko. 

. Prodje mjesec dana, i Jaromir je još uvijek morao 
čekati. Takove zime nije nitko pamtio u fjordu. Led i snijeg 
pritisnuše sa Svih strana; more se smrznu u dragi. Stignu 
sa sjevera vijest, da je Valdemarova vojska zapela u svome 
hodu. Ne smije ni naprijed ni natrag; trpi od zime i glada, 
a ne može joj se nikako pomoći. Danci se svadjaju medju 
sobom; čak i vitezovi viču na kralja. 

— Sakso, reče jednom Jaromir kroničaru, udji u moju 
službu. Kad zima popusti, otputuj sa mnom. 


Sakso ga u čudu pogleda. 


— Da. Ja ću biti kralj, a ti ćeš pisati ,Gesta Sla- 
vorum'“? Oni se ne će više vratiti; ja znam, kako je na sje- 
veru. Podji sa mnom u Karence. 

— ,GestaSlavorum“? zinu iznova kroničar. 
— Ja ću biti Slavenima ono, što je Dancima bio Knut. 
— Ti ćeš kleknuti pred Hristom i pokrstiti narod svoj! 
— Ludove! reče Ranac i okrenu se od njega. : 
Od toga dana pokvari se saobraćaj izmedju starca i 
mladića. Sakso se ljutio što se bijaše prenaglio i dirnuo u ono, 
čemu nije ni sada smio da se tako naglo približi! Jaromir 
ugleda opet u svome učitelju crna žreca. Neki se plot dizao 
iznova izmedju njih. Njihovi sastanci postadoše sve rjedji, 
razgovori sve hladniji, dok se Ranac ne preseli sasvim u 
ladju viteza Esberna. — Jaromir se iznova zatvori u se. Lu- 
tao je po ifjordu, loveći i družeći se s Norvežanima; gledao 
je, kako se prvi, još nesigurni znakovi ranog premaljeća, već 
javljaju, da ih pred navalom nove sniježne olujine naglo ne- 
stane. Ubijala ga čama, hvatao ga iznova nemir i neka ne: 
Jasna čežnja, a misao na Krstonošu javljala se u njemu sve 
češće u magli na dnu fjorda, na blistavu ledu smrznute 
drage, u tami ispod zaledjene palube. On osjeti, da se s 
tugom, koja ga hvata, opet nešto pokreće i koleba na dnu 
njegove duše. 

Upravo kad poče da puca led na fjordu, stignu vijesnik 
sa sjevera i javi da se Knutova sjena pokazala jedne noći 
biskupu i kralju. Nema joj oproštaja i mira, dok Valdemar 
sa svojim Dancima ne upokori ostrvo bezbožnika, i ne _po- 
ruši Svantevidov kip u Arkunu pokrstivši sve Rance, te po- 
sljednje pogane na baltičkome moru. Danci ne će više prema 
sjeveru; vratit će se, čim prvi proljetni vjetrovi otvore pred 
njim zatrpane puteve. 

Za nekoliko dana Jaromir otplovi iz fjorda. 


main i PE nano pie e rr rr. mre va 


T1 


Pjesma o Velikoj Dušmanki, 
Slušao ju je knez Jaromir u pljuskanju vode, u šumoru granja na ostrvima 


i u huci svoje krvi, kad se vraćao po proljetnome moru iz studene nkanije 
na procvjetale obale ranske.) 


Mru proroci. — Njihov se glas, 
Od kojih se propinju lavovi, 
Za medjama pustinjskom gubi; 
Pa s prstom na ust'ma po sumornim stazama 
Vraća se iznova Muk. 


Mru kraljevi. — Njihov se mač, 
Pred kojim su drhtali narodi, 
Na komade c'jepa, u rdju se raspada; 
I teška ko gvoždje, studena ko led, 
Na lešu im počiva Zemlja, 
Što njome, ko laganom loptom, 
Titrao njihov je dlan. 


Mru bogovi. — — Njihov se sjaj, 
Od kojih su blistali svjetovi, 
Polagano gasi na vrhu, gdje gromovi tutnje; 
I njihove prikaze nestaju | 
U sumračju dugijeh v'jekova . 
Ko obronci snježni na mutnu zreniku 
U času, kad smrkne se dan. 


Sve umire. Al ja sam vječan. 
Jer ja sam u kostima ljudi, 
U srčiki stabla, u batvu cvijetka 
“U kičmi životinje .plahe. 
U kapljici svake sam krvi, 
U zrncetu svakoga kamena, 

U jezgri: sam svakoga bića, 
Planini na sjajnu vrhuncu 
I mora na mračnome dnu. 


Nebesa ja pokrećem; sunce 
Kotrljam po stazama plavetnim. 
Sve za sobom vučem, sve motam 
U vrtloge... Strujim po svemiru. 


= Proričem, vladam, pobjedjujem: 


Ja — prorok, 
Ja — kralj, 
I ja — :bog. 


“to 


ri“ 


Cvjetovi, vatreni cvjetovi! 
Sa sunčeva trune se koluta 
I padaju s nemirnih zavjesa 
Blistave sjeverne zore 
Ko plameni sni. 


Na mraz se prosiplju i led, 
Da rastope; na krš i kamen, | 
Da sve zazelenć; u ponor, da rasv'jetle mrak 
I otkriju skrite divote, | 
Što na dnu ih čuva 
Strahotan zmaj. 


Padaju. — Vrcaju, nalik 
Na varnice, u ljudska srca; 
A ona se razbukte vatrom, što zahvaća Sve: 
I sanje najsladje, | 
I čežnje najljepše, 

I nade najživlje, 
I nagone, što su najdublji, \ 
I bolove, što su najstariji, 

I spomene, što su najsvetiji: 
Od svega da raspiri lomaču 
Na br'jegu, da razgori kr'jes, 
U kome će za čas izgorjeti 

U olujnim vjetrima strasti 
Sav čovjek, 

Sva njegova bit. 


Najmladji sam bog i najstariji. 
Kad surva ,se posljednji hram, 
I razvali posljednji žrtvenik, 
I oltar se sruši, 
.I umukne molitva, 
I iščezne žrec: 
U posljednjoj šutnji i mraku svih bogova 
Ja kosom ću mahati,po usjevu o: 
Sam, sv'jetao, mlad. 


Jer ja sam ,u kostima ljudi, 
U najtanjim žilama njihovim, 

U kapljama krvi, ' E 
Pod mrenama kože; 


Jer čitavi čovjek je sud, 

U kojem, ko plameni sok, 

Ja stanujem, hučim i vrim, , 

A mene tko nema, taj mrtva je tvar, 
Panj truli, što, lišajma pokrit 

I vjetrima gnan, 

Po moru se skita života; . 


Jer ja sam nit ognjeni, vatreni most 
Medj ženkom i medj mužjakom; 


Moj otac je Nagon k životu, 
A moja je majčica Slast, 
A sestra mi jedina — Smrt. 


*K 


Proljeće! Proljeće! 
Vitlaju oblaci peluda 
Stazama, kojima prolazim. 


Tko reče, da padaše sn'jeg, 
I hujali olujni vjetrovi, 
I vladao zemljom je mrak? 

. Ja toga se ne sjećam. 
| Znam, 
Da dolazim jači i Svježiji 
Od rvanja duga 
Sa zmajima ljutim u spiljama sedoa 
I oči Su moje sad svjetlosti žedne, 
I mladost je moja sad radosti gladna 
Sve izvore sv'jetla ću ispiti 
I pojesti plodove radosti, 
I nove mi sreće na vedru vrhuncu 
Ja hoću da proslavim 


“Žedj svoju, svoj glad. 


Proljeće! Proljeće! | 


Po moru se blistaju pjene | 
Ko cv'jeće po zelenoj bašti. 


Tko veli, da ljetni će b'jes 

Sve sokove ispit, svu zelen izgorjet? 
.. Ne bojim se žege sunčane. 

Žedj moja će biti još ljuća, 

A sladji na izvoru srk. 


O Proljeće! Proljeće! 
. . Mirišu procvale livade 
Ko mladjane ženskinje put. 


s 


A žena je divna! Ne s onog, 
Što daje, no s onog, što uzima. 


U meni je bogatstvo veliko, - 

A ona je lijepa posuda, 

U koju ću liti svoj med, 

U koju ću prosut sve cvijeće svoje, 

U koju ću žeti sve sokove svoje 

I snagu Ćti točiti SVu. 

U njezinim kosama mirišu 

Sva proljeća moja, i sva moja ljeta | 
U očima plamsaju njezinim; 
 Islatkost je moja na usnama njenim 

I moja je snaga na njezinu dlanu, 

I čvorovi moji medj njenim su prstima; 
Pa stoprv kad dohvatim nju, 

Ja imami sebe: — plam našo je grm, 
Na kome da izgori sav. 


I žena je divna! ... Ne s onog, 
Što gradi, no s onog, što razara. 


*k 


Velika Dušmanka prolazi 
Po poljima našijeh ratova, 
Po baštama našijeh sanja. 

Dolazi s crvenim makom 
U kosama, s ljubicom plavom 
Medj zubima, s čarobnom pričom 
U očima. — Njezina put 
Po jagodam proljetnim vonja; i njezina krv 
[Po lipovu peludu miriše. 

Dolazi. A moja snaga 
Se topi; i moji se uzlovi 
Svi dr'ješe; i sve moje žilice 
Ususret joj trepeću. Dolazi, 
Mila ko grlica šumska, 
Strašna ko vojska pod zastavom. 


Oh, ona dolazi... 
Režite 
Tu lavlju mi grivu, u kojoj sva moja je snaga, 
Jer hoću da noge joj bose srh pobjede osjete 
Na dolasku njezinu! 
Skinite 
Plašt s mojih ramćna, jer rob ću ja biti, 
A ona vladarica! | 
Uzmite 
Taj mač, jer na zemlji još oružja nema, 
Da od nje me brani! 
Donesite 
Naš biserni sto i naš procvali ležaj; 
I zovnite sve moje radosti, 
Na mome da pjevaju piru; 
I recite Svim mojim tugama 


"Za plotom nek čekaju šutke, 


Veselo! Veselo! ... 


S crvenim makom u kosama, 

I s čarobnom pričom u očima, 
Ko od zlata san, 

Dolazi Velika Dušmanka. 


DIO TREĆI: 


VATRENI CVJETOVI. 

E: 


Svaki put, kad bi ga spopala tuga ili ljutnja, kralj bi 
Tetislav rekao robu, da ga povede u bašću, ka pčelinjaku. 
Sjeo bi na klupicu, naslonio se ledjima o deblo lipovo, pa se 
gotovo ukočio napevši sluh. Slušao je žamore po košnicama: 
daleko brujanje, prigušeno zvrčanje, kao da se negdje vrti 
prazno vreteno, neko lagano struganje i uvijek jednako ko- 
mešanje — sve biljezi i glasovi neprekidna rada, što se vrši u 
tami i šutnji. Otkad dokad zuj, zuka; pa se starcu čini, da 
vidi, kako je iz leta na košnici iskočila sjajna iskra, koju on 
ne pušta više s vida i prati je daleko u njezinu letaju kroz 
grmove u bašti, preko procvjetala kalinova plota sve tamo 
dolje do rječice, što teče prema moru. Slijepac, vodjen ovom 
blistavom tačkom, luta mišlju naokolo i vidi iznova sve: 
pašnjak pun trave, gurave vrbe na vodi, procvale metlice tr- 
stika na rubu močvare i hum na prisoju s putanjom uza 
Stranu i sa sjenatim stablom na vrhu. 

On kao da vidi i raspoznaje na livadi čak i mnoge bilj- 
ke, od kojih već davno nije ni mirisa osjetio. Vidi i čuje 
Vodu; ona teče i šumori govoreći: ,,Kralju Tetislave, nemoj 
se žalostiti; bit će s tobom kao i sa mnom. Mi smo oboje 
na svome uvoru. Tko bi se vratio prema izvoru, kad je na 
kraju more veliko i mirno, puno šutnje i blagih zvijezda?“ 

On vidi i čuje jastrijebe, što lete u krugu iznad rita i 
kriješte S visoka: ,,Ne ljuti se, kralju Tetislave! Ti si doče- 
kao duboku starost, slobodan i čuven. Na tebi nema ži- 
gova. ropstva, no brazgotina junačkih borba. Na tvome 
ostrvu nema crnih žreca i hramova Krstonoševih. Odbio si 
devet navala neprijateljskih, a star i slijep vodio si ljude 
Svoje da kazniš i da osvetiš“. 

On kao da vidi ono visoko granato stablo na vrhu 
humca i kao da čuje šušanje njegovih Krošanja: ,,Kralju Te- 

tislave! Kad ti hora dodje, ti ćeš leći u moju sjenu. Mogila 
će se tvoja dizati pod mojim granama. Stajat ćeš u njoj 
sjedećke, a okolo tebe oružje tvoje i pehari tvoji, i zdjele 
drvene, i vrčevi od kovine. Obdan ću te čuvati od sunca, 
a u noćima, punim mjesečine, raširit ću grane svoje, da Ka- 
renčani vide izdaleka, gdje sjena kralja Tetislava sjedi na 
mogili i gleda u grad svoj i u sela ostrva svojega“. 

On sve to sluša, i njegova se duša iznova razvedrava: 
ljutnja klone, sjete nestaje. 


lI. 


Tako je kralju uvijek bilo u bašti kraj pčelinjaka, al da- 
nas kao da crne pčele izl.jeću iz košnica, i njihova je zuka 
srdita, i njihov se let gubi u neku tamnu maglu. Starac ne 
može da svrne misli s onoga, što ga već čitavo jutro tišti 
Stojslav je osvećen, i njegova je glava sahranjena u Ar- 
kunu; zakopana je kao svet.nja u zemlju pred nogama Svan- 
tevidovim, al je božanstvo progovorilo u svome svetištu, pa 
žrec Gloginja ne će da mu vrati kraljevsku krunu, jer veli, 
da zavjet nije ispunjen, dok se Jaromir ne oslobodi, i dok 
se ne dovedu u Arkun ona tri crna žreca, što ih Tetislav 
čuva u dubokoj tamnici. Jednome valja vezati kamen o vrat 
i baciti ga u valove, da more bude puno riba; drugi nek se 
zakopa živ nasred ostrva, da njive rode, a treći nek bude 
hrana pticama nebeskim. To hoće narod i žreci, no kralj 
Sluti, da je Jaromir s Dancima u Skaniji, pa se nada, da 
će ga za ona tri crna žreca lakše otkupiti od Valdemara, koji 
će iznova udariti na Ranu. On je to kazao Gloginji, al Svan- 
tevidov žrec i sada hoće propast čitavog roda njegova. Glo- 
ginja kao da jedva čeka, kad će mu se i Tetislav maknuti 
s puta. Starac se ne da; opire se svojim posljednjim silama 
čekajući da Jaromir stigne iz taostva i primi vlast u ruke. 
Jedino bi mladi knez još mogao, da spasi Karence, ukroti 
obijesne plemiće ranske i vrati podivljali narod svome vla- 

daru. Opire se stari kralj, jer mu se čini, da bi se bez njega 
raspalo na Rani i ono posljednje, što se još jedva drži na 
okupu. 

1 još nešto nije pravo starcu. Svantevidov je žrec do- 
mamio Niklotovu kćerku k sebi. Ona je jučer ostavila Ka- 
rernice i pošla u Arkun, Pobojao se Glogmnja, da Jarula ne bi 
uzvisila ugled kraljevskoga dvora. Junakinja i DIOrodia ne 
smije ostati u Karencima . 

Ču se šuštanje bosih nogu po travi. 

— Tko je? upita kralj roba. 

— Biljarica Zrna. 

— Potjeraj! 

Al je starica bila već pred kraljem i otvoraše vrećicu, 
(punu lišća i korijenja. 

— Kralju, sunce naše žarko, čuj, kako vonjaju. Još je 
jutarnja rosa na njima. Hodala sam tri dana i obašla tršćak i 
šumu, gudure i goleti. I našla sam travu vidovitu. Sipaj je 
.suhu i zacjedjuj je sirovu u oči svoje. 

— Prevarila si me već mnogo puta, bako. 

— Stoprv je ova ona prava. Vjeruj... Obašla sam 
gotovo čitavo ostrvo. 

— A što si sve vidjela? 

— Kralju, nešto se grdno sprema. Avetinje niču iz 
zemlje; mogile se otvoraju; Jadi i Bjesovi pomaljaju glavu 
iz mračnih kutova, a svijetli se bogovi obavili šutnjom — ne 
daju glasa o sebi. 

— Pa onda govori, reče kralj, čija sjeta i crne slutnje - 
nadjoše novu hranu u riječima stare biljarice. 

I ona reče, da se na morskoj hridini pod Kamenim 
Stubama pojavila tajanstvena žena, koja svake sedme go- 
dine dolazi odnekuda na onaj osamljeni greben: noseći kr- 
vavu haljinu, da je pere, a nikada ne ispere. Došla je izne: 
nada prije.roka. More je okolo nje krvavo, litica. sva crvena. 
Gledaju je prestrašena sela s visoke jasmundske obale, al 
ona pere već treću večer. Ladje je mimoilaze; ribari ne 
smiju čamcem u lov. — Još se užasnije stvari zbivaju po je“ 

zerima ranskim. Velika vodena zmija izašla je iz baruštine 
pokraj Šorića i proždrla dvije krave. Ona je ostavila crvene 
ljuske na travi, po kojoj je prošla. — Iz crne lokve blizu 
Gore, skočio je Bijes, pa se prometnuo u golema konja. Tr- 
čao je čitavu noć okolo grada. Vjetar mu duhao iz nozdrva, 
a griva mu je gorjela. Zapalio je šumu te propao u zemlju 
za'rzav strahovito. — Otvorila se mogila na humu blizu 
Medova i troglava je avet s kopljem u ruci krenula odanle 
prema Arkunu; prekoračuje gudure, gazi preko potoka i 
tjesnaca zatonskih, a zemlja tutnji pod petama njezinim. — 
Ovog je proljeća Rana puna otrovnih biljki; pčele ginu od 
sokova nekih čudnih cvjetova; ptice pogibaju od gusjenica, 
kojima se hrane; more izbacuje na žalove crknute ribe. Ci- 
jeli Vitor procvjetao je ove godine makom, pa bih rekao, da 
se grad Arkun diže na kraju nekoga krvavog mora... 

 — Tako je bilo i onda, kad se danski kralj Knut spre- 
mao udariti na Ranu, reče muklo Tetislav, i glava mu klonu 
još većma na prsa. 
 —Ati odbijaš moje trave, kad nas bogovi ostavljaju, 
i mi te najviše trebujemo. Ti ne znaš, što moje biljke sve 
mogu. Imam kopitnjaka, niklih pod nogama bijelca Svante- 
vidova u cik zore jutarnje. Imam perunika, presadjenih iz 
šume boga gromovnika na obližnjem kopnu. Imam zove s 
brijega Crne lokve i mliječnjaka, nastalih od kapljica, što 
su kanule iz dojka Žive, boginje prekomorske. Imam najlje- 
kovitije sokove za te, a najljuće otrove za neprijatelje tvoje. 
U mojim je rukama život i smrt. Reci riječ, spomeni ime; 
pa ćeš vidjeti. 

Ali kralj nije više slušao staru biljaricu. On je prislu: 
škivao štropotu nečijih koraka. Netko je dolazio s rijeke ga- 
zeći hitro i krepko nogostupom. 

Starcu se pričini, da su pćele u košnicama veselo za- 
brujale. Zukale su pred njim domamljene staričinim bilj- 
kama, al one nijesu više bile crne i srdite. Sjajne, nemirne 
iskre svjetlomrcale su pred njegovim slijepim očima. Priči- 

njalo se kralju, da one blistave tačke lete k njemu S rijeke, 
da mu navijeste onoga, što sve hitrije dolazi. 

— Šuti! reče starici. Ja sam već slušao takove ko- 
rake po ovome vrtu. | 

Bahat nogu zastade na otvoru u plotu. Kralj se trgnu'i 
pruži naprijed glavu. 

— Tetislave! 

Slijepac ustade i pruži ruke tepajući nešto krezubim 
ustima. 

— Tetislave, brate! ču se opet glas, u kome je bilo i i ra- 
dosti i bolnog iznenadjenja. 

Starac koraknu naprijed i odmah se nadje u nečijem 

naručju. Kralj je pipao došljaka objema rukama; gladio mu 
dlanovima kosu i obraze, stiskao mu mišice, hvatao ga oko 
pasa i šaptao: ,,Ti, baš ti! Jaromir... živ... čitav... 
zdrav.“ Držao ga je čvrsto, kao da se boji, da mu ne po- 
bjegne. Dvije krupne suze kotrljale se niz njegove obraze, 
dok mu se staračka usta još uvijek smiješila. 
.. — Povedi me gore! reče uhvativši se došljaku za mi- 
šicu, pa onda okrenu glavu prema biljarici, koja je uskli- 
cima tjerala pčele sa svojih biljka: — Zrna, ja te više ne 
trebam. Vratio mi se i vid i snaga. 


II. 


Jaromir pusti odmah crne žrece iz tamnice i reče im: 
»Kad se biskup Apsalom vrati, kažite mu, da mu ovim pla- 
ćam dug.“ I on se dade na posao. Pozva plemiće u Karence, 
đa im rekne, što ih čeka i kako valja dočekati iduću Valde- 
marovu navalu. Podje sam u sela i varoši, da uputi seljake; 
Sidje u luke i pristaništa, da ogleda ranske ladje, da savje- 
tuje, kažnjava i zapovijeda. — Svadja izmedju Karenaca i 
Arkuna, izmedju kralja i žreca, bijaše već davno razdijelila 
Rance u dva tabora, gotcva da udare jedan na drugi. Neki 
Se plemići bijahu istrgli svakoj vlasti i vlađahu po svojoj 

volji u nepristupačnim krajevima ostrva. Primorći su gu- 


Sarili i trgovali robljem i ukradjenom robom, dižuši na taj | 


način protiv Rane srdžbu svih susjednih otoka i obližnjega 
kopna. Osjećaj razuzdane slobode bijaše zahvatio vstrv- 
ljane, dok je stari kralj sjedio nemoćan u Karencima, a 
žrec Gloginja na nešto čekao u osamljenom Arkunu, knez 
Henrik Lav borio se u vlastitoj zemlji, a Valdemar osvajao 
daleku Zemlju prekomorsku. Razdor i nered bijahu zavla- 
dali Kanom u godine mira i obilja. 


Spočetka se Ranci opriješe Jaromirovim zahtjevima. 
Al je mladi knez znao da se nametne. On se bijaše vratio iz 
taostva krupniji i jači. Njegov je glas bio sada dublji, oči 
oštrije, brada tamnija, a nešto bolno, al i snažno sjedilo mu 
na čelu. Karenčani i Gorani s plemićima Granzom i Maškom 
na čelu pristadoše odmah uza nj zovući ga kraljem i pred 
samim Tetislavom. Strah od nove pogibli, koja je prijetila 
iz Danske; misao da mladi knez nije još zagazio u svadju 
izmedju kralja i žreca, pa da se zbog toga nijedno božan- 
stvo na njega ne srdi; sve jača bojazan da Krstonoša ne 
predje sa saksonskim četama S kopna na ostrvo i još mutni 
osjećaj, da bi Jaromir mogao narasti visoko, uznijeti Ranu 
i ponijeti na daleko Svantevidovu slavu, poravnaše pred 
kraljevim bratom putove do srca otočana. Jaromirov rad, 
poduprt Rancima, poče da uspjeva. Spremalo se oružje, 
brojili se ratnici i popravljale se ratne ladje po zatonima.' 


Jaromir je znao, da će Valdemarova sila biti ovog puta 
velika, pa da će Ranci morati ponajviše odbijati žestoke 
navale neprijateljske. Valjalo je spasiti čeljad, ljetinu i 
stoku od pljačkanja Danac4. On poče učvršćivati stare i 
graditi nove nasipe okolo mjesta, u koja će se ostrvljani 
skloniti, netom morske uhode jave, da se brodovlje dansko 
približava. Utvrdjena mjesta Medovo, Zabrod i Ralovo 
branit će niske zapadne žalove, a gudure i pećine 
šumovitog Jasmunda i Granića, koji leže visoko nad mo- 
rem, zaklonit će čeljad i stoku istočne Rane. | 


? 85 


Jaromirovo je ime išlo od usta do usta. Ranci su gle- 
dali u nj kao u kralja. Karenci oživješe, i Tetislav podje 
jednom u zapušteni hram, da se pomiri s Rudjevitom i da 
mu zahvali na sreći, što će je ipak dočekati. 

Od uštapa do uštapa Jaromir je jezdio od mjesta do 
mjesta i vozio se iz zatona u zaton potičući ljude na posao 
i učeći ih, kako im je raditi, dok jedne večeri ne kaza Teti- 
slavu: 

— Qranza i Maško ostat će ovdje, a ja ću sutra na 
Vitor i u Arkun. | 

— Već davno čekam na di . odgovori starac. Vrati 

se S krunom i s Niklotovom kćerkom. 


IV. 


Tri dana kasnije Jaromir je bio na Vitoru. Jašio je iz 
Medova u Arkun. 

Sunce je sjalo visoko na ie Mlada hrastova šuma 
bila je puna crvenkaste svjetlosti, razlivene po busenju bu- 
jadi i po rosnoj mirisnoj mahovini. Na čistinama trava se 
još po gdjegdje iskrila kojom krupnom kapljom; visoka se 
batva trputaca i divlje mrkve njihaju polagano vabeći lep“ 
tire. Negdje na medji šumice zviždali su kosovi. | 

Jaromir otkopča koštanu iglu ispod vrata i zaigra konja. 
On je bio veseo, što je na Vitoru našao sve u redu: Medovo 
nalik na tvrdjavu, gotovu da dočeka neprijatelja, stražare 
na žalu i uhode morske u svojim čamcima. Nije ga mnogo 
smetalo, što Vitorani spominju neprestano Arkun i žreca 
Gloginju, kao da bi time htjeli reći, da oni već imadu grad, 
otkuda im dolaze Zapovijedi, l čovjeka, koga im je slušati. 
On ipak vidje, da i Vitorani gledaju u nj kao u junaka, i da 
će u času opasnosti njegova riječ vrijediti i kod njih više 
nego ičija druga. S4m je osjećao, da su godine taostva ne- 
samo učinile da dozre duša njegova, nego da su mu uda- 
Tile na čelo neke pečate, zbog kojih Ranci ne mogu, a da 

mu se ne poklone i da ga ne poslušaju. On je već osjećao 
u sebi čovjeka, koji će drugima zapovijedati; kušao je svoje 
mlade pandže i veselio se svojoj mladosti i snazi. 

— Ej leljo, leljo, dodole!.. zapjeva tjerajući konja 
preko čistine. 

Obijest ga doskora minu, lice mu bude opet zamišljeno, 
i nešto mutno dignu mu se sa dna duše. 

Sjećao se slike prošle noći, dok je ulazio u dolac pun 
sjene, i konj mu polagano išao uz neko suho korito. — Bi- 
jaše mu došla u san čitava Valdemarova vojska s kraljem 
i biskupom na čelu. Ona je silazila niz ledenjak, spuštala se 
u fjord. Kralj je bio mršav i prignut kao starac, biskup sav 
sijed od pretrpljenih patnja, a momci, razdrpani i izmučeni, 
nalik na vajne sjene. Bijahu stigli ma obalu u tjesnacu, al 
fjord je bio pust: nigdje nikoga osim Saksa. A Sakso se 
uhvatio za gornji kraj jambora, što još viri iz mora, i ka- 
zuje prstom Valdemaru, gdje su mu i ostale ladje ove zime 
potonule. Čitava vojska plače. kleči | lupa se u prsa, samo 
biskup stoji, diže glavu, u nešto gleda. Gleda Apsalom, i nje" 
govo se lice preobražava: brada mu se crni, oči mu plam- 
saju; raste i pomladjuje se. Ispred danske vojske zablistala 
su čarobna vrata, što ih se Ranac dobro sjeća. Pričinja se 
Jaromiru, da neka orijaška svijetla prikaza vodi kroz ona 
vrata po morskim stazama čitavu vojsku dansku. Izlaze iz 
fjorda i idu pučinom prema Rani gazeći po moru kao po 
suhu; kralj je opet mlad i snažan, a Dancima raste sila i 
ljepota. Jaromir gleda, kako mu prilaze, dok ona ognjena 
vrata ispred povorke polagano blijede. Nestaje vatrenih 
dovratnika i blistave ognjene krune o gornjemu pragu, al 
ona prikaza na čelu vojske postaje sve jasnija, prima sve 
odredjeniji oblik i ona nije ni ovog puta gordi kralj Knut s 
bijelim plaštem na plećima i s mačem u ruci, nego veliki 
Patnik s trnovim vijencem na glavi i s tužnim dobrim očima, 
ska Krstonoša, koji sam vodi po moru vojsku na ostrvo 

anu... 

> Mladi knez podbode konja; nagna ga u trk po kamenju 

korita, samo da se otrese sjećanja na sliku, koja mu se bila 
prividjela. Kad izadje iz doca, on udari u još brži kas. Jurio 
je dugo, kao da ga netko goni; pjevao je iz svega grla rat- 
ničku pjesmu, kojom su Ranci srtali na neprijatelja slaveći 
koplje i bijelca Svantevidova, al se njemu činjaše, da je 
Krstonoša već prošao preko pučine i stupio ranjenim no- 
gama na Vitor, pa da već ide za njim vodeći čitavu vojsku 
dansku. : | 

Kao strijela projuri Jaromir kroz selo Podgrad i za- 
kasa uzbrdo. Ljutio se na sebe, al se nije mogao otresti te 
svoje ludosti, Šibao je svedjuće konja, jer je osjećao, da će 
se umiriti tek onda, kad ugleda sveti arkunski nasip. On je 
trebao pomoći, a naći će je u Arkunu: ona je tamo i čeka 
na nj. To Jaromir veoma dobro zna, al mu je nešto novo 
još čudnije i od njegova ludog bijega pred Krstonošom: — 
želeći da što prije ugleda i udje u Arkun, gdje će naći po- 
moć i okrepu, on zapravo ne misli ni na Svantevida ni na 
njegova žreca, nego na onu, koja ,,sva gori plavim plame- 
nom vjere“, na onu ,,divnu, koja je vrijedna da nosi na 
glavi krunu carsku“, na junakinju i proročicu, koju nije još 
nikad vidio, na Jarulu, kćerku Niklotovu ... 

U tom nemiru i u tim mislima Jaromir se iznenada 
nadje na rubu jarka ispod arkunskog nasipa. 

On se maši roga i javi straži dolazak. 


V. 


Jaromir je sjedio s Gloginjom za stolom, dok je Jarula 
Stajala pokraj prozora. 

A žrec je govorio mladiću: 

— Jest. Karenci su jednom bili velik i slavan grad. I 
sada ima u blatu njihove močvare jarbola drevnih ladja, 
za'rdjalih sidara i gnjilih vesala, jer su Karenci bili negda 
morska luka, iz koje se vozio jantar čak u daleki Carigrad. 

I Svantevidov je kip bio u njima. Vladao je onda u Karen- 
cima. Ran, kralj silan i hrabar, al kojemu se prohtje da se 
pr& s bogom svojim. On je zatvorio hram božji, a u svojim 
je dvorima digao žrtvenik i sagradio svetište, gdje su se 
žreci klanjali njegovu kipu, gradjenu u zemlji prekomor- 
skoj. Jedne noći Svantevid izadje iz hrama i naraste visok 
ko planina. Gdje stane nogom, tlo propada i nastaju sa- 
dašnja ranska jezera; gdje pruži ruku da otkine s obale ko- 
mad zemlje, valovi prodiru u ostrvo, i nastaju ranski zalivi. 
On trpa goleme grudve u skut svoga plašta; vraća se u Ka- 
rence i sipa svu tu zemlju na dvorove kralja Rana. Sjutra- 
dan pola je Karenaca ležalo zatrpano, o luci ni traga, more 
daleko, a hrama i kipa Svantevidova više nema. Božanstvo 
se samo preselilo na najistočniju i najvišu obalu Vitora. 
Tu je on ostao, i tako je nastao Arkun. Sve je na Rani djelo 
ruku njegovih — i gradovi, i zatoni i jezera. 

Jaromir je znao da se žrec na njega ljuti, jer je pustio 
kršćanske svećenike iz karenačke tamnice i s onom pričom 
hoće nesamo uzvisiti Svantevida i Arkun nego i poniziti 
Karence. Al mladić nije za to mnogo mario. Gledao je neko 
vrijeme kroz otvoreni prozor u zabat hrama i motrio na 
njemu Svantevidovu sliku, obasjanu suncem. Qledao je u 
one glave s razbašurenim kosama, s krupnim očima i du- 
gim zubima, i čudio se, što mu se ta sveta slika pričinja 
danas tako ružna, gotovo zvjerska: one su vlasi kao u srde, 
oči kao u vola, zubi kao u vuka. Nešto neprijateljsko izbija 
iz nje: volunjske oči bulje srdito u nj, vučji zubi reže na nj. 
Jaromir se trznu, i njegov pogled podje sam k Jaruli. 

Dugo ju je danas promatrao, no osim hladne, ponosne 
ljepote nije mogao na njoj ništa vidjeti. Djevojka se pred 
njim povlači sva u se šuteći i ne gledajući ga. Jedino kada 
mladić govori s Gloginjom, Jaromir osjeća na sebi njezine 
oči, koje sada plamsaju zanosom, a sad opet trnu u mrazu 
sumnje i nepouzdanja. Mladić osjeća, da ga ona proučava! 
mjeri uhodeći svaku njegovu kretnju, pazeći na svaku nje- 
govu riječ. 

Jaromirov pogled podje sa slike na djevojku, i on 
ugleda ono, što je očekivao. Ona se napokon otkrivala. Prvi 
trak ,,plave vjerske svjetlosti“ bljesnu iz nje i razlije joj se 
po licu. Gledala je uzvijajući obrvama i bliješteći očima u 
Gloginju i vjerovala u njegovu priču. Ona je sva bila u žre- 
čevoj vlasti. Neka nagla, bezrazložna ljutnja spopade mla- 
dića. On ustade i reče: 

— Ovog će puta Valdemar doći s velikom silom, ne 
samo da pljačka i da se sveti, nego i da krsti. To je ono 
glavno. | 

— Bog se ne boji čovjeka. 

— Al su Svarožić u Retri, Triglav u Štetinu, pa Perun 
i Gerovit ipak podlegli kršćanima. 

— Jer su sami htjeli i jer oni nisu... Svantevid. 

— Ipak si utvrdio Medovo, postavio straže na vitorske 
obale i pojačao arkunsku posadu. 


— E! Pa je onda sve u redu... reče Gloginja. | 


Jaromiru je sada bilo jasno, da ga žrec smatra samo 
nemilim gostom na Vitoru i u Arkunu. On ipak reče, što je 
sve vidio u taostvu, čemu se sve naučio od Danaca, i kako 
bi valjalo dočekati novu Valdemarovu navalu. Bog Svan- 
tevid: ne smije da se samo brani, valja da i navaljuje. Nije 
dosta gusariti i pljačkati amo tamo po obalama kopna i 
danskih otoka; valja učiniti nešto veliko i junačko. I on spo- 
menu Knuta, Rana, Niklota pa i bodričkog kneza GQotšalka, 
koji bi bio ostao slavan, da nije poginuo pokršten. Nek se 
zagrabi u sve riznice pa nek se kupuju konji, kola i šatori; 
nek se sijeku šume i gradi novo veće brodovlje. Valja bo- 
ljeg oružja i gušćih četa, pa nek se digne prava vojska; nek 
se udje sa Svantevidovom zastavom na čelu duboko u zem- 
lju saksonsku i dansku. Ovako će Ranaca doskora nestati. 
Danci su tromi i nespretni, a Valdemar je pijanica, pa ipak 
Krstonoša osvaja zemlje i gradove, jer crni žrec Apsalom 
krči sjekirom put bogu svome. Odbije li se snažno i ova 

deseta navala, Rana bi mogla dignuti na noge sve Slavene, 
i svijet bi imao što da gleda. 

On je vidjao, da ga Gloginja promatra s nepouzdanjem, 
pa čak i s nekim strahom. Al su Jaruline oči gledale ravno 
u nj sjajući se kao dvije zvijezde. To nije više bila ,,plava 
svjetlost vjere“, o kojoj je Sakso govorio; to je bilo nešto 
drugo: gordost i sanja o slavi, rumeni sjaj posljednje zublje, 
upaljene na ognjištu Niklotovu. Jaromir osjeti u tome času, 
da su njih dvoje iste misli i iste čežnje; da su iste krvi — i 
bi mu drago, što je gotovo samo zbog nje došao u Arkun. 
Bio je našao most do nje, i sada je već znao, kako da joj 
pridje. | 

Mladi knez i ne počeka, da žrec odgovori na sve ono, 
što mu bijaše kazao, nego reče: | 

— Kralj me Tetislav poslao po krunu i po Niklotovu 
kćer. 

— Niklotova kći nije moja robinjica; ona će ići, kamo 
joj se hoće. S ranskom krunom je pak drukčije. Stari obi- 
čaj — zakon od boga! Sada, kad je opet kod božanstva, ona 
ne smije iz Svantevidovih ruku no na glavu onoga, koji će 
se uspeti uz Kamene Stube na visoku jasmundsku obalu. 

Val krvi navali knezu u lice. Bio je gotov kazati ili ura- 
diti nešto, što će kasnije sam požaliti. Već je otvarao usta 
približavajući se žrecu, kad Jarula ustane i pridje k njemu. 
Ona mu metne ruku na rame i pogleda ga duboko u oči: 


— Jaromire!... Nemoj. 


On vidje u nje novo lice i nove oči, a njezin je glas bio 
tako mek i ženski, da ga je mladić jedva mogao prepo- 
znati. Neka nova Jarula pokaza se za trenutak pred njego- 
vim očima, i stoprv od ove posljednje on gotovo zadrhta. 
Jaromir se odmah smiri. Okrenu se žrecu, koji je pre- 
krstivši ruke na prsima gledao šutke u nj: 


— Žreče! U času pogibelji ja ću ti sam doći. Znam, što 
mi je uraditi. 


91 


— Svantevid ne će nikada odbiti vjernika svoga, odgo- 
vori Gloginja. 

Jaromir opaše mač i uze kapu sa stola. Podje prema 
vratima, al na njima je stajala djevojka. Ona mu reče: 

— Kneže, ja ću s tobom. 


VI. 


Sidjoše na žal i udjoše u ladjicu. Četiri momka pre- 
gnuše svim silama, da ih što prije prevezu na Jasmund. 

Ona je stajala uspravna na krmi i ravnala kormilom. 
Gledala je ravno preda se u istočni rt jasmundski trepćući 
dugim trepavicama, jer se pučina zrcalila nemirnim odsjevi- 
ma sipljući na nju varnice svjetlosti. Poluotvorenim ustima i 
raširenim nozdrvama srkala je morski vazduh, zadojen 
vonjem algi i soli. Vjetrić joj bijaše raspleo pletenice na za- 
tiljku, pa je sada mahao njenim vlasima kao zastavom. Čulo 
se, kako ladja reže pramcem vodu, dok vesla složno i bez 
prekida lupaju u široku ritmu o mirnu pučinu. Jato galebova 
letjelo je krešteći prema istoku. Bijel oblačić, nalik na grad 
od pamuka, dizao se iz mora na daleku zreniku. 

Mladi je knez gledao u djevojku. Sad je tek vidjao ono, 
što je očekivao od Niklotove kćerke. To nije bila mlada žen- 
Skinja, zamamna ženska, što upaljuje krv u žilama, ili srda, 
što te tjera na krv i u smrt, no nešto drugo — nešto jače i 
ljepše, nešto čisto i slavno. On nije znao, što je to. Al mu 
se u taj časak pričini, da je ona ladja ostrvo Rana sa svim 
Svojim šumama, gradovima, poljima i zatonima, i da brodi 
po moru punu slave i svjetlosti k onom oblaku na zreniku, 
dok joj kormilom ravna boginja, upravna kao stijeg i s ko« 
Sama nalik na zastavu. | 

On gurne momka i lati se sam vesla. 

Osjećao je u sebi golemu snagu. Činilo mu se, da će se 
dotaknuti veslom dna morskoga i rinuti začas ladju do naj- 
krajnje medje na obzorju, doplivati s Njom u onaj bijeli 

grad, što ih ondje čeka. A sva ta snaga dolazi mu jedino 
od nje; prodrla je u nj i ne će ga više ostaviti. 

Od Jaromirova veslanja ladja se polagano okreće 
kljunom prema zalivu, i djevojka upire o kormilo da joj 
brod ne promijeni smjera. Ona gleda u nj, i posmijeh niče na 
njezinim usnama. 1 taj posmijeh govori mladome knezu: 
»Ja bih znala, kamo da povedem snagu i žestinu tvoju. I mi 
bismo stigli“. Veslari prilagodjuju svoje veslanje zamahu 
Jaromirovu, i ladja leti morem uz sve jači šum, dok vesla 
pluskaju vodu u bržem i snažnijem ritmu. Veslare je oblio 
znoj; dišu kratko i duboko; htjeli bi počinuti, al ne smiju od 
Jaromira. A kneževa snaga samo raste; u njegovim se ru- 
kama veslo prometnulo u slamku. Ladja juri poput strijele. 
Knez gleda u djevojku, i njegove oči govore: ,,Ti si ona, 

što napinje lukove i daje krila. Idimo! Odletimo! 


VII. 


Ladja pristane pod visokim jasmundskim žalom. Jarula 
izadje sama na kopno, a brodić zapliva dalje uz obalu. Dje- 
vojka će po vijugavoj putanji na visoravan pa će onda kroz 
šumicu do vrha Kamenih Stuba. Tu će čekati na Jaromira, 
koji hoće da pohodi neke ribare pa da onda krene s Jaru- 
lom prema Zagradu i Karencima. 


Kad stigne na visoravan, ona sjedne u sjeni hrasta. Vi- 
djala je odanle onaj dugi trak zemlje, što se poput mosta 
pružio preko mora spajajući Jasmund s Vitorom. Upre lakte 
o koljena, i zaroni lice medju dlanove. Osjećala je, da će 
tek sada doznati, od česa joj nemir, što ga nosi na dnu duše 
Sileći se da ga ne izda. Ona je prošla kroz mnoge muke i 
patnje, doživljavala taostvo i sužanjstvo, svadjala se s ne- 
vjernom braćom i s drugim odmetnicima, mrzila i poticala 
na srdžbu i krvavi otpor, strepila i očajavala, al ovakova 
nemira nije još nikada osjetila. Hvata je nešto što nije više 

samo ono, čime je uvijek hranila dušu svoju. Ostavila je 
žreca Gloginju i ide starome Tetislavu s čovjekom, koji 
ima volju i snagu, da učini nešto, čime bi se uznio i njezin 
otac Niklot. To je sve, i to nije za nju ništa novo. Al joj 
ipak nije pri srcu baš onako, kao što joj je bilo, kad se ono 
nečemu nadala od brata Pribislava, od pomorskoga kneza 
Kazimira i od bodrićskoga ustaše Vladuha. Ranac je mladji, 
i — barem za sada — takodjer i slabiji no što bijahu ti ostali 
pa je u njemu još nešto, zbog česa ga se ona gotovo boji. 
Izmedju nje i njega nije samo božanstvo Svantevidovo, koje 
će zavitlati njima, da ih proslavi ili smrvi; nešto drugo hoće 
da bane izmedju njih i da ih povuče u nove, nepoznate 
joj vrtloge. Ona gleda prema Vitoru i misli, u koliko bi se 
vremena mogla vratiti k žrecu u Arkun. 


Ču klokot vrutka u šumici i podje onamo. Išla je lugom, 
al ne nadje vode. Vonja proljetnog cvijeća mamila ju je u 
šumu; stazice se same otvorahu pred njezinim nogama vo- . 
deći je naprijed; ptice su letjele pred njom pokazivajući joj 
nove putove. Ono je nevidljivo vrelo grgoljilo uvijek negdje 
pred njom, vabeći je prema istoku. Kao da se u jasmundskoj 
šumici sve zavjerilo protiv nje, pa je više ne pušta i vodi 
je k onome, od kojega bi htjela da pobjegne. Ona je lutala 
ne znajući kuda ide. 


Najednom ugleda iznova more, modro i iskričavo iz- 
medju grana. Kad izadje iz luga, Jarula potraži očima Vi- 
tor i Arkun, al ih ne nadje. Pod njom se steralo široko, de- 
belo more bez ostrva na pučini, bez kopna na _zreniku. 
Obala je bila strma, visoka i zaraštena gustom tamnom šu+- 
mom, a baš ispred nje spuštala se strmo, na donju obalu ' 
morsku, orijaška hridina sva izrovana kišama, al blistava 
i sjajna, bez struka paprati u pukotinama, bez lišaja i maho- 
vine, koji bi mogli nagrditi njezinu mramornu bjelinu. — 
Jarula vidje, da je nehoteći, stigla na vrh Kamenih Stuba, 
za koje Gloginja reče, da se samo uz njih može smrtnik po- 
peti do ranske krune, iznova vraćene u ruke Svantevidove. 

Ona se osjeti prevarena, i njezin otpor prema Jaromiru 
naraste. Sad joj je bilo jasno, da ju neka zla sila vuče 
k njemu, i da se mora riješiti napasti. Gloginja je gledao u 
mladoga kneza, koji se vraćao iz duga taostva kod kršćana, 
kao u neprijatelja, a Svantevidov žrec zna, što radi. Dje- 
vojka odluči, da počeka na Jaromira. Reći će mu sve ono, 
što mu je Gloginja govorio samo očima, pa će se onda vra- 
titi ladjom u Arkun. 


Sjedne na kamen pod velikim stablom na rubu hridine 
i pogleda poda se. 


Covjek je u čamcu vozio prema nekoj hridini, osamlje- 
noj i crvenoj, rekao bih politoj svježom krvlju. Nekoliko je 
ladjica pravilo oko nje širok krug. Ribari su u njima ma 
hali rukama i nešto vikali na čovjeka, kao da ga zaklinju 
da se vrati. Ali on prispije i skoči na greben. Stade nešto 
kidati, strugati i bacati u more. Dio hridine sinu doskora 
sav bio; ribari joj se počeše primicati. 

Jarula je sad znala, tko je onaj čovjek i čemu to radi. 
Gloginja bijaše poručio jasmundskim ribarima, nek se od- 
mah sele na vitorsku obalu, jer je tajanstvena žena došla 
prije roka na ukleti greben morski da pere krvave haljine. 
Al je Jaromir htio, da ti ljudi ostanu na Jasmundu; oni se 
moraju naoružati i dočekati baš ondje dansku navalu. Mla- 
dić je danas sAm pošao na hridinu, da im pokaže, kako ona 
nije oblita krvlju no obraštena crvenim morskim travama i 
lišajima. Eto, i ribari izlaze sada iz čamaca i pomažu Ja- 
romiru. 

— On radi, što i crni žreci... šanu djevojka, i bljesak 
mržnje sinu u njezinim očima. | 

Morska je pećina bila sada sva bijela. Ribari se vra- 
ćahu na kopno. Jaromir je bio u prvom čamcu; stajao je na 
nogama i gledao na vrh Kamenih Stuba. Jarula je znala, 
da ju on traži očima, pa ustade, odmakne na sunce i mahnu 
mu rukom. On joj nešto viknu. Djevojka ga je mogla jedva 

čuti; razumije, da joj javlja, kako će odmah k njoj. Onda 
ona ogradi rukama usta: $ 

— Ovuda! Ovuda! Po Stubama! 

I ona mu pokaza rukom pećinu ispod sebe. 

Jaromir viknu nešto ljudima; oni prestadoše veslati. 

— Ovuda! Po Stubama! 

Po kretnjama ribara ona vidje, da je njezin glas stigao 
do čamca. Vrati se pod stablo i sjedne. 

Djevojka je mislila: ,,Ne pokuša li, on će se obrukati, a 
ja ću otići; pokuša li, poginut će“. Po žurbi i nemiru iz- 
medju ribara i po smjeru, kojim podje Jaromirov čamac te 
ga nestade ispod hridine, ona vidje, da će knez pokušati. 
»Započet će, al će morati i da odustane. Pradjed se kralja 
Tetislava popeo uz tu hridinu i dobio za se i za svoje krunu 
ransku, jer ga je sam bog pri tome pomogao ...Fh, pa neki 
on pokuša. Ako je čist i onakav, kakav joj se u prvi čas pri- 
činio, Svantevidova će ga ruka dignuti uz taj zid...“ 

Sve je šutjelo na Jasmundu. Šuma i pučina ležale su 
nepomično pod proljetnim suncem. Potoci i vrela mučahu 
u podnevnom času; ptice se skrivahu u granju. 

Djevojka ustane i podje po samome rubu hridine. Na- 
ginjala se i nadvirivala, al sve uzalud, jer joj je izbočina pri- 
ječila pogled na donji dio Stub4. A on se već penjao; pe“ 
njao se sigurno. To je ona znala po šutnji ribara, po bolnu 
očekivanju nijeme prirode svuda okolo nje, po nemiru, što 
ju je hvatao.I ona, obiknuta vici ratnoj i huci oluja, bojala 
se sada te šutnje usred sunčana dana i strepila je još većma 
misleći na viku, koja bi najedamput mogla nastati ispod hri- 
dine. Kad on pane ribari će kriknuti. Njegovo će tijelo uda- 
riti o grebenje ispod litice, a žena-avet pokazat će se na Kr- 
vavoj hridini i zagrohotati. Pričinja se Jaruli da vidi nje- 
govo tijelo spruženo na kamenu. Lice mu je okrenuto prema 
Vrhu Kamenih Stuba; oči su mu otvorene. Ali one oči ne 
vele više: ,,Idimo! Odletimo!“ već su pune tuge i ukora; a 
ono je lice blijedo kao ni u kojeg čovjeka na svijetu. Nije to 
ponosna ljepota jednoga kralja, divlja draž junaka i ratnika; 

to je vječna i divna ljepota muškarca, ma što on bio i kakav 
god bio... 

Ona se trznu, da strese sa sebe nešto, što je djevica 
uvijek prezirala i čemu se uvijek znala oteti. ,,Svantevide! 
Svantevide!““ šanu kao da zove u pomoć, al osjeti sama, 
da njezin vapaj pada u neki nijemi, mračni ponor. ,,Ubila 
sam ga!“ reče; htjede poći uz rub hridinski i naći kakav put 
niz obalu. Osjećala je, da je nešto u njoj prepuklo i da nije 
više Niklotova kćerka. 


Bila se stoprv makla, kad banuše tri ribara noseći uže. 
Jarula odmah razumije. Jaromir će se sada pokazati na iz- 
bočini klisure, a oni će mu baciti konop. ,,Spasit će ga,“ šanu, 
i njezin se nemir odmah stiša. Sjede na kamen ispod stabla i 
zagleda se u pučinu. Ljutila se na njega i na sebe. Mislila 
je, hoće li da već sada pobjegne, ili da vidi, kakav će joj se 
pokazati na rubu, vučen onim užetom, pa da ga ubode uvre- 
dom. 

— Evo ga!.. klikne ribar i poče spuštati uže. 

Ona se ne maknu. 

— Neće... Onda je propao, rekne doskora ribar vu- 
kući natrag konop. 


Djevojka skoči, pogleda niz hridinu. 


Spočetka ugleda samo glavu, gdje viri, i dvije ruke 
zgrčene i kao priljepljene na hridini. Jaromirovo je lice bilo 
blijedo; iz rane na obrazu curila je krv na bjelinu kamena. 
Mučio se da svlada izbočinu. Grčio se i previjao, jer nije 
mogao naći ni o što bi upro nogom, ni za što bi se uhvatio. 
Pleća su mu drhtala od teška napora. 

— Vaj! kliknu Jarula i pruži ruke. 

On dignu glavu, zagleda se u nju, i i posmijeh mu Zza- 
titra na usnama. 


Njoj se smrknu pred očima. To potraja samo nekoliko 
trenutaka. Kad je minu, ona se poboja otvoriti oči. Priči- 
njalo joj se, da propada u neki ponor, a s njom se ruši u bez- 
dan i sve ono, što joj dosada bijaše najmilije: hramovi i žr- 
tvenici, kipovi i krune. Nad njom šumi neko more, dok On | 

leži na dnu ponora motreći je na umoru očima punima 
ukora. | | 
Ohrabri je šutnja ribar4, i pogleda iznova. Mladić bi- 
jaše prošao najopasnije mjesto. Krv mu je curila iz obraza 
i sa nokata ostavljajući na kamenu crvene pečati prstiju i 
prugu nalik na rumen trak. Gledao je u nju penjući se naviše. 
Po drugi put odbi pomoć ribara, a kada stigne pod rub hri- 
dine, ne htjede prihvatiti ni njezinu ruku. Posljednjim napo- 
rom svih svojih sila izmući se preko ruba, ostade časak kle- 
čeći, digne se pa klone iznemogao na kamen ispod stabla. > 
— Jaromire... kruna! 
Al Jarula vidje na njegovu licu, da mladić o tome i ne 
misli. On se bijaše samo zbog nje popeo na Kamene Stube. 
.Ona pridje k njemu, spusti se na travu i poče mu cjeli- 
vati rane na nogama. 


OVI. 


Zapušteni dvorac, kamo su ribari prenijeli Jaromira, 

dizao se na boku brežuljka pokraj bukove šume, iz koje je 
tekao potok. Nekada je bio odmaralište i noćište žreca i ple- 
mića, kad su putovali iz Karenaca u Arkun. Al se drveni dvor 
već rušio nasred zapuštena vrta. Sve ga je mimoilazilo i sve 
ga bijaše ostavilo do neke starice, koja je u staji hranila mr- 
šavu kravicu, i do lastavica, što su svakog proljeća gradile 
gnijezda pod polugnjilom strehom. Dvor je propadao a 
drveće je oko njega raslo i bujalo zaklanjajući ga sa svih 
strana od pogleda putnika, od žege sunčane, od kiša i vje- 
tara. 

Jaromir reče ribarima, da mu donesu hrane, platna i 
ulja pa da ga puste sama i na miru. 

Rane su ga pekle i boljele; čudan je umor razvezavao 
njegovu snagu. I on je osjećao, da to klonuće nije od onog 
penjanja uz hridinu. Nešto se drugo zbivalo u njemu: šuljao 
se neki pokoj, stvarao se neki mir, nalik na tišinu prije oluje. 
Znao je, da ga čeka posao težak i krvav, u kojemu će inorati 

đa napne sve svoje sile i kojim će se proslaviti ili poginuti, 
pa je i sam htio, da se za nj pripravi odmarajući se i sakup- 
ljajući u zatišju čitavu svoju snagu. Zato dade pozvati k 
sebi Granzu i Maška pa im reče, što još imaju uraditi, kad 
bi se on zadržao duže vremena na Jasmundu. 

Na Jarulu, koja ostade u dvorcu da ga sa _ staricom 
dvori i vida, on je poslije dogadjaja na Kamenim Stubama 
gledao drugim očima. Osjećao je, da je jači i bolji od nje; 
a jer mu bijaše pala ispred nogu kao ukroćena zvjerka, on 
nije više vjerovao, e će Jarula biti ona, koja će ga natjerati, 
da još na više poleti. Znao je, da će morati držati je čvr- 
stom rukom i gladiti je kao dijete, e se ne bi propela i po- 
bjegla, al se divlji čar Niklotove kćerke bijaše za nj već 
rasplinuo. Saksov je učenik gledao sada u njoj ,,varvarku 
Arekundu“', koja ga nagna uz Kamene Stube, da ga makne 
sa svoga i žreceva puta ili da mu se poda kao ropkinja. 

Više je puta htio gurnuti je od sebe i viknuti joj: ,,Idi!“ 
No kad bi Jarula uzela u ruke njegovu nogu i mazala je 
uljem, mladić je osjećao neku čudnu milinu, i bojao se, da 
mu rana ne zacijeli i to njegovanje ne prestane. Pričinjalo 
mu se, da su njezini prsti procvjetali, pa se neki, čas medeni, 
a čas grki sokovi liju iz njih u njegove rane. Njezine ruke nisu 
bile kao ruke u norveške starice, daleko tamo ispod lede- 
njaka. One su bile stare i koštave, al je iz njih strujalo nešto 
svježe i blago; dok su ove meke i glatke, a iz njih bije va- 
tra, od koje i gori i mrzne. 

On se zatvori u se, i što je djevojka bivala krotkija, pro- 
matrao ju je to većom sumnjom budeći i u njoj neku plahost 
i oprez. 

I oni počeše da vode neki pritajeni, nijemi rat. 


IX. 


Jednog dana mladić se dignu s ležaja, na kojemu je 
sjedio sam u izbi, i pridje k prozoru. Procvalo je drveće či- 
nilo gust zastor ispred kuće, pa je prostor izmedju toga zele: 

noga zida i staroga dvorca bio nalik na sobu, punu sumraka 
i tišine. Roj pčela zujao s one strane zavjesa, a sunce je virilo 
kroz luknjice izmedju lišća, bacajući u onu polutamu neke 
kolobariće, sjajne i trepetljive kao ponoćne zvijezde. Najviše 
ih bijaše prosuo po djevojci spruženoj na klupi i uronuloj u 
san. Po njoj su ovi kolobari blistali i treptali poput plamenih 
jezičaca, pa se Jaromiru pričinjalo, da je ona koja spava, 
obučena u neko ognjeno odijelo. 

lako su njezina prsa i glava bili u Sjeni, mladić je već 
znao, da je to Jarula. Gledao je u nju motreći, kako joj se 
ona nemirna, kolutasta svijetlost krade polagano prema 
glavi. Kao da su sunčani kolobarići tražili na njenim prsima, 
kuda bi joj se mogli prosuti u njedra, što se jedva talasahu. 
Vrat joj sinu, ovit djerdanom plamenih koluta, a na polu- 
otvorenim ustima zasja joj cvijet, crven kao svježa krv. 

Vjetrić prodje po zastoru i maknu na njemu neke la- 
gane. rese. Blago, mirno svijetlo padalo je sada u ono za- 
.tišje, i Jaromir vidje djevojku u novoj ljepoti. Ona nije više 

bila plamen, koji gori, ognjena boginja zatečena u snu, — 

bila je sada samo ženskinja, mlada i zamamna put ljudska 
u času, kad u njoj tone i gubi se svijest, pa se na dnu nje- 
zinu otvaraju sva vrela slatkosti, sve žile požude i svi ponori . 
slasti. Njezine se grudi talasahu upirući vrhovima dojki o 
tanki uski prsljuk, njene se usne micahu, kao da tepaju nečije | 
ime, a prsti desne ruke, gole do povrh lakta i spuštene niz 
klupu, trzahu se, kao da bi htjeli dohvatiti se nečesa. 

I Jaromir osjeti oganj u svojim žilama. On nije sam 
razabirao, da li je ono, što mu bruji u ušima, zujanje pčela 
na drveću ili buka njegove krvi. Širio je nosnice, al nije znao, 
opija li ga miris procvalih grana ili ona mlada ženska put, 
“što pred njim cvjeta i diše. Mrak je bio tih i nijem, a 
pred njim na klupi djevojka se sva sjala, iu njenim je žilama 
hučila prigušena radost, čekajući slast i uživanje. On htjede 
đa krikne i da je zovne, kad ptica prhnu kroz granje, i dje: 
vojka otvori oči. 

Njezin pogled padne na nj, ali se ona ne trznu. Ostade 
ležeći. Vatra joj sunu obrazima, i njezine oči rekoše mladiću: 

— Dodji! | 

Al baš u taj čas Jaromir vidje nešto neprijateljsko u nje- 
Zinu pogledu. Pričini mu se, da će ono malo drvenih stepe: 
nica, koje će ga povesti dolje k njoj, donijeti Niklotovoj kćerki 
više, no što njemu pred njom dadoše Kamene Stube na Jas- 
mundu. Mladić osjeti: Dušmanka mu mnogo nudi, da mu sve 
uzme. 

On odmakne od prozora i baci se na ležaj. 


X. 


Tri je dana ne vidje, a ne hjede pitati ni staricu za nju. 
Ona se zacijelo vratila k žrecu u Arkun, i njemu se činilo, da 
ju je već prebolio. — Rane su mu već bile zatvorene; nerad 
ga tištio; san o slavi i veličini lebdio mu pred očima u sve 
žarčim bojama. Njegova svadja s Gloginjom poticala ga na 
nov rad. Mislio je, kako će poći s ladjama Valdemaru nasu- 
sret, primamiti ga na južne obale ranske i ogledati se s njime 
negdje blizu Karenaca. Želio je zavojevati odlučnu bitku bez 
Arkuna i Svantevida. 


Jednog se jutra nakani, da će već sjutradan u Karence, 
pa sidje u vrt. | 

Putanja ga povede u šumu, i on zadje pod visoke bukve. 
Ležao je dugo na travi misleći o ladjama i ratnicima, o obra- 
nama i navalama, al njegove se misli prekidale kao konci, 
tanjile se i iščezavale, a kad bi ih opet vraćao, sve su bile 
tako blijede, da se s njima nije više mogao baviti. Nešto dru- 
go prodiralo je polagano u nj. — Pod bukvama je bilo mirno, 
samo su neki lagani žamori išli lugom. Šuštalo je u krošnja- 
ma, šuškalo je u šušnju pod stablima. Nešto se meškoljilo pod 
mahovinom, i nešto se lagano i hitro veralo kroz travu, 
Skriveni i sitni svijet šumski javljao se sa sviju strana, dok 
se sunce dizalo visoko noseći u lugove sve jaču svjetlost i 
toplinu. Sva sila mušica kupala se u zlatu sunčevih zraka, 
što su s visoka svodja padale koso na travu, i svaka je od 

njih bila nalik na nemirnu ognjenu iskru. Gljive su oštro vo- 
njale, a duha je vrijeska dolazila od nekuda kao talas. 

Jaromir se sjeti magle i studeni norveških fjelda i za- 
roni lice u travu, kao da bi htio nasrkati se punim ustima 
onoga, česa mu jednom nije moglo biti. Spomenu se godina 
taostva pod pažnjom stražara, uza starca Saksa, pod oštrim 
očima biskupa Apsaloma. Sjeti se svih onih sivih dana, kad 
je njegova mladost čamila bez sunca i bez žena, i slika dje- 
vojke, koja spava u odijelu tkanom od sunčanih kolutića, ni“ 
knu mu sama ispred očiju. ““Jarula“* šanu, i mladić prokle 
Svoju ludu sumnju i svoj prkos. Tuga puna čežnje ovlada 
njime. Ustade, da joj se lakše otme. 

Bio je zašao još dublje u šumu, kad mu pane na um, 
da djevojka možda nije ni otišla iz dvorca. I sinoć je slušao, 
gdje starica s nekim govori u vrtu; a koraci, što ih je jutros 
rano čuo u obližnjoj sobi, mogli su biti baš njezini. Kao da 
mu kamen pade sa srca. Okrenu se i poče trčati. Udari putem 
koji mu se pričini, da će ga prije dovesti u dvorac. Iznenada 
banu do neke vode i ciknu kao jastrijeb, kad ugleda plijen. 

Nasred jezera kupala se Jarula. Stajala je do koljena u 
vodi dižući se iz zelenila lopočeva lišća nalik na mramorni 
kip obasjan ružičastom svjetlošću, što je padala s visoka. 
Sažimala je crnu bujnu kosu, pa se srebrn mlaz točio na: 
krupan cvijet, rasklopljen pred njom na površini vode. Nje- 
zina je gola djevičanska ljepota cvjetala na vodi kao kra- 
ljica jezerskoga cvijeća, niknulog i procvalog na mjesečini | 
proljetne noći. 

Jaromirov krik prometnu se u riku jelena, kad ugleda 
traženu ženku: 

— Jarula! Jarula! 

Ona se trznu i pobrza prema suprotnu brijegu, gdje joj 
je ležalo ruho. Pred obalom nabasa na mulj i morade ga 
obići, a kad stignu na brijeg, mladić je već bio dotrčao do 
odjeće. Djevojka skupi svu snagu i pobježe u šumu. 

— Jarula! Jarula! 

Njegov je glas postao mekši. Gledao je, jureći za njom, 
kako joj prosuta kosa udara po plećima. U sjeni bukava nje- 

zina je golotinja bila zelenkasta, al kad prodje čistinom, put 
joj sinu na suncu , sva ružičasta i još osuta blistavim kaplji- 
cama. Brazda niz njena ledja izgledala je kao plavkasta 
pruga; sitni joj se tabani sjali kao da su posuti zlatnim 
praškom. | 

— Jarula! Jarula! 

To nije više bio ni krik jastreba ni rika jelena, no poziv 
i molba. Iz dubine njegove puti otimao se vapaj mek i 
strastven. 

Ona je bježala napred. Najednom posrnu i padne. Mla- 
dić skoči i pruži ruke. Al ona djipnu i pojuri. Trnjak je stajao 
pred njom, a za trnjakom golet. Jaromir se nadao, da će se 
djevojka predati, no ona udje medju drače. On doskora vi- 
dje, gdje se na njenoj koži crvene kapjice krvi, i na taj po- 
gled njegova čežnja postade ljuća. Krv mu je burkala u ži- 
lama, u grudima mu lupalo;. i on osjeti, da ga ništa više ne 
može zadržati, i da ona mora biti njegova, 

Mladić udje medju trnje, hitar i nagao kao vjetar. 

Stigne ju, kad su već bili izašli iz trnjaka, a potok na 
rubu bukova luga zašumi nenadano pokraj njih. 

On se baci na_.nju, zgrabi je za kosu. 

Djevojka se otimala izvijajući se, dok ju je Jaromir već 
držao čvrsto oko pasa; upirala je ruke o njegova prsa, psičući 
kao zmija i gledajući ga očima punima mržnje. 

Mladić je povali u travu i upre o nju koljenom, Ona 
klonu i protegnu se kaneći se svakog otpora. Ležala je sma- 
laksala i shrvana. Lice joj je izgledalo još bljedje na dušeku 
guste crne kose pod njezinom glavom. Oči joj bijahu polu- 
sklopljene, a dojke joj podrhtavahu od nemira i lupanja u 
grudima. Neki čudni grč krivio joj usta. Kaplje krvi curile joj 
iz ranica na koži. 

I Jaromiru dodje da je poljubi u ona bolna i prkosna 
usta. Podvije joj ruku pod zatiljak i oprezno se nagnu bor 
jeći se, da će ga ona dočekati zubima kao bijesna vučica. Ali 
kad primaknu svoje lice k njezinu, on vidje, da se njezine oči 
otvoraju; trepavice trepere, i dva žarka, sjajna pogleda rone 
u njegovu dušu, prodiru u najtanje žile njegove puti. Dvije 

meke tople ruke viju mu se oko vrata, a grča nestaje s onih 
usta... usne se pružaju prama njegovim; drkću i šapću: 

— Jaromire! 

Pod grlom ju zakinuo zubom — — 

Kad ga zanos minu, on ustanu i dignu u naručju ono 
golo žensko tijelo, ugrijano njegovim cjelovima, posuto pe- 
ludom : poljskih trava, prokadjeno mirisom šumskim i još 
osuto kapljicama krvi. 

Ponese ga kao svetinju po suncu proljetnome, uz pjev 
ptica i zuku kukaca, kroz procvali vrt, i udje u dvorac. 


XI. 


Poslao je staricu u obližnja sela tražeći da mu ljudi 
donesu iz Karenaca zavjese, dušeke i koješta drugo. A kad 
vidje dvorac pun svega i malko popravljen, potjera opet 
svakoga osim one starice. Pohodi ga Granza noseći mu i 
neke poruke od Tetislava. Knez ga jedva sasluša; odobri mu 
svaku; reče mu, neka i dalje sam sprema sve, što treba, a da 
će on doskora glavom doći. Odahnu mu, kad se nadje iznova 
sam, preda -se sav talasu, koji ga je sada njihao i nosio. 

Njihova je ljubav bila planula svom snagom u onom 
kraju punom sunca i vedrine, u onom proljeću punom So- 
kova i cvijeća. Ona je prvi put poznala muškarca i otkrivala 
u sebi neka nova prije zatvorena vrela, iz kojih je grabila 
vatru radosti, a iz njega je napokon slobodno navirala sva 
muška snaga, pritajena i prigušena u godinama taostva. Tr- 
čali su šumom kao dvije mlade životinje, pjane od proljeća, 
nošene krilima mladosti i uvijek u traženju nove objesti. No- 
Ćili bi kadkada u šumi, kao jelenčad, potraživši najmirnije 
kutove i najgušće grmenje pa bi se vratili u dvorac gladni kao 
vučići, umorni kao hrtovi iza hajke. Starica ih ne bi katkada 
vidjala po nekoliko dana, dok bi iznenada banuli pred nju, 
smalaksali i sretni. 

Jedne večeri nebo se naoblači, munje prasnuše, grmlja- 
vita zatutnji velikim glasom. Kiša se složi, i pljusak se prosu, 

Vjetar je drmao starim dvorcem, ovitim maglom i sutonom. 
Stabla su škripala u vrtu. 

Ona mu je sjedila u krilu šćućurena kao ptica i pro- 
matrala nemir u lastavičjem gnijezdu ispod strehe. Njihova 
je put bila sita, njihova je snaga bila časimice popustila, i 
neka je bojazan prodirala u njih; — osjećahu, da ima nešto 
jako i snažno, što lebdi nad njima, i izvire iz zemlje, i stvara 
okolo njih obruč, što ga sami ne mogu preskočiti. Zami- 
šljeni i blijedi, gledahu svojim djetinjim očima u onu maglu 
i kišu, kroz koje kao da nešto leti i jezdi, i slušahu žamore, 
pune stenjanja i urlika. Najednom munja Ssjekne, grom pra- 
snu, i neko drvo sruši štropotom na dnu vrta. 

— Bog Gromovnik! 

— Gospod nad vojskama! 

Jarula odmaknu od njega: 

— Gospod nad vojskama! Tko je to? 

— Onaj, što se javio Mojsiju na gori Sinaju. 

— A znaš li i za onoga drugoga? Za sina? 

Jaromir shvati, da je njegov usklik uzdrmao djevojkom 
jače no munja, koja u vri pade. Nije mogao vidjeti u su- 
mraku izražaj njenih očiju, al je osjećao, da su one u tome 
trenutku zločeste — oči divlje i neprijateljske, iz kojih bije 
srditost. Predvidjao je svadju, ali ne htjede da joj se ugne. 
Zato odgovori: 

— Znam i njega. 

Očekivao je gorku riječ iz usta Niklotove kćerke, ali je 
ne dočeka. Ona mu pridje laka i mazna kao mačka, i mladić 
nije mogao razabrati, stoji li na njenu licu ljubav ili mržnja. 


XII. 


Sjutradan pretražiše nov dio šume i stigoše nekome 
sia: Jaromir je dignu; ona pogleda preko zelena zida i 
ciknu: 

— Crna Lokva . , Krasota! 

On otvori prolaz, i oboje se provuku kroz plot. 

Sveti lug bijaše sav u cvatu. U njemu je svjetlost jače 
titrala, cvijeće bujnije raslo. Sve je vonjalo po medu i pe- 
ludu. Iz svakog te kuta nešto mamilo, da legneš i da se podaš 
razdraganosti, što je odonuda izvirala. Na jezeru su cvali . 
lopoči, jedni bijeli, a drugi ružičasti, kao da su im latice od 
žive ljudske puti. Nasip oko hrama bijaše sav procvao tra- 
tinčicama. | 

Jarula se privi uz mladića i reče: 

— Ostanimo ovdje... skriveni, sami. 

I oni ostadoše u Svetomu lugu. Čuvar ih sakri u sveti- 
štu boga plodnosti; i oni zaboraviše na čitav svijet. Obdan 
su ležali na sagu od ovčjih koža pred božjim kipom; u su- 
mrak, kad bi sve otišlo iz luga i sve se stišalo u daščarama, 
oni se penjahu na nasip. 

Mjesec je sjao i lio srebrnu svjetlost na uspavani lug, 
na mirno tamno jezerce, i na zaliv izmedju Jasmunda i 
Vitora. Čulo se samo šuštanje noćnih leptira i lagani lijet 
kozodojev okolo staje, smještene iz hrama u nasipu. Božji bi 
pastuh kadkad za' rzao, il bi riknuo bik željan ženke, pa bi 
još tajinstveniji mir zavladao čitavim lugom. | 

Jedne noći oni sidjoše na jezero. Svukoše se i udjoše 
u vodu. Plivali su tiho i oprezno bojeći se, da ih tko ne čuje 
i da ne razkinu lopočima peteljke. Voda je bila mrzla, al baš 
u njoj njihova se krv nije hladila no se zapaljivala još ljućom 
vatrom. Doskora im se pričini, da plivaju po nekoj vatri, što 
im prodire kroz kožu i paluca im po svim žilama. Oni se po- 
tražiše i priviše jedno o drugo i stadoše se ljubiti izmedju 
lopoča dugo, strastveno izgubivši sapu i svijest . .. Osjećahu 
da propadaju u dubinu. Tek u posljednji čas oni se rastaviše 
i pobrzaše k obali vukući za sobom otrgnuto lopočevo 
lišće . . . Padoše jedno drugome u naručaj i zaroniše u ponor 
neiskazane Slasti . | 

Kad su se osvijestili, ona je držala nad njim lice oba- 
sjano mjesečinom. Crne su joj oči bile pune tajne, a usne joj 
podrhtavale. 

— Ti ne znaš, što | smo učinili. 


106 


On je htjede iznova zagrliti. 

— Ne, ti ne znaš. Ova je voda začarana. Kad se dvoje 
u njoj cjelunu, ništa ih više ne može rastaviti do krvi. Mi... 

— A rodi li se mržnja? 

— Onda ćeš ti mene ili ja tebe ubiti. 


XIII. 


Tek što bi čuvar odagnao iz nasipa kravu dovedenu 
biku, Jarula bi često ušla u staju i prišla dugorožcu. Praz 
i pastuh bijahu se već sprijateljili s djevojkom, al je bik još 
uvijek bučio i vitlao rogovima, kad bi mu se ona približila. 
Gazio je nogama travu, što bi mu je ona donijela, i gledao 
u nju ljutitim očima. 

Jednog ga puta nadje, gdje leži dišući polagano i pre- 
živajući polusklopljenim vjedjama, dok mu je pjena tekla iz 
usta. Njegova se žestina bijaše istrošila; sve su žile bile na 
njemu mirne i spokojne. 

— Bjelonja! 

On je pogleda, i djevojka vidje, da mu može pristupiti. 

I prvi put ona mu pogladi ledja, a da se bik i ne maknu. 
Doskora ga je hvatala za rogove, doticala mu se gubice i tu- 
rala mu mladu travu u usta. Bjelonja najedamput rikne, 
al to nije bio glas ljutnje. Kad ustade, pruži glavu i poče la- 
gano trti vlažne nozdre o njezinu halju. Ona ga uhvati oko 
vrata i pogladi ga dlanovima po zatiljku. 

— He, reče, ovako ću ja i njega. 

Jarula izadje i vrati se u hram. Mladi knez bijaše ne- 
kamo otišao. Ona se zagleda u kip. 

Idol je bio visok za dva čovjeka i sav od drva. Na za- 
tiliku mu je kosa padala do ramena; čelo mu bijaše nisko, 
oči kao u vola, široka usta sa debelim usnama udešenim na 
posmijeh. Oko niska vrata nosio je o konopcu niz mjedenih 
pločica. Ručetine su mu ležale skrštene na pupku, a golema 
muška snaga cvjetala mu pod splosnutim životom. - 

Djevojka se baci pred njim ničice i digne glas svoj: 

— Bože Sijaču, gospodaru sjemenja ljudskoga, skot- 
skoga i zemaljskoga, smiluj mi se i poštedi me! Nek moje 
tijelo bude njiva za tvoje ralo i utroba moja sAd za tvoje sje- 
menje, i njedra moja lijeha za cvijeće tvoje — al ne diraj u 
moju dušu! ... Bože plododavaoče, pluži i vuci branom po 
puti mojoj, al ne diraj u ono što nije tvoje, jer se duša moja 
mora drugačije da usjemeni! ... Prometni znoj moj u med i 
slinu moju u mlijeko; neka meso moje bude kao hljeb, što 
ga gladan jede, a krv moja kao vino, što ga žedan pije — 
i sve to uzmi od mene, al poštedi dušu moju, jer ona mora 
da izgori na drugome oltaru. O sijaču! O Plododavaoče! 

Ona pogleda u idola. Kip ju je motrio velikim mirnim 
očima, dok je zalutali tračak svjetlosti rasvjetljavao nje- 
gov vječni posmijeh, a pločice mu oko vrata blistale i sjale. 

Jaruli se pričini, da je našla kod boga milost, pa za- 
pali pred kipom rukovet mirisnih kora i trava. 


XIV. 


Proljeće je bilo na izmaku i Sveti je lug bivao sve pu- 
stiji. Sad su ljubavnici lutali po njemu i obdan. Jarula je 
vodila Bjelonju na pašu i jahala na pastuhu. Praz je Ro- 
guša išao za njima po šumi i lupao glavom o Jaromira, 
kad bi oni dvoje sjeli, da se miluju. Crna je lokva bila za 
njih kraljevstvo i tamnica, u kojoj ih je držala njihova slatka 
Strast. | S 

Jednog dana reče čuvar Jaromiru, da Granza sve 
češće dolazi u obližnji dvorac pitajući za nj, i da ga traže 
po čitavome Jasmundu. Uhode su morske javile, da se kralj 
Valdemar vratio u Dansku i da nešto grdno snuje, jer se 
njegove ladje kupe u lukama obližnjih ostrva. 

Jaromir podje od čuvara i uputi se u dočić, gdje je 
šuma bila najtiša i najtamnija. Neko vrijeme nije ni na što 
mislio. Nešto ga tištalo i mučilo, al on sam nije htio, da 
dozna, što ga zapravo iznemiruje. Dodje mu, da potrči 
k Jaruli i da u njezinu naručju zaroni opet u zaborav svega 

i u čarobnu opojnost, iz koje su ga čuvarove riječi trgnule. 
Silio se, al nije mogao a da ne misli. 

Valdemar se vratio u Dansku! Brodovlje se njegovo 
kupi na obližnjim otocima! 

I reci Tetislavu, bratu svojemu, nek nam se nada 
uoči iduće žetve. Tamo ćemo i tebe naći“, tako mu kaza 
biskup Apsalom driješeći ga u šatoru. I eto oni dolaze uoči 
žetve. Snijeg ih nije zasuo, ledenjaci ih nisu zatrpali, fjordi 
ih nisu progutali. Knut im je odista kazao, da će mu otku- 
piti dušu, kad udare na Ranu i pokrste posljednje pogane, 
— a ono drugo nije bila utvara i nije bio san: —Krstonoša 
vodi vojsku preko mora; ovog puta dolazi on sam... 

Granza pita za nj! Traži ga po čitavom Jasmundu! 

»Žreče! U času pogibelji ja ću ti sam doći. Znam, što 
imam uraditi“. To je on rekao Gloginji, gledajući mu ravno 
u oči, svijestan o svojoj volji i svojoj snazi... A sađa: gdje 
je to, i što tu radi? Hitra, plahovita zvjerka skočila mu je 
u njedra, drma mu svom nutrinom, trese biti njegovom i 
viče u njemu: ,,Jaromire, kneže ranski i jedini brate slije- 
poga kralja  Tetislava! Spavaš već dugo stotinu lakata 
ispod zemlje, i treći pijetlovi pjevaju, a ti ne možeš da se 
probudiš. Oni dolaze, a tebe nema na ročištu“. Vrelo klo- 
koće u docu, i Jaromiru se čini, da mu ovo viče: ,,Sram te 
. bilo, taoce, koji postade robom!“ Neka ptica grabilica leti 
i krešti iznad luga: ,,Uspeo si se uz Kamene Stube, da si- 
dješ zatim u ponor. Bježi, bježi, dok je još vremena, po- 
sljednja nado ranska!“ | 

Pričinja se Jaromiru, da se sve diže protiv njega pa 
čak i taj lug, gdje mu je pod nogama cvijeće cvalo. On 
nagnu u bijeg; nahrupi kao vjetar na vrata hrama. Banu 
pred Jarulu, koja je sjedila izmedju nogu idolovih. 

— Valdemar je već u Danskoj. Sprema se... 

Očekivao je, da će Niklotova kći djipnuti i povesti ga 
odmah sama, kamo mu je bilo poći. Ali ne bi tako. Ona se 
zamisli i zagleda u nj pogledom, što ga on ne mogaše 
razumjeti. 

— Čuješ? Već se sprema! 

Jarula ga primi za ruke i povuče k sebi. Kad pane 
licem na njena njedra, osjeti odmah, da njena _ ruka diže 
s njega nemir. Pred vratima svetišta još se šulja ono, što 
ga je gonilo šumom; šulja se, ali i odmiče — gubi se negdje 
u daljini. Zvjerka, koja skoči iznenada u nj, da ga ujede za 
srce, stišala se i povukla u dubinu. Vrelo više ne klokoće, 
ptica grabilica ne kriči; sve iznova roni u zaborav, a na 
Jarulinim njedrima, na tim lijehama punima cvijeća, ne 
smij€ se više pomamno premaljeće no plamti ljeto sa sun- 
cem, koje razigrava krv i raspaljuje ljuću žedj, pa moraš 
da piješ i piješ, a nikada da se napiješ... To nije više dje- 
vojka proljetna i: jutarnja, koja se podaje trepčući sama od 
radosti, što je daruje: to je žena ljetna i podnevna, zača- 
ran dvor, u koji ćeš ponijeti sve svoje zlato i sve svoje 
zmajeve, da u njemu caruješ — zamadjijana ladja, u koju 
ćeš ukrcati sve svoje blago, da te povede na daleka ostrva 
sreće. 

Jaromir okuša svu tečnost zrelog voća, punog mirisa 
i sladčine. Pod kipom boga bezimenog, sijača sjemenja, da- 
vaoca radosti i uživanja, gospodara spolova, Jaromir nadje 
iznova mir i zaborav u naručju nove i silnije Jarule. 

I za njega sve na svijetu bude ponovno kao neko sivo, 
oblačno more, što na sebi nosi jedino onu Divnu, koja ti 
je to MIA: što joj više > daješ. 


XV. 

Za nekoliko dana Jarula opazi, da je mladića spopao 
opet nemir, i da joj se on iznova otima. Uvidje, da se bori, 
i da će ono, što ga drugamo tjera, doskora pobijediti. 

Jedne večeri, pošto ju je Jaromir izmilovao kao još 
nikada, ona mu najedamput reče: 

— I ti ćeš me Sjutra ostaviti? 

— Jest! odgovori mladić. Moram. 


— Moraš? A čemu?... Bog je velik i nepobjedljiv. | 
On će odbiti kao i do sada, već devet puta. 

—Itomi veliš ti... Niklotova kćer. 

— Svantevid! Arkun! 

— Ne radi se za me o' njima. Ima ndato: što je više 
nego sve to, nad Svantevidom i nad Arkunom. 

Ona ga pogleda sumnjivo i zlobno, al mladić je pri- 
vuče k sebi i poće joj govoriti o Knutu Velikome, kralju dan- 
skome, o izvojevanim bitkama, o osvojenim zemljama, o 
prijestolju gordome i slavnome. 

— Pusti me, govorio je djevojci, i ja ću te uzvisiti iz- 
nad sviju žena. Ja moram naprijed preko svih plotova ga- 
zeći koješta, što i sam volim. Oborit ću sve na svome putu; 
ostat ćeš samo ti, bez koje mi više nema života. Tobom ću 
okruniti slavu svoju. 

— Bez Arkuna i bez Svantevida . . šanu ona. A s kim 
onda? 

— Ni s kim. S&m. 

— Rekao si, da znaš sve o Njemu, o Krstonoši. 

— Znam ga, jer mi se pokazao. 

Jarula ga uhvati za ramena i uroni u nj pogled, oštar 
kao nož. 

— Ja sam uvijek osjećala, da jest nešto izmedju abe 
i njega. Govori! 

— Ne bojim ga se. On nije bog ratnik. On je bog paž 
nika, utjeha tužnih i uvrijedjenih. 

— Iti hoćeš k njemu... viknu djevojka zagrlivši ga 
svom snagom, kao da ga brani od otimača. Silila se, da 
ostane u duši vedra i hladna, da ga obmami i prevari u ko- 
rist božanstva, kojemu je dosada uvijek služila, ali je osje- 
Ćala, da u njoj trpi žena i ljubovca, i da se samo boji izgu- 
biti baš njega — muškarca. Silila se, da doigra svoju igru, 
ali nije mogla odoljeti onome, što ju je hvatalo i gušilo. 
Klone u njegovo naručje i udari prvi put u očajan, iskren 
plač. 

On ju je dugo tetošio i mirio govoreći, što će od njih 
dvoga biti, kad ga pobjeda proslavi i moć ga uznese. 

Noć smrknu i sve zahvati. Oni zaspaše zagrljeni na 
sagu pred nijemim idolom S mirnim > volujskim očima i 
s nasmijanim ustima. 


11 

U zoru djevojka se probudi i nadje se sama. 

Jaromir bijaše pobjegao. Otkrao se kao lupež, šutke, 
u tami, dok je ona spavala izmorena njegovim milovanjem. 
Otišao je, pošto je pokidao s njezina stabla najljepši cvijet, 
i ostavio joj žedj, što je ona ne će nikada više utoliti. On 
ode, a njoj ostade u boku strjelica — poginut će, ako je 
istrgne, 

I u njoj se propne sva uvrijedjena gordost Niklotove 
kćerke. Jarula rukne od srdžbe i podje po uskome 
kao zatvorena zvjerka. 

Pogled joj pade na kip, i on joj se pričini grdan,' sd 
vratan, kriv njenu jadu. Nasrnu na nj i pokuša da ga sruši, 
al se idol jedva malko zaljulja. Onda ona izadje i vrati se iz 
staje sa sjekirom u ruci. 

— Gade! Varalice! Zvijeri! 

Lupala je po kipu, a njegova je nutrinja tutnjila muklo 
pod udarcima. Ona mu razbi usta, odsiječe mu ruku, osa- 
kati mu tijelo, pa pljunu u nj. 

Odahne joj, i umiri se. Sada joj tek pade na um, da 
bi možda mogla još zateći u dvoru onoga, koji je pobjegao. 
Nagnu napolje; odletje poput strijele. 

Kad stigne k jezeru, sjeti se one noći, kad su se u 
njemu kupali, i nova je ljutnja snadje.  Digne kamen 
i baci ga u vodu. Jezerce se usplahiri i začas pomuti. Ona 
pomisli, da se je time lišila čini one čarobne vode, i iznova 
joj bude lakše. Udari preko luga, protura se kroz plot i udje 
u šumu. Pričinjalo joj se, da Sveti lug i Crna lokva i okru- 
gao nasip s idolom, s bikom i pastuhom propadaju za njom 
u neki tamni ponor. Sve je to bio san, noćna mora, urok 
bačen na nju od kljastoga crnog žreca Olafa. Ali sve je to 
prošlo — ona je opet Niklotova kći, ptica olujnica, što juri 
onamo, gdje se ršum diže. Krv njezina oca,.velikog ratnika 
i vojnika, buči iznova u njenim žilama, i ona leti svome 
udesu. Stabla odmiču pred njom; grmlje se uklanja s nje- 
zina puta; utrenici joj sami dolaze pred noge, da je brže 

povedu, kamo joj je doći; cijela joj šuma kliče: ,,Hitro, hi- 
tro, Niklotova kćerko! Netko ti se nada u dvorcu, a bog 
Svantevid čeka na te u svetome gradu“. 

Kad izadje iz šume, ugleda Jaromira, koji je baš ulazio 
u vrt. On se osvrnu, vidje je, ali podje dalje. 

Stigoše gotovo zajedno u dvor i udjoše skupa u sobu 
pokraj vrata. 

Žrec je Gloginja sjedio u njoj. Pred njim je na stolu 
stajala kruna. Žrečevo je čelo bilo smrknuto, oči pune brige. 
Neko je vrijeme gledao u njih, kao da im želi proniknuti 
do dna duše. Onda slegnu lagano ramenima i reče, dok su 
ga oni još u čudu gledali: 

— Kneže, dva su dana, što te ovdje čekam. Danci se 
već iskrcavaju na Vitoru. 

— Samo na Vitoru? 

— Udarit će ravno _na Arkun, a njihova je sila ve- 
lika... kao još nikada do sada. 

— He! Ti mi jednom kaza, da je na Vitoru sve u redu; 
i ja sam te bio razumio... reče Jaromir gorko. 


— Ja ti još kazah, da će božanstvo samo dati krunu 
onome, koji se popne uz Kamene Stube. Ona je čekala na 
te, al ti ne dodje. Donosim ti je. Tetislav zna za to i pri- 
staje. Metni je na glavu i dodji u Arkun; odmah, dok je put 
još otvoren. Žrec Svantevidov i kralj ranski moraju biti u 
ovom času skupa, jer je pogibelj velika. Granza i Maško 
čekaju u Gori, da im vjesnik donese tvoju zapovijed. 

Jaromiru sinu lice. Eto Svantevid ga sam zove, kruna 
je već njegova, a ostalo će doći, jer on osjeća u sebi snagu 
golemu, nepobjedivu. . 

I mladić pruži ruku prema kruni. Pruži ruku, al je i ne 
dotakne, jer ju Niklotova kćerka ote dodiru njegovih prstiju 
i reče: 

— Ne! 

Gloginja se trznu i pogleda je u čudu. 

— Ne, reče ona. To ne može nikako da bude. 

Djevojka je bila mirna. Ni žilica se nije trzala na nje- 
zinu licu, i žrec je opet gledao u njoj Svantevidovu mi- 
ljenicu. 

— Ja sam provela s njime premaljeće i znam sve. On 
ne smije u Arkun. 

— A zašto? upita je žrec. 

— Jer on zna Hrista. 

Gloginja raskolači na Jaromira oči, a mladić vidje, što 
ga žrec pita: 

— Ja nisam kršćanin, odgovori on, ali se bog-patnik 
meni javio. To je sve. 

Onda Gloginja uze od Jarule krunu i stane je gnječiti 
svojim jakim koštanim rukama. 

— Kneže, reče, sam ću braniti svetište božje. 

— Ali ja znam, što imam uraditi. Ipak ću u Arkun. 

A ta je djevojka moja... Čuj, samo moja! 

Jarula se uhvati žreca, kao da traži u njega zaštite: 

— Hajdmo! Hajdmo! 

I oni izadjoše. A kad Gloginja pogleda iznova djevojci 
u lice, on vidje, da je njezino I.ce blijedo kao u mrtvaca, 
i da su joj oči pune suza. 


DIO ČETVRTI: 


KNEZ KRSTONOŠA. 

I. 


Kad se Danci iskrcaše na dnu Medovskog zaliva, ne 
naidjoše ni na kakav otpor. Stanovnici vitorskih sela bje- 
žali su prema Arkunu, — Svantevid je i ovog puta otvarao 
svim vjernicima i stoci njihovoj vrata svoje tvrdjave, da ih 
obrani arkunskim bedemom od bijesa neprijateljskoga. 

Biskup Apsalom stupi prvi nogom na ostrvo i pograbi 
sjekiru, koja mu je bila djenuta o pasu. Podje najbližem 
hrastu i poče ga obarati. Danci se sakupe oko njega. Osje- 
ćali su, da se vrši svečan čin. Stajali su otkrivene glave 
mrmljajući molitve; brojili su udarce i gatali po njihovu 
broju, koliko će dana trebati, da se i arkunske kule sruše 
od udaraca danskih juriša. Kad se hrast zaljulja i povali 
na zemlju, skočiše tesari i napraviše doskora od njega go- 
lem krst. Posadiše ga u zemlju, a vojska klekne, da ju bi- 
skup blagoslovi. Apsalom reče Dancima, da će ih ovaj rat 
nagraditi za sve ono, što su u Norveškoj pretrpjeli.  Do- 
skora će biti treća godina, što to ostrvo ne zna za navale 
neprijateljske. U šumama se njegovim nakotila divljač; 
zalivi su mu bili puni sledjeva, pa su trgovci dolazili na nj 
da zamijene platno, oružje i nakite ranskom ribom i da 
kupuju divljač za srebrne i zlatne novce, taj najmiliji dar i 
najdraži danak arkunskome idolu. Kao još nikada bijaše 
dozorila žetva preobilna i prebogata na čitavu ostrvu, a 
ponajviše pred vratima Arkuna na plodnome Vitoru. Ranac 
je ovih godina samo lovio u šumi i na moru, žeo na njivi 
i vr'o na gumnu. Njegove se ovce izjagnjile, njegove se ko- 
bile ždrijebile i krave istelile. Golemo blago leži u sveti- 
štima bogova, kod kralja u Karencima i kod žreca u. Ar- 
kunu. Eto Dancima nagrade za njihovo stradanje u Skaniji, 

al je sjena kralja Knuta kazala, da se u ništa ne smije di- 
rati, dok Arkun ne padne i dok vatra ne sagori Svantevidov 
kip. Kad se to zgodi, čitavo će se ostrvo samo predati. — 
Njemački carevi vode narod u daleke zemlje, da otmu ne- 
vjernicima grob Spasiteljev; kralj Valdemar ide sa svojim 
borcima u Arkun, da pokrsti posljednje pogane na Baltič- 
kome moru. 

— Isus! Isus! ... viknuše Danci. Mnogi od njih bijahu 
već udarili na sebe znak krsta smatrajući se križarima, a 
nada, da će u Arkunu naći Svantevidove riznice pune 
zlata, staje pune stoke, i da će pogani postati njihove sluge 
i robovi, mamila ih još više na veliko kršćansko djelo, 0 
kojemu im je biskup govorio. 

I ako mu se žurilo, Valdemaru se ipak htjede nekoliko 
dana, dok je iskrcao konje, šatore, kola i hranu te krenuo 
prema istoku. Njegova je sila bila velika, ali troma pa se 
polagano micala. 

Danci su ušli u šumu i taman stali, da u njoj prenoće, 
kad stigoše vjesnici i banuše u kraljev šator. Biskup, Sakso 
i Esberno sjedili su uz vladara. 

Valdemar vidje odmah, da mu NJESncI nose neke crne 
vijesti. 

— Šta je? upita ih srdito. 

 — Zlo je. Jaromir je na nas vrebao. Kad vi odma- 
koste, on se kradom približio na malenim i hitrim ladjama. 
Udario je iznenada i naglo. Zatvorio je zaton i užgao naše 
brodove. | 


— Sve? krikne kralj, crven od srdžbe. 
— Sve. Ako se popneš na brijeg, vidjet ćeš, kako još 
gore u zatonu... reče vjesnik. 
Kralj zgrabi pehar i baci mu ga o po 
— Skote! Ti mi se još rugaš. 
| Ustade, uhvati vjesnika za prsa pa ga stane drmati: 
'—A onda? A naši? Govori! 

— Mornari se neko vrijeme branili, al je Jaromir že- 
stok, bijesan. Izgubio je i on ladja i ljudi. Sad se zatvorio 
u Medovo. 

Kralj pusti vjesnika i dodje pred biskupa: 

— Cu li? Govorio 'sam ja, da se sve drukčije uradi. 
Mjesto da mi osamimo Vitor i Arkun, odrezao je taj tvoj 
Jaromir nas. . 

Biskup se ne maknu, nego reče mirno: 

— To samo znači, da nam nema povratka bez potpune 
pobjede. Ja sam sAm htio zapaliti za nama sve naše ladje. 

Kralj ne odgovori ništa, ali svi vidješe, da su se Apsa- 
lomove riječi svidjele vladaru. 

— Ašto bi ti od mene? zapita Valdemar drugoga 
vjesnika. 

— Prije nego udari, Jaromir posla preko Jasmunda 
četu na Vitor; vodi je Granza. Drugu mu kupi Maško u 
Zabrodu; htio bi je prebaciti na Vitor i povesti u Medovo. 

Vjesnik je očekivao, da će kralj opet planuti, jer su mu 
se ridje dlake ispod nosa nakostrušile, a iz risjih mu očiju 
vrcale iskre — al se ipak prevari. Valdemar se najednom 
nasmije udarivši dlanom o dlan. 

— Divno! kliknu... Hoće da me pritisne sa dviju 
strana. Ovog puta ne vodim Dance na samo haranje i i pljač- 
kanje; bit će i bitke, prave borbe. Biskupe i Esberno, sad 
ćete me tek vidjeti. A ti ćeš, Sakso, imati, što da pišeš! 
Sad mi je drago, što smo ga pustili živa i slobodna. Teti- 
slav je bio divlji ratnik, a ovaj je od nas koješta naučio. 
Rana će časno pasti, a mi još časnije pobijediti. Biskupe, 
ti ćeš ravno pod Arkun, a ja natrag u zaliv. 

I sam kralj izadje iz šatora, puhnu u rog i zapovjedi 
jednome dijelu vojske, da odmah krene s njime prema Me- 
dovu. 


TI. 


One noći, dok se Jaromir nadao Mašku, bane pod Me- 
dovo kralj Valdemar i započne opsadu. 

.:. Knez. pošalje sve svoje ladje u.tjesnac izmedju Rane i 
Vitora, da ukrcaju Maškove čete i da ih prevezu u Me- 
dovo. Bio je sretan, što je već primamio k sebi dio 
danske vojske. Potući će Valdenrara, a kad stigne i Granza, 
navalit će sa dvije strane na Apsaloma i ući kao pobjednik 
u Arkun. Juče se ljutio na se, što je čitavo proljeće izgubio 
u onome kobnome lugu na Jasrmundu i dopustio da se Val- 
demar iskrca na. Vitoru; sad se već tješio u nadi, da ćei 
drukčije uspjeti. Pričini mu se pače još slavn.ije potući 
Dance na Vitoru te reći. Gloginji: ,,Eto. Rekoh i dodjoh.“ 
Misleći o tome, sva njegova ljutnja protiv dušmanke klonu. 
»Ukrotio sam djevojku Jarulu, al moram pobijediti Niklo- 
tovu kćer, koja se u njoj opet probudila. A to. ću samo 
ovako.“ I on ne htjede čekati na pomoćnike; dodje mu, da 
pokaže i Valdemaru i Rancima, što sAm može. 

Rano ujutro on se pope na nasip. Vidje odmah, da je 
Valdemarova snaga veća od njegove, al se ipak odluči pro- 
valiti iz tvrdjave. On sakupi svoje borce i pokaza im krst, 
što se vidjao: na dnu Zaliva. 
 — Nema nam spasenja, ako ga već danas ne srušimo. 
Ni Granza ni Maško ne smiju nam oteti ove slave. Pomog- 
nite mi do njega; ja ću ga sam oboriti. | 

— Na noge! odgovoriše Ranci. 

“Valdemar nije slutio, da će se Jaromir. usuditi iz tvr 
djave. Nije znao, da su ranske ladje pošle obnoć k Mašku, 
pa je poslao Esberna u neki klanac, da ondje dočeka i od- 
bije pomoć, što ju je Jaromir očekivao. Nenadana provala 
zadesi kraljeve ljude u poslu oko konja i kola, pa sam Val 
demar morade narediti svojima, da se povuku i sakupe oko 
njega. Čitavo Medovo izadje, da hara i pljačka po logoru. 
Što se nije moglo odmah potjerati ili vući u tvrdjavu, gu- 
ralo se u vatru, deralo i lomilo, sjeklo i bacalo u more. Ja- 
romir je tjerao Dance, al Valdemar stade na rubu šume, i 
prava se bitka započne. Ranaca je bilo manje; ali je njihov 
bijes bio velik, a Jaromir ih je poticao na sve žešće navale 

srćući u pogibelj, boreći se u prvim redovima. Oni su se 
najviše ljutili na danskoga viteza Suna, čije su strjelice le- 
tjele iz luka ne promašivši gotovo nikada. Nekoliko je Ra- 
naca ležalo pred njim na zemlji, a koplja na nj bačena str- 
šila su iz kore hrasta, pod kojim je vitez stajao strijelja- 
jući bež prestanka. Jaromir se zaleti na nj. Kad vitez izbaci 
strjelicu, on se prignu. Perce zviždnu iznad kneževe glave, 
a Jaromir skoči i gurnu vitezu koplje u grlo. Zabode ga o 
hrastovo deblo, i krik pobjede vinu mu se iz usta. 

Danci uzmakoše, al ih Valdemar vrati i zaleti se sam 
na Jaromira. Knez ga ne dočeka, nego se izgubi u šikari. 

— Kukavice! vikao je kralj tražeći ga po grmenju. Lu- 
tao je naokolo goreći od srdžbe; najednom ču urlik svojih 
ljudi i vrati se trkom k njima. 

Stade i problijedi. 


Jaromir je brzao sa dna zaliva noseći na ledjima krst, 
što ga je Apsalom dignuo na obali, netom se Danci iskr- 
caše na Vitor. 

Kralj se zatrča na nj vičući: 

— Poganine, ostavi to! 

Knez položi krst na travu i uspravi se e pred njim trg- 
nuvši mač iz korica. Gledao je mrko u kralja, na čijem je 
licu čitao užas, što je ugledao sveto drvo u Jaromirovim 
rukama. 

— Tebi pristaje manje nego meni. Životinja: Si, koja 
pije krv i loče vino. Daleko si zaostao iza boga patnika! 

Kralj zaurla, sav crven od. gnjeva. 

Mač udari o mač. Udarci su padali sve žešći i češći. 
To bijahu dva snažna i izvježbana borca, vješta ovakovu 
megdanu, željna da sami svladaju neprijatelja, pa se njihovi 
ljudi nijesu usudjivali uplesti se odmah u dvoboj. Gledali su, 
kako im šljemovi pucaju na glavi i padaju, rasuvši se, u 
travu, a onda navaljuju oba još bjesnije, dok. iskre vrcaju 
iz oštećenih mačeva, i gvoždje na njima zveči. Najednom 

kao da je obojici dodijala ta viteška ali jalova igra. Baciše 
. mačeve na zemlju i pružiše ruke prem krstu. | 

Neko vrijeme tako su se natezali vukući amo tamo to 
sveto drvo, dok se ne uhvatiše u koštac, bijesni kao psi, 
željni da se zakolju zubima. Žile na kraljevu vratu bile se 
napele kao u bika, a risje mu lice postade strašno. -Hlitar i 
lagan, Jaromir je znao iskliznuti iz njegovih ruku, naskočiti 
na nj iznenada i udari ga, gdje se kralj najmanje nadao. 
Valdemaru je curila krv iz nosa, a Jaromir je na vratu imao 
ranu, koja ga ljuto pekla i od koje je križ bio krvav na 
više mjesta. | 

Knez je osjećao, da je kraljeva snaga veća od njegove 
i da će ga na koncu svladati. Trebalo mu je nešto uraditi, 
prije noi Danci udare na nj. Zato spopade kamen i 
udari njime kao maljem po kraljevoj glavi. 

Omamljen udarcem, Valdemar padne na koljena. 

— Utuci ga! Utuci! — viknuše Jaromirovi ljudi nava- 
ljujući na Dance, koji su pohrlili u pomoć svome go- 
spodaru. 

Jaromir dignu ruku zamahnuvši kamenom. Smrvit će 
onu lubanju, posjeći onu glavu i poslati ju Apsalomu, kao 
što je Valdemar poslao Tetislavu glavu Stojslavljevu. Al 
baš u taj čas razabra, gdje se kraljeva ruka hvata grčevito 
za krst, i pomisli, da će se Valdemarov mozak prosuti na 
ono drvo. Pričini mu se, da ga netko drži za ruku i viče 
mu u uho: ,,Nemoj okaljati drvo spasenja! Nisi ga zato 
osvojio.“ 

Knez odbaci kamen, pograbi krst i, zaštićen od svojih 
ljudi, uzmaknu prema tvrdjavi. 


III. 


Jaromir je mislio, da će se Medovljani najviše radovati 
otetome krstu. Da je to bio slavan plijen, dokazivao je bi- 
jes, koji spopade Valdemara, kad ga ugleda na kneževim 
ledjima. Medovljani se pak namrgodiše motreći, kako ga 

— Ne! viknu Maško gurajući natrag gomilu. On nije 
kršten, pa mu samo kralj Tetislav može suditi. Kazano mi 
je, da ga pošaljem u Karence. 

Jaromir nosi u njihov grad. A i njegovi su vojnici zazi- 
rali od toga plijena. I još nešto nije bilo pravo ni gradjani- 
ma ni ratnicima. Zašto nije Jaromir utukao danskoga kralja? 
Zašto poštedi krvnika sviju Ranaca, dušmanina Svantevir 
dova? ... Al oteto piće i ugrabljena stoka ne dadoše ni 
Medovljanima ni vojnicima da o tome mnogo misle. Oni 
počeše slaviti odmah pobjedu. Zaklaše stoku i zapališe va- 
tre. Rulja je pila, pjevala i bacala u vis odsječene danske 
glave dočekujući ih štitom i vrhom od koplja. Neka se žena 
valjala u grčevima po prašini s izgubljennm očima i s pje- 
nom na ustima. Ljudi su gledali u nju s nekim svetim stra- 
hom i slušali njezino tepanje, od kojega su razumijevali 
jedino riječi ,,Svantevid,“ ,,Jaromir,“ ,,krst“ i ,,oči.“ Ona 
se umiri tek onda, kad netko iščupa glavama mrtvih Da- 
naca oči pa ih nataknu o konac i metne ženi poput djer- 
dana oko vrata. Rulja je bučila nezadovoljna s Jaromirom, 
što im mjesto križa ne dovede u Medovo sužnja, da ga 
muče. 

— Mogli smo se igrati glavom kralja Valdemara. 

— Junak je, al se pokvario u danskome taostvu. 

— Vitoru je gospodar žrec, a ne on. | 

Jaromir nije ni mogao čuti, što Medovljani o njemu 
govore. On je u stanu prao ranu na vratu i čekao Maška. 
Čudio se, što Granze jošte nema, i bojao se, da ga Apsalom 
nije sreo i odbio prema Arkunu. 

Predveče pope se iznova na nasip. Morem su plovile 
ladje vozeći Maškove ljude, a s brežuljaka prema jugu do- 
lazile su neke čete. Vidje odmah, da su to Danci, koji hrle 
k Valdemaru, i prepozna na glavi njihova vodje Esbernov 
šljem s visokom crnom perjanicom. 

Bio je već mrak, kad Esberno stiže u danski tabor, a 
o0Maško doplovi u Medovo. Jaromir postavi na nasip jaču 
Stražu i sidje u luku. 

Došljaci se bijahu već iskrcali. Jaromiru je bilo čudno, 
što Maško drži svoje ljude na okupu i pod oružjem. On je 
nešto govorio Medovljanima i kneževim borcima. Kad se 
knez pokaza, svi umukoše i upriješe pogled u Jaromira, 

— Jedva sam te dočekao, viknu knez prilazeći. I Es- 
berno je već pod Medovom. Bit će sjutra grdnog posla. 
A Granza? 

— Nemoj mu se ni nadati, odgovori Maško. 

— Kako to? 

— Otišao je u Arkun. Žrečeva je jača od tvoje. 

Jaromir se namrgodi. 

— He, reče, uradit ćemo nešto i nas dva sami. 

— Ja s tobom nikada, odgovori Maško i iskesi na nj 
zube, dok prigušen žamor prodje po gomili. 

Jaromir se obazre i vidje, da su ga već opkolili i da ga 
Maškovi ljudi vrebaju, gotovi da skoče. Bio je sAm i bez 
oružja u ruci. Vikne svoje momke, al mu se nitko ne oda- 
zve. Ona se žena iznova grčila na zemlji vičući: ,,Svante- 
vid“, ,JJaromir,“ ,krst““; žamor je u gomili rastao. 

— Pa što je to, Maško? upita mladi knez. 

— Ti si se u taostvu sprijateljio: sa crnim žrecima i 
upoznao s Bijesom Krstonošom. Uvrijedio si Svantevida i 
njegova žreca. Hoćeš rat Dancima, al ne da spasiš Arkun 
i Ranu, no da se dočepaš krune, pa da nas prodaš kršća- 
nima... 

— Lažeš! planu Jaromir. 

Gomila se ustalasa: 

— Donio si nam krst u Medovo! 


— Ja vam ga donijeh u znak današnje pobjede. Po- 
gledajte ovu ranu. 

— Gdje je glava kralja Valdemara? Ležao ti je = 
nogama. — Svantevid je bacio na te prokletstvo kroz usta 
žreca Gloginje. — Smrt odmetniku! 

— Brat će ga zaštititi. Izdajnik će nam se kasnije . 
osvetiti. 

Buktinje su gorjele u vjetru bacajući crvenkastu svjet- 
lost na uznemirenu rulju. S one strane zatona čulo se uda- 
ranje valova o grebene, a konji su rzali u danskome taboru. 
Maško je vrtio glavom ne znajući što bi. On je spočetka 
mislio, da će Medovljani ustati na obranu kneza, koji je 
jutros potukao Dance pod njihovim gradom, a sad se bojao, 
da kneževa krv ne padne baš pod njegovim očima pa da se 
zato ne zamjeri i kralju i žrecu. Smišljao je, kako bi se naj- 
lakše lišio Jaromira. 

— Ljudi, reče, mi ćemo ga povesti pred druge suce. 
Nek mu sude Bjesovi vjetra i tame. 

Svjetina razumje i odmah pristade. 

Jaromir je doskora ležao na zemlji. Vezaše mu ruke 
i poniješe ga u najslabiji čamac bez kormila i bez vesala. 
Sputaše ga o dno ladjice bacivši za porugu na nj drveni 
krst, što ga Jaromir bijaše oteo Dancima. Vjetar s kopna 
puhao je prema ušću zaliva, pa je bilo očekivati da će la- 
djica potonuti razbivši se o grebene Jelenskog otoka ili će 
Zaći na otvoreno more, da produži za koji dan Jaromirove 
muke. Medovljani nataknuše na krmu: plamteću buktinju, 
da mogu barem za neko vrijeme pratiti očima lutanje 
čamca po noćnome moru. 

Qurnuše ladj.cu nogama i gadjahu u nju, dok je vjetar 
ne ote dohvatu njihovih strjelica i kamenja. Buktinja se ga- 
Sila odmičući prema obližnjemu ostrvčiću, i Medovljani 
rekoše, da će odmetnika Jaromira zadaviti već noćas Bijes 
morski, koji se skriva u pećinama zapadnih ostrva. | 


IV. 


Al Bijes morski nije one noći vrebao na ladje iz mrač- 
nih spilja Jelenskoga otoka. On je urlikao negdje na otvo- 
renu moru. Čulo se, kako se premeće po pučini šibajući va- 

love golemim ribljim repom, udarajući prsima o vodu, pu- 
šući poput dupina. Da se odmori, on katkada legne potr- 
buške na površ.nu morsku, gnjuri glavom u vodu i brboće 
poput patke. Neka strašna prijetnja grmi tada iz dubina; 
ponori morski otvaraju se i progovaraju. Jaromir se bojao, 
da će ta neman ugledati izdaleka plamen zublje i dopLvati 
k čamcu, da ga gurne u pramac i zavrti njime nekoliko 
puta pa da ga onda smrvi o najbližu hridinu. Odlahne mu, 
kad vidje, da se buktinja utrnula. Sad istom pokuša raski- 
nuti konop, koji mu je stiskao ruke. Uže mu se utisnulo u 
ranjenu put, i on krikne od bola. _Mučio se dugo zubima, 
dok ga se napokon nije lišio. Odriješi i konop, koji ga je 
vezao za dno ladjice, i klekne držeći se rukama za rub od 
čamca. Pogleda u noć. 


Ne vidje no tamu. I zublje u Medovu nijesu više gorjele. 
Urlik i šum vode na otvorenu moru bivahu sve jači. Bijes 
je morski dolazio dižući valove, mučući ustima punima 
pjene. Jaromiru se pričini, da ga već vidi pred.sobom. Ne- 
man se uspravila i stršila do pojasa iz vode. Nalik je na 
crnu hridinu, obraslu dugim morskim travama; oči joj gore 
kao dvije buktinje u magli, iz razvaljenih joj usta teče mulj 
i pjena, a sva se isprsila, da dočeka čamac, koji će o nju 
udariti. 

Jaromir skoči, zgrabi krst i položi ga na rub ladjice 
okrenuvši ga prema prikazi. Udarac je bio jak, ali mu knez 
odolio i drvo ne puče. Čamac trgnu nastran i prodje mimo. 
Jaromiru odahne, al nešto crno i visoko niknu iznova pod 
njim iz dubine morske. On se brani onim drvom, koje mu 
opet donosi spasenje; u njemu je neka čarobna sila, jer je 

ove druge zapreke gotovo same od sebe nestalo, netom ju 


je krst dotakao... Nove zapreke niču iz vode, i Jaromir 


više ne zna, da li su to nemani noćne, il je nabasao u Ka- 
meno Stado, u ono suro grebenje morsko, rasijano izmedju 
Jelenskog ostrva i Rane. Nabasa li baš u nj, onda nestaje i 
posljednje nade, da bi se mogao spasiti. Bulji u tamu s kr- 

stom u ruci i upire njime o klisure. Grebeni odmiču pred 
njim, jer je ono drvo jače od njih, al Jaromira hvata sve 
veći umor — krst je težak, rane: ga bole; vatra mu gori u 
žilama, dok mu mrzli srsi teku čitavim nr tijelom pod mokrom 
kožom, bijenom vjetrom. 


Iznemogao pusti krst u čamac i sjedne uza nj naslo- 
nivši glavu na krmu. 


Pogleda još jedamput u hridine oko sebe, pa sklopi oči. 
Očekivao je udarac, od kojega će čamac škripnuti i razbiti 
se, a on udariti glavom o kamen, predati se sasvim uzne- 
mirenoj vodi. I ne misleći pravo na ono, što radi, zagrli 
objema rukama krst, koji mu je do sada bio od pomoći, i 
počeka. Osjećao je, da mu se rana na vratu upalila, i da 
ga vatra drži. Morila ga žedj; u prsima mu lupalo srce. — 
Njegove se misli počeše brkati. Pričinjalo mu se, da je ne- 
tko prišao k njemu hodeći po valovima i metnuo ruku na 
rub čamca njišući ladjicom kao kolijevkom. A on tone u 
neki polusan; jedva čuje riku valova i pištanje pjene. Je li 
već sišao na dno morsko, u kraj taman i šutlj.v, ili to netko 
vuče kroz grebene njegov čamac, koji se sve sladje njiše, 
dok se more smiruje, a nebo rudi na istoku? .... 


Jaromir otvori oči. 
On vidje ono, što je nejasno već slutio, al se ovog puta 
ne trznu, ne smrknu se, ne prestraši se. 


Krstonoša je išao pred njim po moru vukući izmedju 
grebena njegov čamac. Križa nije nosio, al ga knez upozna 
po prignutim ledjima, po oborenoj glavi, ovjenčanoj trnjem 
i po desnoj ruci probušena dlana, u kojoj se držao konop 
vezan za premac ladjice. Hodao je po vodi kao da gazi po 
suhu ne obazirući se nikada natrag. Val, na koji bi metnuo 
nogu, umirio bi se odmah pred njim, pa se za njime more 
bilo mirno kao ulje, dok se pučina još uvijek talasala i pje- 
nila ispred njega. Išao je prema Rani gledajući u zoru, koja 
je Svitala na istoku. 

Jaromir se nije micao u čamcu. Pitao je sam sebe, je li 
to san ili java? Nije više osjećao nikakove boli; život se 
vraćao u njegove žile, mir u njegovu dušu. Svečana tišina 
vladala je okolo. Huka valova prometnu se u tihu, slatku 
pjesmu, dok je istočni zrenik bio nalik na modru poljanu, 
punu ružičastih cvjetova. On se sada bojao jače dahnuti, 
da ne rasprši ono, što mu je lebdjelo pred začudjenim 
očima. 


Kako je zora svitala, tako je ona prikaza postajala sve 
veća, ali i sve bljedja. Kroz nju se, kao kroz neki 'prozirni 
zastor, vidjala Rana, i Jaromiru sine rodni otok u novoj 
ljepoti. Ona svijetla prikaza kao da se izgubi polagano u 
njoj osvijetlivši je svojim sjajem, nadahnuvši je svojim du- 
hom, proževši je svom svojom dragošću. 

Tek sada osjeti se Jaromir opet sam. Bi mu teško, što 
se sve to rasplinulo i razabra po tome, da se više ne smije 
bojati Krstonoše, da je izmedju njih mir, i da ima netko, 
komu se čovjek može nadati u stradanju i u patnjama. 

Umor ga iznova svlada, i glava mu klone na krst. 


V. 


U praskozorje stražar pred Ralovom ugledi čamac na 
moru ispred žala. Iz njega su virili neko drvo i čovječja 
glava. 

— Uhoda danska! pomisli stražar i viknu mornare. 

Dvije hitre ladjice zaveslaše odmah prema čamcu i sti- 
goše ga doskora, jer se on nije micao, jedva se ljuljajući 
na vodi. Ralovljani nadjoše u njemu čovjeka gologlava, sva 
mokra i s ranom na vratu, gdje spava s glavom naslonje- 
nom o veliki drveni krst. Oružja nije imao, a u čamcu nije 
bilo ni vesla. 


Stražar ga drmnu za rame; čovjek skoči i soblela oko 
sebe. 

— Tko si? | 

— Što te briga! — odgovori čovjek. 

Stražar dignu ruku, gotov da udari, al ga mornar za- 
drža: 

— Stani! To nije Danac. Ja ga poznam . . . Jaromir, 
prokletnik božji! 

Ranci se zagledaše u čovjeka. 

— Je li? reče mu stražar ne vjerujući svojim očima. 

— Jest! Ja sam Jaromir, knez ranski. Dajte mi jednu 
vašu ladju, pa se vratite. | 

Ljudi se zbuniše. U prvi mah htjeli su ga poslušati, al 
se stražar doskora pribra: 

— Kneže, ti nam ne možeš više zapovijedati. Povest ću 
te u Ralovo i predati Gostiši. 

— Dobro... odgovori Jaromir i sjedne na krst. Vozi! 

Dok se ladje primicahu k Ralovu, granjivalo je sunce 
na istoku. Bilo je crvenkasto i navještavalo sparan i topal 
dan. Grad se dizao na žalu zaštićen nasipom, okružen jar- 
kom, i Jaromir se sjećao, koliko je muke imao, dok je nago- 
vorio Gostišu i Ralovljane, da sve to urade. On se sam 
latio prvi lopate i počeo čistiti od mulja već davno zatrpani 
jarak. Zvali su ga mladim kraljem i dičili se njime. Bio je 
siguran, da će ga taj grad s veseljem primiti i pomoći mu, 
da se iznova nametne žrečevome Vitoru, | 

Kad prispješe, na žalu je već bilo mnogo ljudi, željnih 
da vide, što se dogodilo. 

Iskrcaše se, i Jaromir morade sAm vući iz čamca krst, 
jer nitko od mornara nije htio dotaknuti se toga drva. Ra- 
lovljani su ga neko vrijeme šutke gledali, čudeći se onome, 
što je nosio, a kad ga prepoznaše, trgnuše natrag doziv- 
ljući Gostišu, koji je upravo prilazio. 

Onda im Jaromir reče sve, što je jučer u Medovu ura- 
dio i što mu se zatim zbilo. U dokaz im ovo drvo, dignuto 
od biskupa Apsaloma na vitorskom žalu i pokvašeno nje- 
govom i Valdemarovom krvlju. Mislio je, da će Ralovljani 

zapjevati na to ratničku pjesmu i povesti ga u grad, al su 
oni i sada šutjeli držeći se daleko i gledajući ga s nekom 
tugom punom ukora. 

To je Jaromira više vrijedjalo i ljutilo, no bijes naroda 
u Medovu. 

— Vi ste sluge kralja Tetislava, moga brata i suvla- 
dara. Gostiša, pristupi! 

Gostiša se ne maknu i ne progovori, a Ralovljane spo- 
pade nemir. Neko vrijeme kao da nisu znali, što bi, dok se 
usklik ,,Prokletnik“ ne ote iz sviju usta, i Jaromir vidje, da 
ga Ralovo gura od sebe. Svantevidova je ruka sezala s 
Arkuna i na južne obale ranske. 

— Gostiša, ja trebam počinka, hrane i lijeka. 

— To ćeš naći u Karencima — odgovori mu Gostiša. 

— Povezi me. Odmah. 

Ali nitko nije htio da vozi prokletnika. Žrečevi vjesnici 
bijahu javili po čitavoj Rani, da će usahnuti ruka, koja ga 
se dotakne, rasuti se kuća, koja ga pogosti, crknuti konj, koji 
ga ponese. Svak je morao bježati od prokletnika, dok ga ne 
mine srdžba boga velikoga i strašnoga, a on eto dolazi no- 
seći krst i govori im kao gospodar, otimlje se ruci božjoj. 

Jaromir digne glas; reče, da hoće konja. 

Dovedoše mu staro kljuse, i bi im lakše, kad on srdito 
uzjaha i podje noseći ono mrsko im drvo. 


VI. 


 Jaše Jaromir, i sve žešća srdžba kipi u njegovu srcu. 
Da je pred nekoliko godina Arkun bacio na nj prokletstvo, 
njegova bi se duša bila pretvorila u pepeo, oborena i unište- 
na kao stablo, pogodjeno munjom nebeskom. Al on danas 
osjeća, da ga ljutnja Svantevidova ne može smrviti; ima ne- 
što, što se ušuljalo u nj i o čemu se razbija onaj strah, koji 
prožima Rance, netom se spomene ime arkunskoga božan- 

stva. Ima nešto, zbog čega se on ne bi bojao pogledati sta- 
rome bogu ravno u oči i zapitati ga, zašto hucka žreca pro- 
tiv njega i Tetislava i otima mu djevojku, koja je njegova. 
On se na nju ne ljuti, jer osjeća, da joj je prodro u put i u 
srce, i da se i ona njega ne može više odreći. Njih su dvoje 
vezani lancem jedno o drugo, i Jaromiru je dosta, da je 
istrgne iz ruku boga silnika. Jaromiru je sad žao, što nije 
poslušao Tetislava, kad mu je kralj govorio, da valja prije 
dokončati borbu izmedju Arkuna i Karenaca, izmedju Svan- 
tevida i Rudjevita. Al su Karenci još tu, i Tetislav je još 
uvijek ljut na žreca, i bog Rudjevit čeka u zapuštenu hramu. 

— Jarula! Jarula! vapi knez iz dubine, osjećajući da će 
ona biti kruna njegovoj pobjedi. U zanosu, koji ga iznenada 
hvata, on zaboravlja na Dance; pričinja mu se, da su oblaci 
okolo sunca arkunsko i karenačko božanstvo u grdnoj borbi 
O vatrenom cvijetu, koji mu je negda plamsao na njedrima. 

Kljuse najednom stane. Močvara je stajala pred njima 
s Karencima pokraj jezera. | 

Jaromir pusti konja, da podje kud ga noge nose, i udari 
putanjom preko rita. 


Gradska su vrata bila zatvorena. Straža je stajala na 
nasipu. 
| — Otvori! viknu knez. 

Stražar je gledao u nj zasjenjujući dlanom oči. 

— Ja sam knez Jaromir. 

— Ne smiješ u grad! odgovori mu stražar. 

Jaromir skine drvo s ledja i udari njime o vrata. Ne- 
koliko ljudi dotrča na nasip, i stade ih vika. 

— Jaromir! Jaromir! orilo se po Karencima, i ovo ime 
bačeno s nasipa u njegov rodni grad, kao što se baca u 
uspavani logor ime neprijateljsko, zgrabi ga za srce i pro- 
žme ga ledom. Pričini mu se, da se on više ne zove Jaromir, 
i da su oni ljudi viknuli nečije tudje ime. Gledao je u vrata 
ne vjerujući, da su zatvorena. Sjeti se onih grebena, što su 

se noćas dizali pred njim na moru, da mu smrve čamac, i 
on stisne nesvijesno iznova krst i udari njime o vrata. 

— Jaromir! Jaromir! odjekivalo je iza nasipa, a 
usklici su bili takovi, da je on potrnuo, i dodje mu, da se 
okrene i pobjegne. 

Nastane šutnja. On digne oči i vidje Tetislava na na- 
sipu. | 
— Tetislave . . . zar i ti? viknu i osjeti sam, da mu glas 
dršće. 

U pratnji stražara, kralj se spusti do najnižeg plota na 
nasipu i prignu se naprijed. 

— Jaromire, reče prekidajući brata, koji mu poče prvi 
govoriti, reci mi samo jedno. Je li istina, da ti se Krstonoša 
javio u taostvu? 

Knez je znao, da sve zavisi od njegova odgovora. Je- 
dnom samom riječju on je mogao otvoriti ona vrata i ući u 
tvrdjavu, gdje bi bilo lako prkositi i Valdemaru i Gloginji 
i Svantevidu. Ključ od ovih vrata bio je sada na vrhu nje- 
gova jezika, al je valjalo zatajiti kao sramotnu uspomenu 
onoga, koji ga je za olujne noći poveo u kolibu, da mu ru- 
kama norveške starice nevidljivo pere izranjene noge; va- 
ljalo je odreći se onoga, koji mu se pokazao na pragu otvo- 
renih nebeskih vrata u času, kad je umirao u mrzloj pećini, 
lovljen kao razbojnik, gonjen kao divlja zvijer; valjalo je 
odreći se onoga, koji je noćas vukao njegov čamac izmedju 
morskih grebena stišavajući valove morske i vodeći ga na 
Ranu obasjanu zorom jutarnjom... On osjeti, da ima ne- 
što, što je važnije i kobnije od srdžbe ljudi i stvari oko nje- 
ga i od onih zatvorenih vrata. Ne znajući ni što radi ni što 
govori, Jaromir stisne jače krst i viknu: 

— Jest! Javio mi se i noćas. | 

Tetislav digne uvis ruke; uhvati se njima za sijede 
kose: | 

— Nesretniče . .. Jao Karencima, koji su te rodili! Jao 
Rani, koja ti se nadala! ... Zašto mi Niklotova kćerka nije 

donijela tvoju glavu mjestu Stojslavljeve! .. . Idi! Ne kaljaj 
praga moga grada... Idi, jadniče! . . . Izgubio sam i poslje- 
dnjega brata. 

Knez se okrenu i podje vukući za Sobol krst. 

— Jaromire! začuje on doskora bratov glas, te se 
OSVINU. 

Kralj je još stajao na nasipu, zguren više tugom no go- 
dinama i bolešću. | 

— Brate, ponesi sam to drvo u Arkun bogu i spali ga 
na njegovu žrtveniku. Idi kao pokajnik i poklonik pa mi se 
vrati kao oproštenik! 


VII. 


 Jaromir podje ravno prema Jasmundu. 

Da ga je brat dočekao psovkom i prijetnjom, on bi se 
bio propeo, nasrnuo sam na zatvorena vrata, popeo se si- 
lom na nasip i ušao u svoj rodni grad; al je u glasu kralja 
Tetislava bilo toliko tuge i toliko ljubavi prema njemu, da 
je njegova duša zadrhtala u svome korijenu, i on osjeti, ka- 
kav je jaz pukao izmedju njega i brata mu. Pričini mu se, 
da pucaju svi oni nevidljivi ali živi konci, koji su ga uvijek 
vezivali za sve ljude i za sve stvari u onome kraju; konci se 
kidaju, a njega boli i peče gore no rana zadana nožem... 
»idi kao pokajnik i vrati mi se kao oproštenik!““ tako mu je 
Viknuo brat njegov i kralj ranski, duša ponosna i poštena, 
gotova prkositi i božanstvu, ugleda li nepravdu... Ion ide 
prema Arkunu, da se ne prekine i 'posljednja nit, koja ga veže 
S ljudima njegovim i sa zemljom njegovom, s onim, iz česa 
je niknuo i od česa je uzrastao i došao do snage. Ne vjeruje, 
da će time uvrijediti Krstonošu, jer on već zna, kakav je 
bog-patnik. Hrist je sam htio, da on uzme onaj krst i da ga 
obrani od Valdemara i da ga naprti na svoja ledja, a sad 
ga eto riječima iz kraljevih ustiju šalje s njime u Arkun. Ja- 

romir zapravo ne zna, čemu ide u Svantevidov grad, al 
osjeća, da to mora učiniti. 

Ljetno se sunce, uspelo visoko, i baca živu vatru na 
prašnjave pute. Kamenje se užarilo, pa se knezu čini, da ide 
po ognju. Krst je težak. Oštri mu rubovi prodiru u put. Pre- 
meće ga s ramena na rame, ali ono drvo postaje još teže, 
prigiba ga prema zemlji, i on gleda pred sobom svoju vla- 
stitu sjenu u liku čovjeka zgrbljena pod krstom i nesigurna, 
izmorena koraka, Išao je neprestano naprijed mimoilazeći 
sela i osamljene kuće na putovima. Susretao je malo ljudi 
po poljima, jer je strah od Danca, bio potjerao malo i veliko 
u utvrdjena mjesta. Oni rijetki, koji su ga sretali, gledali su 
u nj, tko s ljutnjom, a tko s prezirom. 

Najednom ču žubor vrela. 

Mlaz vode tekao je s litice ispod stabla na bi- 
jelo isprano kamenje praveći plitku lokvicu. Nekoliko je 
žena stajalo kraj njega s vedrima u ruci, nekoliko dječaka 
čekalo, da one podju pa da napoje ovce. Kad ga ugledaše, 
žene se iznemiriše. Gledale su ga u nekom strahu, a kad 
vidješe, da dolazi k vodi, u prvi mah izmakoše al jedna od 
njih najedamput stane i zakrče mu put. 'Njeno je lice bilo 
tvrdo, iz očiju joj sijevala ljutnja i virio strah. Ona upre pe- 
stima o bokove i reče muklo: | 

— Ti si Jaromir iz Karenaca? . 

— Jesam... odgovori.knez. 

— Onda ne smiješ piti iz našeg izvora. 

On osjeti, kako ga srdžba spopada te napne svu svoju 
Volju, ne bi li ostao što mirniji: 

— Vrelo je svačije, a ja sam umoran i žedan. 

Njegov mir osokoli ženu. Ona gotovo viknu: 

— Ne smiješ. Voda bi nam usahnula. 

Knez je mrko pogleda i htjede naprijed, al se sada žene 
uskomešaše; skočiše gotovo sve, da mu spriječe pristup k 
vrelu. | 

— Ne smiješ!... Prokletniče, id!... To je naše 
vrelo!... Pozvat ćemo ljude... Idi! Odmakni! 


Stajale su pred njim kao plot, ljute kao vučice grčeći . 
usta_i sijevajući očima. Jedamput, kad bi išao kroz sela, te . 
su mu se žene javljale izdaleka, klanjale se mladom knezu, 
ulagivale se pogledom i posmijehom zornome momku, a 
sada su upirale u nj oči pune mržnje i gadjenja. To nisu više 
bile žene nego srde, gotove da navale na nj, da ga raznesu 
zubima i noktima. Al njihov bijes probudi u njemu srdžbu. 
On gurne u njih vičući: 

— Natrag! 


One se ne makoše. Opriješe mu se rukama, baciše se 
preda nj na zemlju, digoše viku: 

— Ne! Ne! ... Otrovat ćeš nam vrelo! ... U pomoći... 
Jaromir! Prokletnik Jaromir!... Krst! 


Ne znajući, što bi, on skinu s ramena krst, dignu ga i 
zavitla njime. | 


Žene skočiše u veliku strahu, da ih prokletnik ne bi do- 
taknuo onim drvom, od koga pravovjernik ostaje odmah 
uzet. One uzmakoše srćući k vrelu. Baciše kamenja i zemlje 
u lokvicu, slomiše,drvenu cijev, iz koje je voda tekla, upri- 
ješe sve sile da razvale česmu, al on kriknu od srdžbe i 
navali na njih dižući visoko krst. Jedva lupnu jednu od njih 
o rame, a ona jauknu: ,Ubi me!“ i udari s drugima u lud 
bijeg. Stade. ih vika: ,,U pomoć! U pomoć!“ dok ih je on go- 
nio u lug vas crven od ljutnje. 


Kad ostade sam, on se smiri i pridje k vodi. Mlaz je 
tekao niz hridinu u pomućenu lokvicu; bio je bistar kao i 
prije, al nije više klokotao. Jaromir prione ustima o kamen 
i poče srkati vodu. Gutao je dugo i požudno svježu vodu, 
koja mu je tekla niz bradu, prala ranu na vratu i prodirala 
u njedra. Opra noge i lice pa uze krst, da spere s njega 
prašinu i pogrušenu crnu krv. Al ona krv nije se dala više 
isprati; drvo je bijaše upilo. 

Tamno-crvene ljage ostaše na njemu, a kad se on pri- 
gnu na nj, da vidi je li drvo opet suho, nekoliko kapi svje- 
že krvi kanuše iz njegove rane na krst i prodriješe u drvo. 

On se zagleda u ono propelo i problijedi. Prvi mu put 
pane na um misao, da se i on penje progonjen od ljudi, na 
neko pusto strašno brdo, gdje će ga razapeti. 

I Jaromir osjeti čak i neku tihu nesvijesnu radost, što 
ide stopama boga ratnika. 


VIII. 


Gladan i ranjen išao je po ljetnome suncu prema istoč- 
noj jasmundskoj obali, prignut pod križem, koji mu je posta- 
jao sve teži, ne obazirući se na psovke i pogrde, što mu ih 
seljani dobacivali izdaleka. Bilo mu je gore nego u Norveškoj 
kad je lutao po čičoj zimi, gonjen poput divlje životinje. 
Ipak je sada manje trpio, jer je osjećao, da je od boga-patnika 
naučio nešto novo. Njegova se mržnja na Maška i Medov- 
ljane umekšala, njegova se slutnja na Gostišu i Ralovljane 
gotovo sasvim stišala, a prema bratu Tetislavu nije osjećao 
ni gorčine. Svi mu se ti ljudi činjahu nečim prevareni i jedva 
krivi zlu, što su mu ga nanosili . . . Pane mu na pamet norve- 
ška starica i priča o milosrdnome Samaritancu, i on pomisli, 
da će se i na Rani naći jedno takovo čeljade. 

Al on ne naidje na nikoga, koji bi mu pomogao. 

Ljudi su izdaleka gledali, kako Medovo gori. Visoki 
oblaci dima sukljali su na onoj strani Vitora. Savijali su se 
u svrdlove, motali se u klupka i razgranjivali u stabla, što ih 
je vjetar opet lomio, razmatao i parno, da ih prostre u liku 
crne tmore na dnu zrenika. 

Bijes protiv kneza postajao je sve ljući. 

Najgore se raspališe protiv njega ribari, kad ih Jaromir 
zamoli, da ga ladjicom prevezu pod Arkun, jer se drugčije 
nije moglo pod opsjednuti grad. Oni digoše na nj čitavu 
hajku goneći ga dugo i bijući ga kamenjem; i Jaromir jedva . 
uzmaknu njihovu bijesu. 

Kad udje u neku šumu i zadje duboko medju stabla, on 
osjeti još jače, da ga kosti bole, i rane peku, a glad muči.. 
Stade tražiti kakav miran kut, gdje bi mogao leći. 

Čudio se, kako je ta mrčava, mračna, zagušljiva, ne- 
prijatna. Ne miče se listak na granama, ne prosijava tračak 
kroz visoko svodje, ne čuješ zuku kukaca. Sve se ukočilo u 
Sutnji i mraku, i sve vonja po mrtvim trulim stvarima. Amo 
tamo dižu se _neki humci dignuti čovječjom rukom, nalik 
na goleme mravinjake Pogdjegdje stoji visoko kamenje usa- 
djeno u zemlju; oko njega raste bunika i trnje. Žuti se lišaji 
penju uz debla stabala, Velike okrugle gljive gnjiju naokolo 
nalik na mrtve dječje glave poštrapane krvlju. | 

Jaromir sjedi pod bukvom na mahovini, a san mu ne 
dolazi na oči, iako je njegov umor velik. On gleda u one 
humke i tek se sada dosjeća, da ih zna već davno. Nabasao 
je u Lug Mira, na grobište ranskih kraljeva i knezova. Oni 
su humci mogile, pod kojim počivaju drevni Ranci, pali u bit- 
kama na konju i na ratnoj ladji; oni su kameni spomenici na 
rakama najslavnijih predja njegovih. To je Lug Mira, šutljiv 
i mračan, u koji nitko ne smije ući i buniti pokoj mrtvih 
otaca i pradjedova osim u dane, kad se slave daće. 

Knez bi htio ustati, al ne može. Neki je san ipak pao 
na nj, i on uzalud kuša da makne udima. Niti spava niti bdi. 
Ruke i noge, kao da su mu od najtežeg olova; nešto ga veže 
o deblo, na koje je naslonio ledja; neka ga ručetina drži 
za vrat gurajući mu prst u ranu. Htio bi viknuti al ne može 
Napinje sve sile, da ustane, jer osjeća neku prijetnju, al mu 
nevidljiva mora sjela na prsa, drži ga kao prikovana. 

On ne zna, je li to san ili java, al nešto se miče u onim 
mogilama. U šumi je sve mračnije i sve tiše. Jaromir ipak 
vidi, čuje uvijek bolje. Kamenje se pokreće na rakama; mogile 
se otvoraju; mukli žamori idu po čitavome lugu. Sjene pra- 
djedova lutaju naokolo u dugim haljama, s kopljem u ruci i 
sa štitom na ledjima. Oči im mutno gore, a brade im vihore 
u vazduhu bez vjetra. Pokojnike je spopao nemir; tjera ih 
neka žurba. Nešto traže po šumi. Digli su se protiv nečesa ili 
protiv nekoga; njihova je srdžba nijema ali duboka, a Jaro- 

mir već osjeća, da je on onaj, koga sada traže. Da mu je 
- barem maknuti rukama i sakriti ovo drvo u obližnje grmlje, 
al krst stoji baš pred njim i vuče na se njihove poglede. 

Visok, snažan starac s krunom na glavi ugledao ga je 
najprvi i trznuo se kao da vidje zmaja. Maše rukama dru- 
gima, kupi ih oko sebe, i svi bacaju na drvo i na Jaromira 
krive, ljutite poglede. Napravili su polukrug pred proklet- 
nikom i nešto se dogovaraju nekim praznim, jedva čujnim 
glasom nalik na daleko šuštanje usahla lišća. Avetinja mladog 
junaka s crnom bradom, s mačem u ruci i još otvorenom ra- 
nom na čelu gleda divljim očima u Jaromira i htio bi k njemu 
al mu nešto ne da naprijed pa njegov bijes ostaje jalov. 

Jaromiru dodje da ustane i da progovori mrtvim Ran- 
cima. On će im kazati ono, što nitko živ ne će da sluša iz 
njegovih usta. Reći će im sve, što ga tišti i što je pretrpio, 
pa neka mu oni sude, neka oni reknu, je li kriv ili pravedan. 
Riječi ne mogu iz njegovih usta, al oni sada gledaju nepo- 
mično i pažljivo u nj, pa on već vidi, da ga pokojnici razu- 
mijevaju. Njegova duša plače i ispovijeda se pričajući pra- 
ocima svojim o ženi, koja ga je zatravila, o ljudima, koji ga 
gone, o bogu, koji ga prati i tješi. Da, oni čuju njegov nijemi 
govor, ali ga i osudjuju, jer znakovi gadjenja i prezira po- 
kazuju se iznova na njihovim licima. 

— Onda ću ja pljunuti na taj krst i na napasnika i pasti 
ničice pred bogom svojih otaca! misli Jaromir, a.lica se u 
onih avetinja razvedravaju, praštaju mu očima, pozdrav- 
ljaju ga posmijehom. 

— Dodjite! Razagnajte s mene ovaj san, razvežite ove 
spone, skinite ovu moru, pa ću zaplakati na vašim rukama! 

Al oni ne mogu k njemu. Neka ih jača sila drži daleko, 
krši njihovu volju, sili ih, da nemoćno uzmaknu. Gledaju 
raskolačenim očima u krst, i sve se na njima trese kao na 
jasiki. Jaromir baci pogled na sveto drvo i vidje, da ono sja. 
Ne gori, a svijetli se na tamnoj mahovini blistavom blagom 
svjetlošću. Kaplje Jaromirove krvi izgledaju na njemu kao 
crvene ruže, što cvjetaju u vrtovima proljetnim. Na daleko 

ide od njega svijetlo goneći pred sobom sjene i aveti, i sva je 

šuma Sinula, dok je vjetrić zalahorio krošnjama budeći u njoj 

nov život. | 
Jaromiru zakuca srce, trznu se i on viknu: | | 


— Krste! Kad stignemo pred žrtvenik u Arkun, ti ćeš 
sav cvjetati ružama moje krvi, i Jarula će te dignuti na vrh 
najviše kule gradske. 

On skoči, zgrabi drvo i zatrča se preko mogila. 
Sjutra ujutro dokrade se k jeziku zemlje, koji spaja Jas- 
mund s Vitorom. Pokušat će proturati se kopnom kroz dan- 
ski tabor, do pod Arkun. Zna govor Danaca, pa kršćanski 
vojnici ne će možda goniti čovjeka, koji govori kao oni i nosi 
ovo drvo na sebi. | 

Šuljao se uz obalu, kad ugleda najedanput baš ono, što 
mu je trebalo. Neki je ribar išao prema selu ostavljajući la- 
djicu svezanu za hridinu. Jaromir počeka, dok čovjek od: 
makne, pa skoći u brodić, gurne ga od kraja i lati se vesla. 

Vozio je svom snagom bojeći se potjere. Kada vidje, 
da je već odmakao daleko, i da se na jasmundskom žalu ništa 
ne miče, odlahnu mu i pričini mu se, da su njegove muke 
već dokončale. 


ma - = -_ o = 


IX. 


Svakog dana Jarula je išla u hram i bacala se ničice 
pred zastore, što su visjeli o četiri grede na stropu krijući kip 
boga Rogonoše i Kopljanika od pogleda molitelja i poklo: 
nika. | | 

Polumrak ie pršio po zatvorenu hramu. Muk i tišina, 
— samo bi kadkada škripnula daska pod visokim krovom 
ugrijanim suncem, il bi Svantevidov bijelac lupnuo kopitom 
o tle ogradjena prostora, gdje ga je Gloginja hranio i tima- 
rio svojim vlastitim rukama. Grad je bio pun ljudi i stoke, a 
nasip i kule na njemu vrvjeli su strijelcima i pračkarima, pa 
je u Arkunu šumjelo kao u uznemirenoj košnici — no Jarula 

sve to nije čula, pričinjalo joj se samo, da neko daleko 
more lupa u magli o još dalje klisure. Ona je jedino znala za 
svoj nemir i za lupu srca svoga; slušala sve one glasove, što 
su sad rikali, a sad opet stenjali na dnu njene duše. 


Kad bi Danac udarao na Arkun, ona je trčala na nasip, 
prolazila preko obješenih mostova, penjala se na kule nasla- 
djujući oči krvlju, a uši zvekom mačeva, psikanjem strjelica 
i vapajima ranjenika. Disala je širokim dahom olujni vazduh | 
ratni i gorjela zanosom, koji se od nje širio poput vatre od 
ratnika do ratnika, od čete do čete zahvatajući čitav nasip, 
prodirujući u grad, da raspali i najplašljivije bjegunce lju- 
bavlju prema arkunskome bogu mržnjom prema Dancu kr- 
šćaninu. No kad bi se neprijateljska navala odbila, i sve se 
iznova stišalo, a ona ostala sama, spopao bi je umor pa neki 
bolni nemir i ljuta čežnja. Pričinjalo joj se, da je davi ruka, 
od koje joj nestaje daha. Nešto je naviralo iz njene nutrine, 
kričalo na dnu njezine puti. Ona se dugo otimala, a kad više 
ne bi mogla, da uzdrži, pohitala bi u hram i bacila se licem o 
zemlju pred zavjesom, za kojim se Svantevid skrivao. I dje- 
vojka je govorila božanstvu: : 

— Bože veliki i strašni, pruži ruku i uroni je u grudi 
moje išćupaj ga iz srca moga! Bog kovaran i gadan zabio 
ga je kao trn u dušu moju, pa ga moram nositi uvijek sa so" 


“bom... On ide uvijek za mnom: sjedi na mome ležaju, stoji 


uza me na nasipu, prati me na kulu. Ne vidim ga, al ga osje“ 
ćam . . Potjeraj, jer drukčije ja nisam više Niklotova kći, 
ja nisam više tvoja. 

Konj bi lupnuo kopitom, i hram bi zatutnjio. Ona bi 
protrnula, kao da je to znak od boga, al bi tišina zavladala 
iznova hramom, i nepomični su Zm sajau tamni i šutljivi 
pred njom. 

— Bože, ja sam slutila, da ima u njemu nešto nečisto, 
da on nije više sasvim naš, pa sam htjela da rastopim nje- 
govu snagu, da ga zadržim u onoj pustinji. Davala sam svoje 
tijelo, da mu zarobim dušu, al on me ubo u ledja; ide za 
“ mnom kao iovac za ranjenom zvjerkom . .. A je li baš istina, 

da on nije više naš? Je li on doista kriv? ... Žrec to veli, 
ali ti znaš više, negoli on. 

Djevojka je osjećala, da je ta njezina sumnja o žrecu 
zazorna božanstvu, i da će je ono sada kazniti još dubljom 
šutnjom. Gledala je u strahu u one zavjese, kao da se boji, e 
će se oni sada otvoriti i pokazati joj razljućeno lice božje. Iz- 
. lazila je iz hrama i nije mu prilazila, dok ju nov nemir i nova 
sumnja ne bi natjerali, da se iznova izjada božanstvu. 

Tako se ona mučila već mnogo dana, al je danas nje- 
zin jad bio ljući no ikada. U svome očaju htjela je trgnuti za- 
vjesu i stupiti pred boga, kad nešto šušnu pokraj nje. Ona 
dignu svoje blijedo i ispaćeno lice, 

Gloginja je stajao uza zastor gledajući je s dubokom 
borom na čelu. 

— Ustani. On je u čamcu pod Arkunom. 

— Jaromir? šanu djevojka. 

— Jest! Hoće u grad, da bogu žrtvuje i isprosi OPIO- 
štenje. 

Njoj sinuše oči. Usne joj zadrhtaše. 

— Ati? 

— Ja sam ga htio odbiti, al se Granza i Karenčani bune. 
Viču, da ga pustim. 

— Pa onda? zatrepta ona kao list na vjetru. 

— Bit će onako, kako Svantevid hoće. Dodji! odgovori 
.'žrec i povede je prema bijelcu. 


X. 


Konj frknu, kad vidje Gloginju i pruži glavu prema 
Žrecu. 
| Golemi bijelac, koji nije znao za potkovu, za sedlo, ni 
za uzdu, lupao je veselo prednjim nogama mašući repom, što 
mu sezaše do tla, i dugom grivom nakićenom pozlaćenim 
“vrpcama. Njegove su oči sjale, a nozdrve mu drhtale njušeći 
žrečeve ruke. Gloginja ga tuckao dlanom po vratu, dok je 
bjelčeva gubica ronila u žrečevu bradu. — Jaruli se pričini; 

da se konj i čovjek razumiju, da govore nekim nijemim je- 
zikom. Priča li to božji konj žrecu o posljednjoj noćnoj po" 
bjedi Svantevidovoj nad Bjesovima tame, ili kazuje li Glo- 
ginja bjelcu, o čemu ima da odgovori danas pred narodom 
u ime božanstva? 

Djevojka se sruši i pane u zanos. Ona je iznova sšječala 
nazočnost boga velikoga. 

Kad se vrata hrama otvoriše, svjetina, sakupljena na 
poljani, umuknu. Do tri se puta pokloni božjemu konju, koji 
je golem i bijel silazio niz ona tri široka basamaka, vodjen 
žrecovom rukom. Ratnici digoše koplja u vis pa okrenuše vr- 
hove dolje, usadivši ih u zemlju. 

Granza i Karenčani stupiše pred konja i položiše pred 
njime svoja koplja. 

Onda Gloginja dignu ruke i uskliknu: 

— Bože svjetlosti i topline! Pobjedniče nad Jadima i 
Bjesovima! Zatore Danaca i Germana! Štite i tvrdjavo 
naša! ... Ti, koji sve vidiš, i sve čuješ, i sve znadeš, prokleo 
Sii odbio od hrama i od Arkuna Jaromira, kneza ranskoga, 
jer je zazirao od tebe i od grada tvojega, jer je u taostvu bio 
prijatelj crnih žreca i jer sam reče, da mu se javio Krsto- 
noša... 

Ljutit žamor prodje narodom, al Granza i Karenčani 
digoše ruke prema žrecu kličući: 

— Govori! Govori! 

I Gloginja nastavi: 

— Knez je prokletnik doplovio pod grad tvoj. Pita, 
smije li položiti na oltar žrtvu pokajnicu i proliti za te 
krv svoju na nasipu tvojemu. Bože veliki i strašni, koji sve 
vidiš i sve znaš, odgovori mu ti sam. 

Konj za'rže; a narod se baci ničice. Svantevid bijaše dao 
znak, da će odgovoriti. 

Pristupiše žreci pomoćnici i digoše sa tla ona koplja. 
Doskora su stajala na poljani tri reda kopalja; svaki red od 
dva koplja ukrštena, a s vrhom zabita u zemlju; razmaci 
izmedju onih triju redova bijahu jednaki. 

Gloginja primi konja za grivu i povede ga. Svi upriješe | 
pogled u bijelčeve noge. Jarula se nasloni rukom o žrtvenik 
i pruži prema bijelcu svoje izmršavjelo, blijedo lice. 

Konj dodje do prvog reda i stupi preko njega dignuvši 
najprije desnu nogu. 

— Slava bogu pravedniku! kliknu Granza, a Jaruli se 
pričini, da je neka ruka digla s njezina srca dio bremena, 
što ju je tištalo. | 

Ali kad bijelac prodje drugi red kopalja, ona zadrhta. 
Sve je sada zavisilo od toga, hoće li božji konj preko trećeg 
reda dignuvši najprije desnu ili lijevu nogu. Kao da je ga- 
zio po njezinu srcu. Topot njegovih kopita odjekivao joj u 
ušima kao grmljavina. ,Da! Ne! ... Da! Ne!“ tutnjila je za 
nju čitava poljana. Netko je rikao te dvije riječi, a njoj se 
pričinjalo, da ih sam bog progovara u hramu; glas je dubok 
i ljutit, i ona već sluti, koja će od njih biti ona — posliednja. 
Digne oči s konja i zagleda se u Granzu. Upirala je pogled 
u njegovo lice, a kad se onio smrknu i problijedi, djevojka 
dozna, da je božanstvo odgovorilo i da je sve svršeno. 

Narod se uskomeša i zatrča se vičući prema obali. 


XI. 


Kad stignu do ivice i kad se prignu, ona ugleda pod 
sobom čovjeka u ladjici, gdje stoji uspravan u kiši kamenja, 
suliča i psovki, koja se obarala s visoka. 
> — Prokletniče! ... Svantevid te iznova odbio. Idi! Ne 
Vuci na nas srdžbu božju! Smaknimo psa! — vikala je go- 
mila pružajući zgrčene pesti i bacajući niz hridinu sve ono, 
čega se mogla dokopati. 

Jarula se pope na ivicu. 

Mislila je, da će ga vidjeti pokunjena kao potjerano 
pašče ili ljuta poput zvjerke stisnute od hajkača; on je 
stajao gologlav, ranjen i ispaćen al uspravan i miran ne ma- 
reći za kamenje i sulice, nego tražeći nekoga pogledom po 

onoj razjarenoj gomili. Nikada joj se on nije pričinio tako 
lijep i uzvišen, nalik na kralja, koga nevolja i buna ne mogu 
da potište. Nov, njoj nepoznati čar, bijaše razliven po cijeloj 
mu spodobi. Njegov je mir imao dubok korijen u nekom no- 
vom, čvrstom temelju njegove duše, pa je bio nalik na kip 
od kremena, na koji se uzalud obaralo ono kamenje i one 
sulice . . . I ona je znala, koga on traži pogledom. Jaromir 
ne osjeća udarce i rane, ne vidi rulje i grada, koji ga odbija 
i tjera, jer traži onu, za koju mu je još jedino stalo, traži 
nju, zbog koje je možda jedino došao pod onu obalu. 

Djevojka osjeti, da joj se čitavo jedno more, silom | 
uspavano i stisnuto u tijesne bregove, talasa i burka na dnu 
duše. Topla rijeka navire svom snagom iz njene nutrine, 
probija se kroz neke kore, nosi je k dragome. 

Ona ne odolje i viknu: 

— Jaromire! Jaromire! 

Ono, što je već mnogo dana gušila u sebi opijajući se 
molitvama u hramu i ratnim zanosom na nasipu, provali iz 
nje obarajući sve plotove, kojim se bijaše ogradila, trgajući 
sve spone, kojima se bijaše sama ovila. Što je mislila, da 
je potisnula duboko, skoči iz nje, zgrabi je i ponese. | 

— Jaromire! Jaromire! Pogledaj. Tu sam ti... 

Al je on nije bio ugledao i nije ju mogao čuti u onoj 
viki. Još gušća kiša od kamenja poče padati na nj, i on se 
požuri da izadje iz nje odmaknuvši ladjom od obale. D:gne 
krst i držeći ga pred sobom poput štita _upre njime o plit- 
činu i gurne natraške čamac. 

Nov se urlik dignu na arkunskoj obali: 

— Odmetnik! Odmetnik! . 

Jarula vrisnu i zaljula se. Bila bi se srušila niz hriđinu, 
da je Gloginja ne pridrža. Umuknu i sva se ukoči buljeći 
da je more progutalo Jaromira, i da je neki bijes skočio 1Z 
pučine dižući prema njoj ono kobno drvo. Osjećala je, da 
se u njoj otvara neki grdan ponor, koji naglo pije onaj topli 

i svijetli val, koji je bijaše zahvatio vrtlogom noseći je uvis. 
Prože je nagla studen, i sve zamre u njoj. 


— Ne! šanu... To nije on. 


Jaromir bijaše medjutim izašao iz dohvata kamenja. 
Gledao je iznova u svjetinu. Krst mu najednom pane u la- 
djicu, i ču se njegov glas: 

 — Jarula! Dodji! 
 Svjetina se smiri upirući pogled u djevojku. 


Niklotova je kćerka znala, zašto Ranci u nju gledaju.“ 
Gloginjino je čelo bilo mračno, a'njegove su oči govorile 
djevojci: | 

— Preni se i biraj! 


Stajala je neko vrijeme bez kretnje i bez daha gleda- 
jući staklenim pogledom preda se; najedanput se prignu, 
dignu kamen sa zemlje i baci ga prema Jaromiru kliknuvši: 

— Odmetniče... Idi! 


| Žrec je siki za sobom vodeći je u hram, dok je na- 
rod vikao na rubu litice: 


— Eno! Vozi prema kopnu. Ide k Dancima. 


Sve do hrama Jarula ne progovori ni riječi. Žrec udje 


s njom pa zatvori za sobom vrata. Onda Gloginja uze krpu 
i reče: 


— Sad si tek samo božja, pa nek ti i.to bude. 


Ona razumje; prenu se kao oda sna, i svaka žilica za- 
drhta na njoj. Žrec joj sveza oči, i dignu zastor pred božan- 
stvom. Hodala je sitnim laganim koracima i susprežući dah 
Znajući da pred bogom ni Gloginja ne smije da diše. 

Kad joj žrec metnu ruku na rame, ona se baci na zem- 
lju, potraži rukama božje noge, opipa ih i zagrli. Neko se 
vrijeme silila da bude mirna; najednom kriknu. 

— Tvoja! ... Samo tvoja! ... Ote loj se krik, i zaplače 
iz dna duše. | 

10 

XII. 


Do sedam puta navaljivao je kralj Valdemar na Svan- 
tevidov grad, al ga je Arkun uvijek odbio. Ne zaljulja se 
ni jedna drvena kula na nasipu; ne sruši se ni jedan plot na 
kruništu; zastava i konjske lubanje blstale se na vrhu naj- 
većega tornja u sjaju ljetnoga sunca. Danac je udarao naj- 
žešće baš ondje, gdje je nasip bio slabiji, al je Granza, pa 
i sam žrec Gloginja branio s najboljim momcima takova 
*mjesta, a Jarula je išla od kule do kule pjevajući ratnu pje- 
sSmu ransku i mašući zastavom, koju bi poslije juriša poni- 
jela iznova na vrh tornja. 


Valdemar je gorio od srdžbe. Njegov je bijes bio velik. 


On bijaše već osvojio i zapalio Medovo, ali Jaromira 
u njemu ne nadje. Bijaše ukrcao u ranske ladje plijen i 
sužnjeve te ih poslao u Dansku rekavši mornarima, da ne 
dodju s ladjama po nj, dok im ne stigne vijest, da je Arkun 
pao. Banu zatim pod Arkun noseći Maškovu glavu na vrhu 
koplja i zajuriša one iste noći, al izgubi nekoliko ljudi i vidje 
odmah, da je Arkun jači no prije. Bojao se, da Jaromir ne 
makne iz Karenaca novu ransku vojsku i ne predje s njome 
na Vitor. Željan osvete, htio se ogledati s Jaromirom, su- 
kobiti se s njim što prije, samo ne na Vitoru nego pred Ka- 
rencima. Nagovarao je biskupa, da krenu na jug, ali se 
| Apsalom tome protivio govoreći, da koješta zna i da nešto 
očekuje. | 


Napokon se kralj nakani iznenaditi i smesti nečim no- 
vim branioce Arkuna. On se povuče u obližnju šumu i poče 
obarati najstarije hrastove. Zaposli svu silu tesara nadgle- 
dajući sam sječu, pilenje i vozenje. Mjerio je grede i bal- 
vane, kušao malje i čavle. Za nekoliko dana dizao se golem 
toranj u danskom taboru: nad njim krov, a pod njim četiri 
točka. Jarak pod Arkunom bio je već nasut zemljom, i kralj: 
htjede, da se odmah gradi putić od njegova tornja do ar- 

kunskoga nasipa. Kad bi sve gotovo, Valdemar javi, da će 
se sjutra rano navaliti svom snagom. 


Sjutradan, kad je borba bila najžešća, i sam biskup sta- | 


jao sa šljemom na glavi uz desetak ljudi, koji su greduri- 
nom okovanog prednjeg kraja lupali snažno o arkunska 
vrata, kralj dade znak, i doskora se pokaza na putiću to- 
ranj vučen po volovima. Imao je četiri sprata i bo krcat 
vojnika i kamenja. Primicao se polagano nasipu, dok. su 
mogao braniti bedem od nove opasnosti. Valdemar se uspe 
na toranj. Volovi potegnuše, i toranj stigne pred nasip. 

Nova kiša kamenja i strjelica prosu se na branioce 
grada. Al oni ne izmakoše. Strijeljali su u toranj, bacali se 
na nj kopljima i gorućim zubljama, ubijali kamenjem Vo- 
love. Kralj dodje na vrh tornja, pogleda s njega preko na- 
sipa u Arkun i baci u grad koplje. 

— Danci, viknu, pogansko će gnijezdo biti naše. Daske! 
Mostove! 

I dok su jedni od njegovih ljudi tjerali strjelicama 
Rance s nasipa, drugi su pružali s tornja duge daske, da ih 
prebace poput mosta na rub bedema. Nasip je bio predalek 
i kralj viknu, da se toranj još malko pomakne. 

Cu se vika na volove. Toranj škrinu i odskoči bliže 
bedemu. Svantevidovi borci problijediše, a Danci ciknuše 
gledajući, kako se sa sviju spratova njihova tornja pru- 
žaju na gradski nasip daske, nalik na duge ručetine. 

— Isus! Isus! stade ih vika, videći da je strah već spo- 
po Rance, i da će otpor njihovih neprijatelja doskora ma- 
laksati. 


— Svantevide! Svantevide! ozivao im se Jarulin glas S 
najviše arkunske kule. | 

Iznenada, kad se rvanje bilo započelo i na onim tije- 
snim mostovima, što su visjeli u zraku izmedju tornja i be- 
dema, — začu se škripa, pa lomljava, pa rušenje kamenja 
i pucanje drva, kao da se brdo ruši. Zaori jauk i vrisak ljud- 


148 | h 


ski te se sve stiša, samo je onaj ženski glas vikao sada po- 
bjednički s vrha arkunke kule: 

— Svantevide! Svantevide! 

Danski toranj, gradjen na brzu ruku i vučen silom po 
lošemu tlu, bijaše se rasuo i survao. i 

Čitav tabor potrča, da pod ranskim strjelicama i ka- 
menjem spasi ranjenike i izvuče zasute iz ruševina. Kralja 
nadjoše u životu; poniješe ga isprebijana i bez svijesti u 
najbliži šator. 


XIII. 


Oltar je bio podignut u hladu hrasta. Na njemu nije 
bilo vidjeti no kalež, knjiga i dvije svijeće. Misio je nad- 
biskup Eskil Lundski, starčić malko zgrbljen, bijele brade i 
mirnih dobrih očiju. Jato danske djece klečalo je pred olta- 
rom; sa obiju strana stajali su kralj Valdemar, biskup Apsa- 
lom, vitezovi i gospoda; ratnici i sluge bijahu pak zapremili 
Čitavu čistinu, okruženu visokim stablima. 

Danci se molili za duše svojih drugova palih pod Ar- 
kunom. Sve je bilo već gotovo, da se sjutra u zoru digne 
tabor i podje prema Karencima. 1 biskup je Apsalom bio 
uvidio, da Svantevidov grad ne će ni ovoga puta pasti, pa 
da nema druge no kazniti Rance, poharavši im što ljuće 
čitavo ostrvo i prisiliti kralja Tetislava na što sramotniji 
mir. Valdemar je svakako htio dobiti u šake kneza Jaromira, 
za koga je mislio, da u Karencima kupi nove čete. Već je 
smišljao, kako će se doskora vratiti u Ranu s vrijednijim 
majstorima i s boljim alatom, da gradi nove pomične tornje 
i osvoji njima Arkun, bez kojega ne će nikada biti gospoda- 
rom toga prokletog ostrva. Dok su se njegovi ljudi molili 
Gospodu, da im dade pobjedu u novim borbama, što ih če- 
kaju negdje ispred Karenaca, on je promatrao debla stabala 
okolo sebe i gradio njima svojom mišlju drvene kule, šire i 
više nego što je onaj grdni arkunski toranj, na kojemu se 

vije zastava. Gradio ih je, dogradjivao i vukao ih, pune 
Vojnika i kamenja, volovima pred Arkun. 

Lice Apsalomovo bijaše oštro i zatvoreno kao uvijek. 
Svi su u taboru znal, da je biskupu teško ostaviti Arkun, 
iako je na to pristao, ali o onomu, što ga je najviše mu- 


čilo, nije nitko ni slutio. On nije bio dočekao od Jaromira . 


ono, što je očekivao. Kad ga je pustio slobodna, bio je si- 
guran, da će Jaromir ponijeti u sebi na rodno ostrvo ono, 


što će jedino moći ugasiti vatru već bačenu od Niklotove. 


kćerke medju Rance. Nadao se potući Svantevida ponajviše 
pomoću toga mladića. Al se eto prevari: Jaromir uništi 
dansko brodovlje, pa ga najedamput nestade, a Jarula se 
proslavila na arkunskome nasipu. I on je osjećao, da mu 
mladi knez najviše treba. 

Sakso nije stajao uz vlastelu i šveđenike Klečao je na 
mahovini pod stablom na dnu poljane, i mislio, da ljepše 
službe božje nije još nikada vidio. Ljetno jutarnje sunce sja 
na nebu. Sunčane se zrake kradu kroz rupe na zelenu svo- 
dju, skližu niz koru stabala, prosiplju se po travi, a kad 
vjetrić razmahne hrastove krošnje, padaju na onoga sijeda 
starčića, da mu zatreptaju po odori i obasjaju kalež na ol- 
taru. Čuje se, kako voda negdje teče niz kamenje. Bumbari 
zuje u šumskoj tišini. Dva leptira lete oko oltara. Crn hitar 
kos banuo je najedared sred onih nepomičnih ljudi, pa se 
čudi, kamo je zalutao, i bježi u obližnje lješnjake cvokćući 


srdito... Neki svježi, mirisavi dah ide lugom i starom se | 


dobrom Saksu, poganinu u svećeničkom crnom odijelu, pri- 
činja sada, da kleči u kakovu svetom lugu stare Grčke, dok 
se mirisna trava dimi na žrtveniku, a božanstvo korača po 
šumi . 

Sitno je zvonce zazvonilo u ruci dječaka, koji kleči 
iza misnika, i svi su Danci popadali na koljena. Prigibaju 
se glave ljudima, povijaju se vrhovi. stabala i cvjetova na 
kraju visokih batva. Svečana tišina vlada šumom. Sve se 
smirilo u ekstazi; samo je neka malena ptica poletjela uvis. 


s“ 


* 

Digla se visoko iznad čistine, kupa se u suncu, lebdi u vaz- 
duhu i sja nalik na zlatnu tačku. I njezin glas kazuje božan- 
stvu zanos duša ljudskih. 

Pjesma umuknu, al se Saksu pričini, da mu duša još 
uvijek lebdi u plavetnoj visini. Najednom se trgnu i okrene. 

Iz dubine šule dolazio je čovjek noseći na ledjima go- 
lem krst. Hroničar pomisli, da je to kakav Danac pokajnik; 
al kad čovjek prodje uz njega, on ga prepozna. Ostade ča- 
sak bez misli i nepomičan motreći, kako krstonoša ide kroz 
klečeću gomilu ravno prema oltaru pa se sagiba i baca 
licem o zemlju. 

Sakso se napokon osjeti sasvim pred licem boga svoga 
trojedinoga; klikne u duši: ,,Spasitelju, hvala ti!“ i suze mu 
orosiše oči. 

A onaj čovjek stignu k oltaru i klekne ispred djece. Svi 
su pogledi bili uprti u nj, al nitko nije mogao prepoznati 
njegovo ispaćeno lice okruženo zapuštenom kosom i bra- 
dom. Jedino su Apsalomu oči sjale, i sretan je posmijeh ti- 
trao na njegovim usnama. 

Kad se misa svrši i nadbiskup se Eshil okrenu da sidje 
s oltara, onaj mu čovjek pruži na rukama krst i reče: 

— Oče! Pusti Jaromiru, knezu ranskome, da položi 
Bogu-Patniku na oltar, križ njegov i muku svoju. 

.— Tebe Boga hvalimo! zapjeva prvi biskup Apsalom, 
stupivši pred oltar. 

Čitav se tabor dignu. Vjetar poleti lugom, a iz hiljadu 
grla zaori svečana kršćanska pjesma uz šuštanje granja 
stare ranske šume. 


DIO PETI: 


IDOL 


153. 


IL 


Danci bijahu ostali pod Arkunom. Tri su dana slavili 
Jaromirovo krštenje, i sad su samo čuvali stražu pred grad- 
skim nasipom očekujući, da ih Ranac povede na nove juriše. 
| Bili su vrući dani, kakvih Arkun nije davno pamtio. 
Nebo uvijek vedrije, sunce uvijek žarče, noći tople i bez 
rose, a suh vjetrić razjarivao žedju, kidao usahlo lišće sa 
stabala, činilo da puca drvo tornjeva i daščara. Danci se 
povukoše u obližnju šumu, da proborave u njoj najvruće 
sate ležeći u hladu. Arkunski je nasip bio ponajviše pust, 
osobito pod podnevnim suncem, kad je samo pogdjegdje 
stršilo za kojim plotom stražarevo koplje. 

U jek dana, kad bi sunce stajalo na vrhu nebesa, i sve 
bi živo na zemlji klonulo od vrućine, gotovo bi se danimice 
zametnula pod Arkunovom ,,dječja bitka“.  Dječurlija bi 
dotrčala iz danskoga tabora, pa bi je stala vika, sve dok 
se na nasipu ne bi pomolile čupave glave ranske djece. De- 
rani bi se dobacivali krupnim riječima, kamenčićima i laga- 
nim strjelicama gradjenim od njih samih, a izbačenim od 
lukova rezanih istoga jutra u lješnjakovoj šumici. Tog je 
dana ,,bitka“ bila veoma živahna i bučna. Neki mali Danac 
bude zahvaćen kamenom u glavu i pobježe u šumu plačući 
i hvatajući se za krvavo čelo, a nekome Rančiću popuzne 
noga, sklizne niz nasip i bio bi pao u šake neprijateljske, 
da se u posljednji čas ne uhvati za donji rub bedema. Visio 
je neko vrijeme u zraku kričeći i koprcajući se nogama, dok 
mu ne podje za rukom popeti se iznova uz nasip. 

Jedne i druge straže gledale su u tu igru smijući se i 
učeći djecu, što valja još da učine, dok veliki ne dodju pa 
ih ne potjeraju odanle. Vika djece i smijeh stražara domami 

s jedne i s druge strane nekoliko odraslijih dječaka, a malo 
kasnije i momaka, pa se dječja igra prometne doskora u 
objesnu bitku. Bacali su jedni drugima na vrhu strjelica 
krpe i crknute žabe. 

Straže se primakoše momcima, da bolje vide tu novu 
bruku.. Sve je bilo pusto niz nasip, samo je pokraj grad- 
skih vrata, gdje je bedem bio najniži, ali i najčvršći, deralo 
se i jogunilo s djecom jedno tridesetak momaka. 

Daleko od njih Jaromir je stajao u sjeni stabla i pro- 
matrao visoki toranj, na kojemu je blistala metalna zastava. 
Sagradio ga je pred više godina žrec Gloginja, nataknuo na 
njegov vrh onu zastavu od sjajnih kovinskih ploča i kazao: 
»Arkun će tek onda pasti, kad se ovaj toranj svali i stanica 
niza nj sruši.“ I Jaromir je u to vjerovao, jer je znao, što 
onaj toranj i onaj znak na njemu znači za sve Rance. On je 
sada htio dignuti krst, pod koj.m su ga Ranci kamenovali, 
na vrh tornja; al je prije valjalo skinuti s njega žrečevu za- 
stavu. Tek će onda priznati svi otočani svoga kršćanskoga 
kneza, a Jarula mu sama prići i kazati: ,,Svantevid je laž 
i varka, a ti si našao istinu.“ Jaromir je znao, što kralj i 
biskup od njega očekuju, al on nije htio proliti ni kaplje 
ranske krvi; želio je Lšiti na koji drugi način svoj otok toga 
prokletog grada | drvenog mu idola. Patnja ga bijaše do- 
vela k Spasitelju, i on je sada htio samo jedno: istrgnuti 
bez njihove krvi Jarulu i Rance iz šap4 lažnoga božanstva. 

Zagleda se u zastavu pa sidje očima niz toranj i na be- 
dem, dok mu pogled ne zapne o rupu baš ispod kule. Po- 
misli odmah, da je zemlja popucala ondje možda tek danas 
od prevelike. kiše te se rasula niz nasip; sigurno i sami 
Ranci o njoj još ništa ne znadu. 

On se odmah odluči na djelo. Potrča u obližnju staju i 
reče ljudima, da ponesu kradom voz slame i suha granja 
pod nasip i da se u njemu kriju, dok ih ne pozove. Izu 
se i poče se peti uz bedem. Penjanje nije bilo veoma 
teško, a straže, da ga obori kamenom ili strjelicom, 

nije bilo u blizini. Kad se ušulja u rupu vidje, da je baš 
pod kulom, jer su debele grede stajale pred njim prodirući 
još dublje u nasip. Viknu ljudima, i najteži se posao za- 
počne. Trojica se popeše na donji dio nasipa, dodajući mu 
slamu i granje, što su ih ostali nabadali na vrh kopalja. 
Radio je hitro potičući momke, jer se bojao, da ih Ranci 
ne ugledaju i ne navale. 

Rupa je bila gotovo puna, kad njegovi ljudi uzmakoše 
vičući mu, da sidje. On izvadi kresivo, zapali slamu i poče 
. se spuštati niz nasip. Bio je gotovo pod bedemom, kad prva 
strjelca zviždnu, ali ga ne pogodi. 

— Jaromir! Vatra! ... vikale su straže pušući u ro- 
gove, ali je on već trčao breko nasuta jarka, dok je Esberno 
hitao prema njemu, da ga obrani štitom. 

Jaromir stigne pod stablo, pa se okrenu. 

Vatra se bijaše već razmahala pod tornjem. Najbliži je 
plot gorio. Stup dima dizao se u visinu. Ču se vika i žagor 
u gradu. Ranci se penjali na nas.p noseći vodu i zemlju, da 
gase vatru, sjekire da ruše pred njom sve ono, po čemu bi 
se mogla dalje širiti. Al je vode bilo malo, vjetrić je duhao 
pireći u oganj, a suho se drvo odmah upaljivalo. Za čas su 
sve ograde i plotovi. oko velikog tornja bili porušeni, al 
je gornji dio zida bio sav u plamenu. 

— Hoćemo li navaliti? zapita Jaromira kralj, koji bi- 
jaše dotrčao s gozbe pod šatorom. 

— Netreba... odgovori Ranac, dok su mu se oči sjale. 
gledajući Gloginju na nasipu. 

— Zastava! Zastava! Valja spasiti zastavu! vikao je 
žrec, al se nitko nije micao. 

Onda se Gloginja popne na obližnju kulu i prebaci s 
nje dasku na drugi kat visokoga tornja, On podje preko 
onoga mosta i pobrza naviše. Njegova se brada sjala na 
suncu iznad vatre i dima, koji bi ga svaki čas zastirao kao 
crnom koprenom. Ranci su gleđali u Svantevidova žreca 
sigurni, da će ognjeni zmaj klonuti i propasti u  zem- 

lju, čim ga Gloginja takne onom svetom zastavom. Mo- 
trili Su, kako je stigao na vrh, dignuo stijeg. i počeo 
Silaziti. Pričinjao im se, da samo božanstvo silazi s 
oblaka u liku staroga žreca i s onim sjajnim znakom u de- 
snici; proći će kroz vatru, a da ni dlaka na njegovoj bradi 
ne će izgorjeti; sići će na bedem; donijeti njima spasenje, a 
smrt i propast dušmanima njihovim. 

— Svantevide! Svantevide!... ču se glas Jarulin, i 
Ranci se baciše ničice. 

Kad se opet digoše, dim je krio žreca od njihovih po- . 
gleda. Toranj je bio sav crn, rasvijetljen crvenim prugama. 
Vjetrić je jače duhao hučeći iz tornja, sučući u vis tamne 
svrdlove dima, dok su vatreni jezici palucali naokolo, kao 
da traže, čega bi se još uhvatili. 

Dim se najednom rasprši. Žrec nije više mogao preko 
daske, jer je i onaj dio tornja već gorio. Ranci su stajali 

nepomični, blijedi i bez daha. 
| Očekivali su čudo: prolazak Gloginjin kroz vatru. 

Al to se ne dogodi. Žrec poče uzmicati. 

Ranci se još nečemu nadahu, jer na onome starcu, 
samu i bez pomoći, visoko izmedju vatre sunca nebeskoga 
i ognja zemaljskoga, nije se mogao opaziti ni trag kakvoj 
hitnji ili strahu. On je gledao mirno poda se penjući se po- 
lagano uvis i držeći uvijek zastavu u ruci. Pričinjalo se 
Rancima, da Svantevidov žrec raste, postaje divom, i da je 
ona vatra pod njim donji kraj njegove brade. 

Šutjeli su gledajući ga u zanosu. Najednom vrisnuše. 

> Vatra zahvati i krov. Toranj se ovi ognjem, zaljulja se 
i rasu. Sruši se u Arkun. 


TI. 


Toranj se bijaše srušio da daščare i staje pune stoke 
vitorskih bjegunaca. Plamen ih odmah zahvati. Dim se uz- 
vitla u vis; vatra buknu uz bono mukanje i rzanje zatvorenih 

životinja. Ljudi nije bilo u onim stanovima, jer je čitav Ar- 
kun bio izašao, da gleda požar tornja. Čula se samo neko 
vrijeme vika djeteta, zaboravljena u kućici baš ispod na- 
sipa. | | | 

Nasta vika i komešanje po gradu. ,,Gasi! Gasi!“ čulo 
se sa sviju strana. Al nitko nije još znao. prionuti spretno za 
taj rad. Ljudi su se gurali i tiskali zaplevši se u nepomična 
klupka na uglovima tijesnih ulica, tjerajući jedni druge pre- 
ma požaru. Oni nijesu znali, čime bi se borili s vatrom, jer 
je morska obala bila visoka i strma poput zida, a plamteći se 
toranj bijaše srušio upravo na ono mjesto, gdje je bila jedina 
arkunska voda. Žega sunčana, suhota uzduha i jara vatre 
oduzimahu im snagu, dok im propast svetog tornja i pogi- 
bija Svantevidova žreca bijahu potištile duh i pobrkale mi- 
sli. Bili su kao pjani od jada, srdžbe i ognja, koji ih je bio s 
visoka neba i s nasipa gradskoga. Osjećali se bez zraka, 
okruženi vatrenim obručem. | | 

Jedini je Granza mogao misliti i razabirati, al je 
samo kupio ratnike i vodio ih na nasip, da gaze na njemu 
vatru i da ga čuvaju od Danaca, koji bi upravo sada mogli 
navaliti. | ' | 

Svjetina je dalje urlikala po tijesnim ulicama gledajući, 
kako požar zahvaća kuće uz nasip i već počinje pružati je- 
«dan krak niz usku, krivu ulicu, što vodi u srce grada i prema 
obali morskoj. Sred bijela dana vidi se, kako iskre i varnice 
vrcaju kroz oblake dima i padaju amo tamo po .Arkunu. 
Buknut će doskora čitav grad, i ljudi će u njemu živi iz- 
gorjeti. | 

— Granza! Granza!.. Gdje je Granza? vikao je na- 
rod, al je karenački plemić imao pune ruke posla na be: 
demu. | | 

Drveni su plotovi gorjeli na kruništu; dvije su manje 
kule bile već u plamenu, i on se trudio da ih kakogod nagne 
prema vanjskoj kosini, da se i one ne bi srušile u Arkun. Na- 
lik na golemu ognjenu zmiju šuljala se vatra po rubu na- 
sipa, pomičući se od ograde do ograde, od mosta do mosta, 

gutajući naglo suho drvo, dižući. sve strašnije plamenu sjaj- 
nu glavu i ostavljajući za sobom crni, izgorjeli rep. 
-Varnice bijahu medjutim zapalile Sjenik na samome 
rubu morske obale. Svjetinu spopa još veći strah i ona na- 
gnu prema hramu. | | i 

— Zraka!... Izgorjesmo!... Otvorimo gradska 
vrata. Nagodimo se s Dancima! | 

Ljudi se tiskahu niz ulicu uz vrisku žena i plač djece, 
kad im Jarula zakrči put. 

Njene su kretnje bile mirne; glavu je držala visoko; u 
očima joj je gorjela neuskolebana vjera. Ona digne ruku 
obustavivši val naroda: 

— Stanite, malodušni!... Tko to viknu: ,,Nagodimo 
se s Dancima!“ Ispao mu jezik, ubila ga strjelica iz luka 
boga velikoga! ... Nagoditi se, znači... predati se, ku- 
kavno, sramotno. 

— Žrec je pao. Arkun gori... ču se usklik iz gomile. 

— Gloginja je pao, i mi ćemo ga slaviti. Nekoliko kuća 
gori u Arkunu, i vi ćete ih ugasiti. Dok stoji hram i u njemu 
kip božji, nema straha za vjernika. Arkun je neosvojiv. Ar- 
kun je vječan... Malodušni, konj božji rže u hramu, Svan- 
tevid diže koplje i napinje luk. Udarit će na vas, raspalite 
li srdžbu njegovu... Davori! Davori! Uzjahat će bijelca,. 
otvorit će vrata i banut će ljutit i strašan, da vas sažge po 
gledom svojim... Bježi, jer je njegova srdžba strahovita! | 

— Svantevide! viknu narod trepeći od njezinih riječi. 

— Niklotova kćerko, što imamo da radimo? | 

— Nasrni na zmaja ognjenoga. Gazi ga nogama! Guši 
ga “haljom svojom! Davi ga rukama! Zatrpaj ga zemljom! 
Gasi ga krvlju otvorenih žila svojih! ...Davori! Davori! 
Idem u hram, da povedem preda nj konja njegova, a on će 
uzjahati i doći k vama, da vidi, kako branite grad i hram 
njegov . 

= K vatri! K vatri! viknu gomila i potrča kao bijesna 
prema požaru. 

I] narod navali na vatru kao na neprijatelja, kojim će 
se uhvatiti u koštac. Bjesnilo spopade vjernike, Kopali su 

zemlju i sipali je u plamen. Muzli su krave i točili piće, da 
gase oganj. Gušili su ga zastorima i svježim kožama živo- 
tinjskim. 

Kad vidješe, da im je pošlo za rukom obustaviti vatru 
prema hramu i potisnuti je malo natrag, nada ih zanese, i 
oni udare još žešće protiv zmaja ognjenoga. Polugoli, znojni 
ofurenih vlasi, crvenih lica i s opeklinama na rukama i na 
prsima navališe novom žestinom na oganj, koji je jedva uz- 
micao, 


NI. 


Jarula se vrati u hram 

Žreci pomoćnici bijahu je odmah priznali svećenicom 
Svantevidovom, pa se pokoravahu njezinoj volji. Ona ih 
posla k požaru, da sokole narod i da ga potiču na gašenje 
vatre. i 

Ostade sama u hramu i pridje k bijelcu. Božji je konj 
bio veoma nemiran. Kopkao je kopitama, frkao ljutito noz- 
drvama. Kad bi mu se približila, on bi zamahivao glavom, 
munjao očima. Uznemirivala ga buka požara i vapaj ljudi 
u Arkunu. Djevojka je gledala, kako striže ušima hvatajući 
svaki poklik. Kad mu ona pridje s hranom, on je odbi, rznu 
i gotovo se propnu stresavši grivom. Konj je htio Gloginju, 
kojega je jedino poznavao. . 

Vika u gradu postane najedamput jača. Ču se, kako se 
još jedna drvena kula ruši na bedemu. Oblak dima prodre u 
hram. Konj njisnu i sav se usplahiri trgajući snažno kono- 
pom, kojim je bio vezan o gredu. Djevojka ustade i otvori 
širom prednja i stražnja vrata, ne bi li time potjerala dim 
iz hrama. Stajala je neko vrijeme na pragu gledajući, kako 
je nov požar buknuo na nasipu te se spustio u onaj dio 
grada, prema kojemu je okrenuto pročelje Svantevidova 
stana, Oblak je dima pritisnuo čitav grad. Sunce se smrklo 
na nebu, i neki je tmurni čadjavi suton pao na Arkun. Ona- 
mo, gdje vatra huči, tmora je tamnocrvena, a krvavo svi- 

jetlo pada na zabate kuća, okrećene vapnom. Nalik na sa- 
blasti trče ljudi ulicama noseći u košarama i vjedrima zemlju 
prema požaru. 

Najednom se začu krkočenje mora uznemirenog vje- 
trom. Oblak se dima zaljuja; nagne prema nasipu, udari o 
nj pa se odbi, savi se u klupko, svinu u svrdao, raspade se 
u komade i prosu se skliznuvši niz obalu, što gleda prema 
Jasmundu. Zrak se pročisti, sunce iznova sinu, a izgorele 
deblje grede tornjeva na nasipu i dašćare u gradu pokazaše 
se crne i izglodane stršeći na garištima. 

Djevojka protrnu, al je nemir odmah minu. Za nju je 
sve to bilo samo prolazni jad, kojim je božanstvo htjelo pro- 
kušati i očeličiti vjernike svoje. Hram ne može da izgori, kip 
je vječan, Arkun će iznova procvjetati, nov će se Gloginja 
pojaviti, a Jaromir će baciti sa sebe ono kobno drvo, vratiti 
se bogu svome. 

Ona zatvori vrata i pridje konju. 

Bijelac se još više uznemiri, kad vidje, da je to opet 
ona, a nije netko drugi. Djevojka sjedne pred njim i poče mu 
govoriti, kako je Gloginja poginuo. Njezino je pričanje zvu- 
čilo kao pjesma. Glas joj se dizao i spuštao poput vala. U 
njemu je praskalo drvo, što ga vatra napada; lupalo srce za- 
prepašćenih vjernika; progovarao mir staroga žreca, koji s 
visoka tornja gleda sa zastavom u ruci u grad božji, što će 
gorjeti, ali ne će izgorjeti. 

Konj je bulio u nju, kao da je razumije; pružao k dje- 
vojci glavu njušeći joj ruke. A ona mu metne desnicu na 
grivu ne znajući ni sama, da više ne govori no pjeva: 

nI doći će novi žrec, da te poji vodom hladom, 
Da te hrani zlatnom zobi, što na našoj gnjivi raste, 
Božji konju b'jelil 
Vratit će se. Dat ću ti ga, , Za'rzat ćeš onda slavno 
S Jaromirom na ledjimaći i s Jarulom pod kopitom, 
Božji konju bijeli!“ 

Lupa na vratima i vika ljudi prekinu njezinu pjesmu. 

Kad otvori, ugleda Granzu na pragu, a Rance na po- 
ljani okol žrtvenika. 

— Što je? upita ona motreći na svima onim licima 
umor, bol i očajavanje. 

— Propali smo... odgovori muklo Granza pokazu- 
jući na vatru, koja se trima ulicama šuljala prema hramu. 

Ona je šutke gledala. 

— Nema više nade. Sve se ruši. Danci čekaju; zapi- 
taše, hoće li u grad s oružjem ili s vodom. | 

— Neka onda udju s oružjem! viknu djevojka. 

— Ne! Ne! ... Nema više pomoći, Izgorjet ćemo živi. 
Mir! Valdemar i Jaromir nude mir bez osvete i bez pljač: 
kanja. 

— Nikada! plane Jarula. Oružje! Oružje! ... Izvući 
ćemo iz hrama Svantevida i poći im s njime ususret. 

Ona je stajala na pragu dižući ruke u vis puna duha bo- 
žjega, jaka i teška kao hridina. Narod je opet osjećao nje- 
zinu moć, al joj se ovog puta nije htio pokoriti. 

Svi pogledajše u Granzu čekajući, da progovori. I 
on reče: 

-— Zapitajmo prije boga, smijemo li ga taknuti rukama 
i ponijeti ga pred sobom u rat. 

— Konja! Konja! viknu narod. Izvedi konja! Nek bude, 
kako bog hoće. 

Jarula udje u hram i vrati se vodeći bijelca. Tri reda 
kopalja već je čekalo na zemlji pokraj žrtvenika. 

Niklotova kći povuče bijelca za grivu, al se konj ne 
maknu. On se spočetka nemirno obazirao tražeći nekoga, 
najedanput za'rznu, ote se djevojci, Poidje redove kopalja 
i zatrča se prema obali. | 

Narod je spočetka bježao pred njim, al se na viku žreca 
i Jarula iznova snadje i pokuša da vrati konja prema hramu 
strašeći ga vikom i mahanjem ruku. Konj se još većma iz- 
nemiri, a kad ga počeše goniti, on kao da pobijesni. Kopitao 
se 1 njištio mašući glavom i vijući grivom. Jurnu uličicom. 
Stigne pred vatru, prestraši se i zakasa drugim putem, gu- 
 beći se sve više u onim zamršenim vijugavim prolazima. 
Ljudi su trčali za njim, al nitko se nije usudjivao baciti se na 
nj, uhvatiti ga za grivu, skočiti mu na ledja. A konj je upravo 

mahnitao plašeći se sve većma vatre, koja mu zatvarala pu- 
tove, i dima, što ga u nekim ulicama gušio. Trčao je amo- 
tamo po gradu pušući kao mijeh, sijevajući velikim prestra- 
šenim očima. Svjetina se vraćala pred hram, u nadi, da će 
se bijelac sam vratiti. 

Al on bijaše zalutao u neka dvorišta okružena poža- 
rima; tražio je slobodan put. Napokon ga nadje, i svjetina 
udari u viku, kad ga ugleda na dnu ul:ce, od koje je desni 
niz kuća bio u plamenu. Konj je jurio prema hramu u divljem 
strahu, dok se za njim lomilo i rušilo u vatrenoj buri. Izgle- 
dalo je, da će na vrijeme izmaći, kad se doksat. na nekoj 
kući sruši, i bijelca nestade pod plamenim ruševinama. 

Narod je očekivao čudo. A kad konj iznova skoči iz one 
vatre dižući vrat, tresući grivom u plamenu i njišteći snaž- 
no, ljudi pomisliše, da im Svantevid time javlja, kako je on 
gospodar svega pa i vatre, koja ždere gradove. 

— Bog je odgovorio... viknu Jarula, al ona vidje ne- 
što novo i strašno na licima RanacA i sva protrnu. - 

Božji je konj prilazio k njima. On se sada jedva držao 
na nogama. Glava prignuta. Griva i rep izgoreni. Jedno oko 
istučeno i prazno. Na čitavu tijelu nosio je grdne opekline. 
Greda mu bijaše izmlatla hrptenjaču otvorivši široku, kr- 
vavu ranu. Konj se dovuče do žrtvenika i ljosnu o zemlju; 
zagleda se žalosno u Svjetinu onim jedinim, mutnim okom. 
Životinja počne da crkava u svoj svojoj bijedi, a pred očima 
Svantevidovih vjernika. 

Veliko se razočaranje urezalo na licima Ranaca. Ljudi 
su šutjeli, gledali jedni druge i razabirali, da su svi iste 
misli i nakane. Nekoliko starijih Ranaca pridje ka Granzi. 
Povedoše ga prema nasipu, a narod krene šuteći za njima. 

Kad se Jarula nadje sama, obori glavu i udje u hram. 


IV. 


- Apsalom i Esberno udjoše prvi u grad s Granzom i sta- 
rijim Rancima. Za njim gurnu čitava vojska danska noseći 

vodu s obližnjeg vrela, i svi se u prvi čas digoše složno 
protiv požara. | 

Biskup namjesti oružanu četu pokraj žrtvenika, uze sa 
sobom nekoliko momaka i udje u hram. Žreci pomoćnici 
stajali su šutljivi na dnu hodnika. Kad ih biskup zapita, gdje 
je idol, oni mu ne odgovoriše. Slušahu, kako jedan dio na- 
roda trči ka hramu vičući: ,Kip! Kip!“ a Danci ib tiskaju 
natrag. Još su se nadali. 

Apsalom se maši zastora. Vidje đa je pričvršćen, pa 
trgne nož i odreže. I on ugleda kip nasred oveće izbe. Bio 
je gorostasan, sav od drva i obučen u plavetnu haljinu, svu 
narešenu zlatnim kolutima i sitnim srebrnim zvjezdama. 
Laktovi i noge do koljena bijahu mu goli. Na kratku, debelu 
vratu nosio je četiri glave, dvije na prsima, a dvije na le- 
djima. Čelo nisko, oči velike i okrugle, usta široka s jakim 
zubima, brada odrezana. U jednoj je ruci nosio rog, ,u dru- 
goj luk i koplje. Velik tulac pun strjelica ležao mu je pred 
nogama. Golem, srebrom ukrašen mač, sedlo i uzda stajahu 
uza nj, a pokraj njih djevojka, šutljiva i nepomična. 

— Mir s tobom, Niklotova kćerko!... reče biskup. 

Ona se lecnu. 

Obećali smo Jaromiru, knezu ranskomu, da nitko ne 
će u te dirati. Ostavljamo ti ovaj stan, samo ću uzeti idola. 

— Pokušaj... odgovori ona mirno. Gledala je kroz 
odrezani zastor i kroz otvorena vrata u gomilu sakupljenu 
iza redova danskih ratnika i čekala, da njezin narod plane 
srdžbom i navali na oskvrnitelja. Nadala se, da će vatra 
pasti na hram, da će kip dignuti ruku i smrviti Danca. Čekala 
je na Jaromira, koji će banuti kao vjetar i obraniti prsima 
boga otaca svojih. 

Al nitko se ne maknu, ništa se ne dogodi, čak ni onda, 
kad se Danci taknuše rukama kipa i vezaše ga konopom i 
upriješe o nj gred.cama i prignuše ga prema zidu. 

Ona kriknu i pruži ruke, al je neki Danac vrebao i prije 
na nju. Zgrabi je čvrsto; začepi joj krpom usta i prisili je 
da sjedne. 

Kip se ljuljao prignut na lijevom boku. Rog mu pade iz 
desnice, a medovina se prolije. Oružje mu zazveči u lijevoj 
ruci, al se one četiri glave ne digoše uvis, četvora usta ne 
riknuše, osam oč.ju ne zabljesnuše. Udovi golemoga kipa 
ostadoše ukočeni kao i do sada. Najednom ču škripu, i on 
se poče iznova nadati. Al to su škripali za'rdjali čavli, ko- 
jima su Svantevidove noge bile pričvršćene o gredi skritoj 
u tlu; škripalo je suho drvo glomazna kipa, koji se već bi- 
jaše naslomo stražnjim glavama o zid. 

Ona se otme Dancu i oslobodi usta. 

— A što ćeš s njima viknu biskupu, 

— Danas ćemo ga pokazati Rancima, a sjutra posjeći 
i spaliti. | | 

— To ne će biti... To ne može biti... protisnu ona 
kroza zube i spopade je neka vatra. Bila je sva crvena u 
licu, osjećala je, da joj ruke gore, i da se u njoj sve grči i 
trza. | 

Govorila je biskupu: 

— Ludove! Zar ne vidiš, da se on s tobom titra. Jaro- 
mir. Vatra. Konj. Danci. Al to je sve ništa. Bog ne pada 
tako... ne umire kao čovjek. Znaš li mu majku? Poznaješ 
li mu kolijevku? Nije se nikada rodio pa ne će nikada ni 
umrijeti. Vječan je kao i Arkun. Posjeći! Izgorjeti! Zar 
tako? Najedamput? Zovi mi amo Jaromira. Nek vidi, nek 
sam rekne. 

Mahala je rukama kao da pipa po mraku. Mučila se 
da izrazi nešto mutno i nejasno, što je u njoj tinjalo, a nije 
moglo da se razgori i sine. 

— Skidaš ga polagano, kao da je starac na umoru... 
Ne, ne! On je pun mene, pun nas, a ima nas mnogo, 
mnogo. U njemu je sva naša krv, i sav znoj naš, i suze i 
srdžbe i mržnje naše. Udari ga sjekirom, pa će iskočiti va- 
tra, briznuti krv. Sve je naše u njemu, i on je težak kao 
planina... Ne ćeš ga ponijeti izvan hrama. 

Kip je već ležao na podu. Noge mu bijahu na pragu 
hrama, a glava u svetištu iza zastora. Pedesetak. ljudi di- 
zalo ga oprezno i guralo polagano nadvor. 

Štediš ga, crni žreče. Ti ga se bojiš. Sjutra... vidit 
ćeš sjutra. 

Ona je još neko vrijeme trabunjala, a kad vidje, da su 
Danci izašli s kipom i pritvorili hramu vrata, zatuli kao vu- 
Ččica i sruši se na tle. | 


V. 


Onog istog dana jurio je konjanik iz Arkuna prema 
jugu ostrva. U Gori sjaha, promijeni konja, nagnu još hi- 
trije prema Karencima. Kad stigne, javi se izdaleka straži, 
i gradska se vrata odmah otvoriše. Bjegunci sa sela, kojih 
su Karenci bili puni, navališe na nj pitajući ga za Arkun 
i za opsadu, al im on ne odgovori, no potjera dalje konja. 
Pred kraljevim dvorom skoči sa sedla i podje ravno u Teti- 
slavovu sobu. 

Kralj je sjedio uz prozor slušajući žamore u vrtu i gla- 
deći rukom ledja krupnome kudrovu, koji mu je držao gu- 
bicu na koljenima. | 

— Tko si? upita kralj, kad ču, gdje je netko banuo 
preda nj. | 

— Granza. 

— Napokon! kliknu Tetislav ustavši. Dakle šta je? na- 
doda gotovo u strahu. 

Nasta šutnja. I kralj ču prigušen, srdit plač. 

— Govori! šanu slijepac. 

— Arkun se pr 

— Čitav? 

— Ne. Napola izgoren. 

— A Gloginja? A Ranci? A Jarula? 

— Žrec je poginuo.u vatri sa Svantevidovom zasta- 
vom u ruci. Božji kip leži'na tlu pred hramom; sjutra će 

ga sjeći i baciti u vatru. Jarula se krije. Ranci su pomilo- 
vani, mnogi već i pokršteni; ostali će kleknuti sjutra pred 
crnim žrecima. 

— Pokršteni! Pomilovani! A od koga? 

— Od onoga, koji je zapalio _ Arkun, od kršćanina i 
sluge danskoga kralja. 

— A tko je taj? 

— Jaromir 1. Krstonoša, novi vladar danski. 

Tetislav se zaljulja, jedva op.pa sjedalo i gotovo pade 
na nj. Dihao je teško čupajući vlasi. 

Onda mu Granza reče, da su ga sami Danci poslali 
k njemu; htjeli bi, da sve prodje bez krvi. Sjutra predveče 
stignut će u Karence. 

— Ja ću ih odbiti, odgovori Tetislav. 

— Kralju, njihova je sila velika, a s Arkunom i Svan- 
tevidom sve je propalo. 

— Nije! Karenci su još tu. Rudjevitov je kip na no- 
gama. 

— Ti nemaš prave vojske. Grad ti je pun žena i djece. 
B.t će uzaludna klanja, grdnih požara... . 

— Idi i spremaj obranu! reče kralj. 

Cu se vika okolo dvora. Kraljev vrt i dvorište bijahu 
puni ljudi, ponajviše staraca, žena i djece. 

-— Tetislave! Granza! Arkun 'pade. : Svantevid leži U 
prahu. Zagrad i Gora otvaraju svoja vrata i čekaju Dance. 
Što nam krijete? Avaj! Propast! 

Kralj je slušao plač i jaukanje, a Granza je gledao, 
kako se narod baca na zemlju i valja po prašini bijući se 
šakama. 

Onda kralj progovori narodu o vjernosti svojim starim 
bogovima, o časnome padu i o posljednjoj obrani Kare 
naca. Očekivao je, da će narod skočiti i pohrliti k oružju, 
al se nitko ne maknu. Svjetina je šutjela. Netko viknu u 
dvor štu: E 

— Svantevid je pao. Jaromir nas izdao. Gora i Zagrad 


će se predati. Sve je uzalud. 
Tetislav je neko vrijeme šutio s oborenom glavom, kao 


da čeka, hoće li se još tko javiti iz gomile. Najedamput se 
uspravi, viknu glasom dubokim i snažnim: 

— Idite na hum iza vrta i čekajte na me. Zovem vas 
na daću posljednjega kralja ranskoga. Prije nego ga do 
kraja ne opojete, ne smije Granza otvoriti Dancu vrata , 
moga grada. 


VI. 


Buktinje su Sjale u zapuštenu hramu Rudjevitovu. 
Tamne, nemirne sjene drhtale_ su na prsima i na lima 
sedmoglavog boga, opasana nožima i oružana mačem. 

Kralj je klečao 'pred kipom i govorio: 

— Bože KarenacaA, ti se noćas ne ćeš više ljutiti na me. 
Nosim ti žrtvu posljednju i najljepšu. Za sve ono, što ti 
nisam dao ja i narod moj, za sve ono, što ti ote onaj, koji 
već leži u prahu bez posljednje žrtve i bez posljednje mo- 
litve, ja ti dajem krv moju... Prvi se kralj ranski rodio u 
sjeni tvoga hrama, a posljednji će umrijeti pred nogama 
tvojim. Ti si bio na početku, ti si i na kraju dana naših. 
Izvore u sreći, more u jadu, ne ću, da gledaš poniženje i 
ropstvo posljednjega kralja ranskoga. Primi posljednju žr- 
tvu iz ruku mojih. Razveseli uši svoje molitvom mojom i 
oči svoje krvlju iz ovih žila. O Sedmoglavi! O Mačonoša! 

Kralj se baci na zemlju i okrenu se na ledja. Njegove 
su kose ležale u prašini. 

Tetislav razgali prsa: 

— Bože, gledaj! I ovdje ima brazgotina starih rana, 
dobivenih u borbama protiv tvojih neprijatelja. Razveseli 
njima oči svoje. Primi milostivo posljednju žrtvu. O Mačo- 
noša! O Sedmoglavi! Pogledaj, pogledaj! 

Plamen buktinja zadrhta, i sjene zaigraše na kipu. Ono 
sedam glavA kao da se makoše i zaljuljaše na golemu dr- 
venu trupu, i Karenčani viknuše: 

— Sretniče! Miče glavama, gleda u te. 

— O Mačonošo! O Sedmoglavi! viknu kralj pa digne 
ruku i zaroni nož u razdrta njedra. | 

Krv poteče. Tijelo se trznu i doskora se ukoči. 

Karenčani ga digoše. Povorka krenu gradom, prodje 
kraljevim vrtom, uputi se prema osamljenu humu na bri- 
jegu, rječice. 

Zublje su praskale u vjetru goreći crvenim plamom. 
Trstike su šumjele u močvari; negdje daleko javljale se 
noćne ptice. Povorka je išla šuteći, samo je kraljev kudro- 
nja zavijao idući nemirno uz leš gospodarev. Nalik na sa- 
blasti stigoše ljudi na hum i latiše se odmah posla. Dok je 
Tetislavov leš ležao na zemlji pokriven najljepšim  kra- 
ljevskim plaštem, sravniše na vrhuncu ispod stabla zemlju 
i iskopaše široku, okruglu jamu. Posadiše joj u sredinu vi- 
soke čvrste koce, uivičiše je zidićem od krupna kamenja, 
napraviše joj visok svod, što ga odmah pokriše slojem 
zemlje, mahovinom i travom. 

Granza udje u još otvorenu mogilu, prostre na njezinu 
tlu kraljev plašt i posadi na nj kamen. Za čas je Tetislav 
sjedio na plaštu naslonjen ledjima o kamen; jedna mu je 
ruka držala kraljevsku palicu, a druga mač. Koplje, luk i 
tulac sa strjelicama stajahu na dohvatu njegove desnice, a 
sve naokolo njega, u š.roku krugu, sjajne kovinske zdjele i 
vrčevi puni koljiva, mesa i medovine. 

Cu se vika i jaukanje. Karenčanin je vukao k mogili 
kraljevog roba, onoga, koji je vodio slijepoga vladara po 
vrtu i po gradu. Granza ga zgrabi i povuče unutra. 

— Tetislave, posljednji kralju ranski! vikne. Tvoje su 
ruke iznova jake, tvoje oči opet vide. Ti ćeš ustajati silan i 
naoružan, da lutaš noću po kraljevstvu svome. Al prohtije 
li ti se tumarati po vrtu i bedemu gradskome onakav, kakva 

te još danas gledasmo, evo ti štapa slijepačkoga, i evo ti 
roba najmilijega, i evo ti psa najvjernijega! 

Rob i kudronja ležali su doskora u krvi do kraljevih 
nogu. 
Pridjoše žene i baciše se licem o zemlju oko grobnice. 
.Čupale su vlasi s glave, bile se u prsa, ranjavale se noktima 
i iglama. Njihov je jauk bio spočetka divlji, neskladan, nalik 
na tulenje vučicA. To su bili usklici i vapaji puti, koja trpi, 
stenjanje životinje, koja se kolje. Napokon se njihovo rida- 
nje složi u tišu, skladniju pjesmu, vodjenu od jedne same 
narikuše. 


»Oblak nagnu, vjetar dunu 
I odnese ransku krunu, 
| — Kuku lele! 
S ruke starcu žezlo palo, 
Niz nasip se kotrljalo, 
Pa ga more progutalo. 


— Kuku lelel" 


 Lopate zazvečaše. Ljudi su zatrpavali zemljom otvor 
na mogili, kopali oko nje jarak i postavljali joj naokolo bi- 
jelo tesano kamenje. | 


. ::Bog je pao. Arkun plama. 
= Kralj pod zemljom tvrdo dr'jema. 
Zvat ćemo ga... njega nema. 
— Kuku nama! 
Na kopnu je noć i tama, 
A Bijes ide po vodama... , 
— Kuku lelel“ 


Pjesma zamre, buktinje se ugasiše, i vatre planuše na 
humcu. | 
Karenčani su pekli bravce, kuhali koljivo i točili piće 
Zalijevajući vinom mogilu. Pjevač je pjevao ratne zgode 
kralja Tetislava, dok je rijeka muklo šumjela, i vjetar šuš- 
kao po ritu. Šumor velikog stabla iznad mogile pričinjaše 

se ljudima glasom iz kraljeve grobnice. Kao da ih kori, što 
ga nisu poslušali i proboravili tu noć oružani i gotovi za 
otpor na nasipu gradskome. Bojahu se, da će razvaliti onu 
gomilu i izaći iz nje, al s kacigom na glavi i s mačem u ruci, 
jak i zdrav kao u mladjim godinama. 

Oni udariše u bučno kl:canje i pjevanje slaveći pokoj- 


nika. Jelo se i pilo, al strah od kralja i od sutrašnjeg dana 


trovao im piće, bljutavio hranu. 
U cik zore ustaše, blijedi i zabrinuti. Vratiše se u sta- 
nove obilazeći hramove karenačkih bogova. 


VII. 


Svantevidov je kip ležao pred arkunskim hramom S 
ledjima na zemlji. Prednji mu dio tijela bijaše malko po- 
dignut, jer su mu dvije stražnje glave upirale nosom o ze- 
mlju, dok su prednje stajale iznad prsiju buljeći velikim pra- 
znim očima u crne ostatke izgorena dijela grada. Rog je 
ležao kraj njega u prašini; al luk i koplje stajahu i sad ve- 
zani u njegovoj ručetini. Grčeći se od bolova božji je bije- 
lac lipsavao već čitavu noć kraj porušena žrtvenika. Tražio 
je i sada nekoga očima i njušio sedlo, na kojemu je nosio 
božanstvo u borbe strašne i slavne. 

Ranci su stajali na dnu poljanice šutljivi i blijedi gleda- 
jući u kip, ne vjerujući još uvijek očima svojim. Pričinjalo 
im se, da će se onaj kip najedamput sam uspraviti i napeti 
luk i zavitlati kopljem riknuvši strahovito četvorma ustima. 
Neki su od njih plakali kao djeca; drugi su pak čekali, da se 
bog digne, i spremali se navaliti makar goloruki. Jer je kip 
bio čitav, oni se još uvijek nadahu; vjerovali su, da će bog 
ustati, čim ga se prva sjekira dotakne. 

Jaromir bijaše s danskom gospodom blizu kipa, al nije 
u nj gledao. Tražio je očima Jarulu. Znao je, da se ona 
krije u hramu, da je stajala uz idola, dok su ga jučer vukli 
iz hrama, i da je provela uza nj noć ne uzdajući se u dan- 

ske stražare. Bio je zamolio kralja i biskupa, da se u dje- 
vojku nikako ne dira, jer je ona njegova, i on će je sam 
ukrotiti i umiriti. Znao je, da će krštenje Ranaca ostati ja- 
lov trud, dok pogani ne vide svojim očima, kako je onaj 
idol samo mrtvo drvo, koje se može sjekirom sjeći i izgor- 
jeti u vatri. Oni ne će više gledati u njega očima pun.ma 
mržnje, kad budu vidjeli, da ih je žrec samo varao; doći 
će sami k onome, koji ih je sačuvao od danske osvete, od 
mača, pljačkanja i ropstva. Da to vide, sakupljeni su sada 
Ranci na arkunskoj poljanici, a Jarula se ne će dalje kriti u 
času, kad se sjekira diže na Svantevidovu glavu. 

= Danci donesoše sjekire. Biskup Apsalom progovori 
ostrvljanima o Spasitelju i o njihovom Wunovom vladaru, 
krišćaninu i prijatelju kralja Valdemara, o milosti, koja ih 
čeka, pa ih pozva, da se late sjekirA i posijeku sami lažnog 
drvenog boga, kojemu su dosada ludo služili. 

= Al se nitko ne mače. I one, koji se bijahu već pokrstili, 
spopade strah; trgnuše šutke natrag. 

Onda Jaromir uze sjekiru i pridje k idolu. Ranci pru- 
žiše glave i napeše poglede, sigurni da će se nešto strašno 
zbiti. 

Knez razdere kipu halju, klekne lijevom nogom idolu 
na prsa, opipa mu vrat i digne sjekiru. 

Prije nego što udarac pade, ču se vrisak, vrata se na 
Hramu otvoriše i Niklotova kći doletje. 

— Stani! krikne banuvši pred Jaromira. 

On se ne maknu. Nasloni sjekiru na Svantevidovu 
bradu. 

— Znao sam, da ćeš doći. Htio sam, da i ti vidiš, kako 
ću razbiti laž. 

— Bježi! Propao si... 

 — Ne boj se. Gledaj! 

Jaromir digne ruku, i prvi udarac pade. Ču se, kako 
drvo puca, dok šupljina kipa muklo ječi, kao da je zamuk- 
nuo v6 pod maljem. 

— Svantevide! .Svantevide! viknuše Ranci gurajući se 
naprijed. 

Jaromir udari hitro do dva puta, i drvena utroba samo 
zastenje poput već utučene životinje. Jedna se glava na 
idolu zaljulja. Knez je otkinu i baci Jaruli pred noge. 

Ranci pristupiše još bliže. Na njihovu licu razabirahu 
se sada samo tuga i razočaranje. Joromir vidje na njima, 
da je već duboko uzdrmao njihovom vjerom, i htjede svr- 
šiti, kad se djevojka zaleti na nj i uhvati ga za lakat. 

— Pusti, reče joj on. Hrist je pobijedio. 

Al ga je ona držala čvrsto, napinjući sve svoje sile. 
Oči su joj plamtjele od srdžbe. Psikala je kao zmija: 

— Izdajico! 

— Jarula, ti si moja... Nosit ću te na dlanu. Kneginjo! 
Kraljice! Sjećaš li se? Sveti Lug.... Jezero. 

— Ubio si svoga boga. Zatro svoj narod. Prokleto ti 
sve, što_si od mene imao... sve, što si mi dao. 

Jaromir vidje, da je njena _ mržnja duboka, nepomir- 
ljiva, vječna, i da će djevojku izgubiti zauvijek. Ona je 
sada bila neka ljuta, zla sila, od koje se morao braniti. Pri- 
čini mu se, da nije više Svantevidova glava, no one divlje, 
ražarene oči, ona zločesta, zgrčena usta, ono olujno čelo, 
o koje mora da udari. Osjećao je, da se više ne bori za kip, 
no za dušu svoju. I sad je nosio tu ženu na dnu svoje puti. 
Njezin je dah pirio u njemu vatru, koja nije bila plamen 
mržnje. Udari li ona u plač i baci li mu ruke oko vrata, on 
će kleknuti pred Dušmankom i pogaziti zbog nje ono, što 
mu bijaše postalo svetinjom. Jaromir se poboja za se, Osje- 
ćajući opasnost, što je navirala iz njega samoga, on se 
propne, namršti čelo i viknu glasom punim prijetnje: 

— Djevojko! | 

Ali je ona postajala sve ljuća. Napinjala je sve sile, da 
mu otme sjekiru, hukala mu u lice dah svoga biješa. On je 

osjećao, da se u njemu budi gnjev, ali ona navali još žešće. 

— Sjećaš li se one noći... jezera? II ja tebe... il ti 
mene! ... ciknu ona, dižući nešto u ruci. 

Njemu se smrknu ispred očiju. Oslobodi ruku i za- 
mahne. . 

Jarula vrisnu, zaljulja se i sruši na kip, a mlaz krvi pro- 
teče iz njezine glave na prsa idolu. 

